Messi ge 50 vana Land aaeku Barca aharu ninmaalaifi\nމެސީގެ 50 ވަނަ ލަނޑާއެކު ބާސާ އަހަރު ނިންމާލައިފި\nކެޕްޓަން ލިއޮނަލް މެސީ، މިއަހަރު ކާމިޔާބު ކުރި 50 ވަނަ ލަނޑާއެކު ޑިޕޯޓިވޯ އަލަވޭޒްގެ މައްޗަށް 4-1 ގެ ނަތީޖަ އަކުން މޮޅުވެ ބާސާއިން އަހަރު ނިންމާލައިފި އެވެ.\nމެސީ ކާމިޔާބު ކުރި 50 ވަނަ ގޯލާއެކު މިދިޔަ 10 އަހަރުގެ ތެރެއިން ނުވަ އަހަރު މެސީ ނިންމާލީ 50 ގޯލް ޖަހައިގެންނެވެ. އޭނާ އަށް 50 ގޯލް ނުޖެހުނީ 2013 ވަނަ އަހަރު އެވެ. އެ އަހަރު އޭނާ އަށް ޖެހުނީ 45 ލަނޑެވެ. މެސީ މިހާތަނަށް އެންމެ ގިނަ ލަނޑު ޖެހީ 2012 ގަ އެވެ. އެ އަހަރު 91 ލަނޑު އޭނާ ޖެހި އެވެ.\nރޭ ގެ މެޗު މެސީ ފެށީވެސް ނޮވެމްބަރު މަހުގެ އެންމެ މޮޅު ކުޅުންތެރިޔާގެ އެވޯޑާ ހަވާލުވުމަށް ފަހު އެވެ. ރޭގެ މެޗުގައި ބާސާގެ ފުރަތަމަ ލަނޑު ކާމިޔާބު ކުރީ އެންޓްއާން ގްރީޒްމަން އެވެ. ބާސާއިން ޖެހި ހަތަރު ލަނޑުގެ ތެރެއިން ތިން ލަނޑު ޖެހީ ސުއަރޭޒް ތަނަވަސް ކޮށްދިން ފުރުސަތުތަކުންނެވެ. ޓީމުގެ ހަތަރު ވަނަ ލަނޑު ކާމިޔާބު ކުރީ އޭނާ އެވެެ.\nމެސީގެ ލަނޑު ޖެހުމުގެ އިންޑެކްސް\nބާސާގެ ދެ ވަނަ ލަނޑު ކާމިޔާބު ކުރީ އާޓްރޯ ވިޑާލް އެވެ. ދެ ވަނަ ހާފަށް ނުކުމެ އަލަވޭޒްގެ ކުޅުން ރަނގަޅު ކުރި އެވެ. އެ ޓީމުގެ ލަނޑު 56 ވަނަ މިނެޓްގައި ކާމިޔާބު ކުރީ ޕެރޭ ޕޮންސް އެވެ. އެ ލަނޑަށް ފަހު ވަރަށް ރަނގަލަށް އަލަވޭޒްއިން ކުޅެމުން ދިޔަ އެވެ. ނަތީޖާ ހަމަހަމަ ކުރުމާ ގާތަށްވެސް އެ ޓީމުން ދިޔަ ނަމަވެސް އެ ޓީމު ކޮޅަށް މެސީ ޖެހި ލަނޑާއެކު ނަތީޖާގެ ފަރަގު ބޮޑުވުމުން އަނެއްކާވެސް އުނދަގޫ ކުރިމަތި ވި އެވެ.\nބާސާގެ ހަތަރު ވަނަ ލަނޑު ސުއަރޭޒް ކާމިޔާބު ކުރީ ޕެނަލްޓީ އަކުންނެވެ. މެޗަށް ފަހު ވާހަކަ ދައްކަމުން ބާސާގެ ކޯޗް އެރުނަސްޓޭ ވަލްވެރުޑޭ ބުނީ މެސީ ބާސާގައި ހުރުމަކީ ބޮޑު އެޑްވާންޓޭޖެއް ކަމަށެވެ.\nބާސާއަށް ދެން މެޗެއް އޮންނާނީ އަންނަ ޖަނަވަރީ މަހުގެ ފަސް ވަނަ ދުވަހު އެވެ.


Italy ge team eh 10 euro ah vihkaalaifi | Mihaaru\nނަޕޯލީގެ ކުރީގެ މެޗެއްގެ ތެރެއިން ޑިބާލާ (ކ) އާއި ލެފަޓީ ލަނޑެއް ޖެހުމަށް ފަހު އުފާފާޅުކުރަނީ.-- ފޮޓޯ: އޭއެފްޕީ\nއިޓަލީގެ ޓީމެއް 10 ޔޫރޯ އަށް ވިއްކާލައިފި\n07 ޑިސެމްބަރ 2018 - 10:57 1 comment\nމިލާން، އިޓަލީ (ޑިސެމްބަރު 7) - އިޓަލީގެ ދެ ވަނަ ޑިވިޝަނުގައި ވާދަކުރަމުން އަންނަ ކްލަބެއް ކަމަށްވާ ޕަލާމޯ 10 ޔޫރޯ އަށް ވިއްކާލުމުގެ ފަހަތުގައި އޮތީ ހާއްސަ ސަބަބެއް ކަމަށް އެ ޓީމުން ދާދި ފަހުން ވަކިވި ޗެއާމަން މައުރީޒިއޯ ޒަމްޕަރީނީ ވިދާޅުވެއްޖެ އެވެ.\nމިދިޔަ ހޮނިހިރު ދުވަހު ޔޫރަޕްގެ މީޑިއާގައި އެންމެ އަޑުގަދަކޮށް ދެކެވުނީ އިޓަލީގެ ދެ ވަނަ ޑިވިޝަނުގައި އޮތް ޕަލާމޯ 10 ޔޫރޯ އަށް ވިއްކާލި ވާހަކަ އެވެ. އެ ވާހަކަތަކާ އެކު ޕަލާމޯގެ ވެރިންނަށް ގިނަ ފާޑުކިޔުންތަކެއް އަމާޒުވި އެވެ. އަދި އެ ޓީމުގެ ސަޕޯޓަރުންގެ ނުރުހުން ޓީމަށް ބޮޑުވި އެވެ.\nޕަލާމޯ އަކީ 2014 ވަނަ އަހަރު ދެ ވަނަ ޑިވިޝަނަށް ރެލިގޭޓްވުމުގެ ކުރިން މަޝްހޫރު ކުޅުންތެރިން ކުޅުނު ޓީމެކެވެ. އޭގެ ތެރޭގައި މިހާރު ޔުވެންޓަސްގައި ވިދަމުން އަންނަ އާޖެންޓީނާގެ ފޯވާޑް ޕައޮލޯ ޑިބާލާ އާއި މިޑްފީލްޑަރު ހަވިއޭ ޕަސްޓޯރޭގެ އިތުރުން އުރުގުއޭގެ ފޯވާޑް އެޑިސަން ކަވާނީ ހިމެނެ އެވެ.\nޒަމްޕަރީނީ، 2002 ވަނަ އަހަރު ޕަލާމޯ ގަތީ 15 މިލިއަން ޔޫރޯގެ އަގެއް ދެއްކުމަށް ފަހު އެވެ. ނަވާރަ ސަތޭކަ ވަނަ އަހަރު އުފެދުނު ޕަލާމޯ ވަނީ އިޓަލީ ފުޓްބޯޅައިގެ އެންމެ މަތީ ފަންތީގައި ގިނަ އަހަރުތަކެއް ވަންދެން ވާދަކޮށްފަ އެވެ.\nޕަލާމޯ ވިއްކާލުމާ ބެހޭގޮތުން ދެކެވޭ ވާހަކަތަކާ ގުޅޭގޮތުން ޒަމްޕަރީނީ ވަނީ ދާދި ފަހުން މީޑިއާ އަށް އިންޓަވިއުއެއްދީފަ އެވެ. އޭނާ ވިދާޅުވީ ޕަލާމޯ ވިއްކާލަން ނިންމީ ވަރަށް ގިނަ ގޮތްގޮތުން ވިސްނުމަށް ފަހު ޓީމުގެ މުސްތަގުބަލަށް ވިސްނުމަށް ފަހު ކަމަށެވެ.\nޕަލާމޯގެ ކުރީގެ ޗެއާމަން ޒަމްޕަރީނީ. -- ފޮޓޯ: އޭއެފްޕީ\n"މިއީ އަހަންނަށް ވެސް ނިންމަން ފަސޭހަ ނިންމުމެއް ނޫން. އަހަރެންގެ އުމުރުގެ މުހިއްމު 16 އަހަރު މި ޓީމުގައި ހޭދަކޮށްފިން. ޓީމު ދޫކޮށްލަން ނިންމީ ވަރަށް ގިނަ ގޮތްގޮތުން ވިސްނުމަށް ފަހު. މި ކްލަބް އެންމެ މަތީ ފަންތީގައި ބާއްވަން މި ނިންމުން މި ވަގުތު ނިންމަންޖެހޭ،" އުމުރުން 77 އަހަރުގެ ޒަމްޕަރީނީ ވިދާޅުވި އެވެ.\nރިޕޯޓްތައް ބުނާގޮތުގައި ޒަމްޕަރީނީ ބޮޑު އަގެއް ނުނަގައި ލަންޑަނުގެ ކުންފުންޏެއް ކަމަށްވާ ފިއުޗާސް ސްޕޯޓްސް އެންޑް އެންޓަޓައިމަންޓް އަށް ޕަލާމޯ ވިއްކާލަން ނިންމި އެންމެ ބޮޑު ސަބަބަކީ އެހެން ވާދަވެރި ބައެއްގެ އަތް ދަށަށް އެ ކްލަބް ގޮސް އަޑިގަނޑަކަށް ވެއްޓުނަނުދީ ސަލާމަތްކުރުމަށެވެ. ޒަމްޕަރީނީ އަތުން އެ ޓީމު ހޯދަން އިޓަލީ އާއި ރަޝިއާގެ ގިނަ ވިޔަފާރިވެރިން މަސައްކަތްކުރި އެވެ. އޭގެ ތެރެއިން ގިނަ މީހުންނަކީ އިޓަލީގެ އެހެން ޓީމުތަކުގައި ހިއްސާ އޮންނަ ވިޔަފާރިވެރިންނެވެ.\n"ރަނގަޅު ބައެއްގެ އަތްމައްޗަށް މި ކްލަބް ދޫކޮށްލުމަކީ މި ޓީމުގެ ސަޕޯޓަރުންނަށް އަހަރެން ދޭ އެންމެ ފަހުގެ ހަދިޔާ،" ޒަމްޕަރީނީ ވިދާޅުވި އެވެ.\nއާސެނަލާއި ޔުވެންޓަސްގެ ކުރީގެ ކުޅުންތެރިއާ ޑޭވިޑް ޕްލަޓް ވެސް ހަރަކާތްރިވާ ލަންޑަނުގެ ކުންފުނިން ވަނީ ޕަލާމޯގެ ހުރިހާ ދަރަންޏެއް ދައްކާ ހަލާސްކޮށް އެ ޓީމު އިޓަލީގެ އެއް ވަނަ ޑިވިޝަނަށް ޕްރޮމޯޓްކޮށްދޭން އަމާޒުހިފައިފަ އެވެ.\nއިތުރު ލިޔުންތައް ޕަލާމޯ\n13 hours ago 92\nކްރޮސްރޯޑްސް: އަންތަރީސްވާ ވަރުގެ ތަފާތު ދައްކާލައިފި!\nދަރިފުޅަށް ދެނީ ގޭގައި ކައްކާ އެއްޗެހި އެކަނި: ކަރީނާ\nނިއުގެ އަދަބު ފީފާ އިން ތަންފީޒްކުރަން ނިންމައިފި\nAssistant Officer - Health Claims\nPosted on: 26 May 2019


Haadhaal.gov.mv SEO Issues, Traffic and Optimization Tips for Haadhaal.gov.mv\nJune,42019 01:24:06 AM\nHdh. Atoll Council | Official Website\n1029 100\n<H1> Hdh. Atoll Council </H1>\n<H3> މަޢުލޫމާތު » </H3>\n<H3> ހދ.އަތޮޅު ޤުރުއާން މުބާރާތުގެ އެއްވަނަ ނޮޅިވަރަން ހޯދައިފި </H3>\n<H3> ހދ.އަތޮޅު ޤުރުއާން މުބާރާތް ނެއްލައިދޫގައި ފަށައިފި </H3>\n<H3> ޕްލާސްޓިކް މަދުކުރުމުގެ ގޮތުން، ހދ.އަތޮޅު ކައުންސިލްގެ މުވައްޒަފުން ބޭނުންކުރާނެ ފެންއަޅާ ފުޅިއެއް ތަޢާރަފް ކޮށްފި </H3>\n<H3> ހދ.އަތޮޅު ސްޓޭޓް ހައުސް، ހޯމް މިނިސްޓަރު ހުޅުއްވައި ދެއްވައިފި </H3>\n<H3> ކުރިނބީގައި ޢިމާރާތްކުރާ2ކޮޓަރީގެ އެޕާރޓްމަންޓުގެ ބިންގާ އަޅައިފި </H3>\n<H3> އާންމު ބައްދަލުވުންތަކުގެ އެޖެންޑާ </H3>\n<H3> ހދ. އަތޮޅު ކައުންސިލްގެ3ވަނަ ދައުރުގެ 80 ވަނަ ޢާންމު ބައްދަލުވުމުގެ އެޖެންޑާ </H3>\n<H3> ހދ. އަތޮޅު ކައުންސިލްގެ3ވަނަ ދައުރުގެ 79 ވަނަ ޢާންމު ބައްދަލުވުމުގެ އެޖެންޑާ </H3>\n<H3> ހދ. އަތޮޅު ކައުންސިލްގެ3ވަނަ ދައުރުގެ 78 ވަނަ ޢާންމު ބައްދަލުވުމުގެ އެޖެންޑާ </H3>\n<H3> ހދ. އަތޮޅު ކައުންސިލްގެ3ވަނަ ދައުރުގެ 77 ވަނަ ޢާންމު ބައްދަލުވުމުގެ އެޖެންޑާ </H3>\n<H3> އާންމު ބައްދަލްވުންތަކުގެ ޔައުމިއްޔާ </H3>\n<H3> ހދ. އަތޮޅު ކައުންސިލްގެ3ވަނަ ދައުރުގެ 72 ވަނަ ޢާންމު ބައްދަލުވުމުގެ ޔައުމިއްޔާ </H3>\n<H3> ހދ. އަތޮޅު ކައުންސިލްގެ3ވަނަ ދައުރުގެ 71 ވަނަ ޢާންމު ބައްދަލުވުމުގެ ޔައުމިއްޔާ </H3>\n<H3> ހދ. އަތޮޅު ކައުންސިލްގެ3ވަނަ ދައުރުގެ 70 ވަނަ ޢާންމު ބައްދަލުވުމުގެ ޔައުމިއްޔާ </H3>\n<H3> ހދ. އަތޮޅު ކައުންސިލްގެ3ވަނަ ދައުރުގެ 69 ވަނަ ޢާންމު ބައްދަލުވުމުގެ ޔައުމިއްޔާ </H3>\n<H3> ފަހުގެ އިޢުލާނު </H3>\n<H3> އިޢުލާނު: ހދ. ކޭލަކުނު ވަގުތީގޮތުން ބަލަހައްޓައިދޭނެ ފަރާތެއް ހޯދުން </H3>\n<H3> އިޢުލާނު: ސެކިއުރިޓީ އޮފިސަރެއްގެ މަޤާމަށް މީހަކު ހޯދުން </H3>\n<H3> އިޢުލާނު: ހދ އަތޮޅު ރައްވެހިގެ ގޯތިން ހުސްބިން ވިޔަފާރިކުރުމަށް ކުއްޔަށް ދޫކުރުން </H3>\n<H3> އިޢުލާނު: ހދ.އަތޮޅު ސްޓޭޓް ހައުސްގެ ސެކިއުރިޓީ ބެލެހެއްޓުން </H3>\n<H3> ޑައުންލޯޑްސް </H3>\n<H3> ރަމަޟާން މަހުގެ އިމްސާކިއްޔާ 1440 </H3>\n<H3> ހދ.އަތޮޅު ޤުރުއާން މުބާރާތުގެ ނަތީޖާ 1440 </H3>\n<H3> ފޮޓޯ ގެލެރީ </H3>\n<H3> ހދ.އަތޮޅު ޤުރުއާން މުބާރާތް 1440 </H3>\n<H3> ތަޖުރިބާ ހޯދުމަށްޓަކައި ށ.އަތޮޅު ކައުންސިލަށް ޒިޔާރަތް ކުރުން </H3>\n<H3> ނޭކުރެންދޫގައި ޢިމާރާތްކުރާ އެޕާރޓްމަންޓުގެ މަސައްކަތް އިފްތިތާޙު ކުރުން </H3>\n<H3> ލޯކަލް ކައުންސިލަރސް އޮރިއެންޓޭޝަން ޕްރޮގްރާމް </H3>\nText content size 7739 bytes\nTotal HTML size 110050 bytes\nYour webpage is compressed from 107 KB to 16 KB (85.2 % size savings)\nNo your domain IP 185.151.28.154 does not redirect to haadhaal.gov.mv\nError: No appropriate Whois server found for haadhaal.gov.mv domain!\nHaadhaal.gov.mv desktop website speed is slow. Page speed is important for both search engines and visitors end.\nhaadhaal.org Already Registered\nhaadhaal.biz Already Registered\nhaadhaal.us Already Registered\nhadhal.mv Query Failed\nbaadhaal.mv Query Failed\ngaadhaal.mv Query Failed\ntaadhaal.mv Query Failed\nyaadhaal.mv Query Failed\nhttps://www.haadhaal.gov.mv/ Internal Links Dofollow\nކައުންސިލް އިދާރާ Internal Links Dofollow\nކައުންސިލް މެމްބަރުން Internal Links Dofollow\nއިދާރީ އޮނިގަނޑު Internal Links Dofollow\nކައުންސިލްގެ ޒިންމާތަކާއި މަސްއޫލިއްޔަތުތައް Internal Links Dofollow\nކައުންސިލުންދޭ ޚިދުމަތްތައް Internal Links Dofollow\nއަތޮޅުގެ ތާރީޚު Internal Links Dofollow\nއަތޮޅުގެ ރަށްތައް Internal Links Dofollow\nއަތޮޅުގެ ވަނަވަރު Internal Links Dofollow\nހދ. އަތޮޅު ވެރިކަން ކުރެއްވި ބޭފުޅުން Internal Links Dofollow\nޚަބަރު Internal Links Dofollow\nއިޢުލާން Internal Links Dofollow\nއާންމު ބައްދަލުވުން ތަކުގެ އެޖެންޑާ Internal Links Dofollow\nއާންމު ބައްދަލުވުން ތަކުގެ ޔައުމިއްޔާ Internal Links Dofollow\nކުއްލި ބައްދަލުވުން ތަކުގެ އެޖެންޑާ Internal Links Dofollow\nކުއްލި ބައްދަލުވުން ތަކުގެ ޔައުމިއްޔާ Internal Links Dofollow\nކައުންސިލްގެ ނިންމުންތައް Internal Links Dofollow\nޤަރާރުތައް Internal Links Dofollow\nޤަވާޢިދުތަކާއި އުޞޫލުތައް Internal Links Dofollow\nކައުންސިލް ހިނގިގޮތުގެ ރިޕޯރޓް Internal Links Dofollow\nޑައުންލޯޑްސް Internal Links Dofollow\nފޮޓޯ Internal Links Dofollow\nގުޅުއްވުމަށް Internal Links Dofollow\nރަމަޟާން މަހުގެ އިމްސާކިއްޔާ 1440 Internal Links Dofollow\nhttps://www.haadhaal.gov.mv/2232 Internal Links Dofollow\nmohamed Internal Links Dofollow\nhttps://www.haadhaal.gov.mv/2198 Internal Links Dofollow\nhttps://www.haadhaal.gov.mv/2226 Internal Links Dofollow\nhttps://www.haadhaal.gov.mv/2165 Internal Links Dofollow\nhttps://www.haadhaal.gov.mv/2152 Internal Links Dofollow\nހދ. އަތޮޅު ކައުންސިލްގެ3ވަނަ ދައުރުގެ 80 ވަނަ ޢާންމު ބައްދަލުވުމުގެ އެޖެންޑާ Internal Links Dofollow\nހދ. އަތޮޅު ކައުންސިލްގެ3ވަނަ ދައުރުގެ 79 ވަނަ ޢާންމު ބައްދަލުވުމުގެ އެޖެންޑާ Internal Links Dofollow\nހދ. އަތޮޅު ކައުންސިލްގެ3ވަނަ ދައުރުގެ 78 ވަނަ ޢާންމު ބައްދަލުވުމުގެ އެޖެންޑާ Internal Links Dofollow\nހދ. އަތޮޅު ކައުންސިލްގެ3ވަނަ ދައުރުގެ 77 ވަނަ ޢާންމު ބައްދަލުވުމުގެ އެޖެންޑާ Internal Links Dofollow\nހދ. އަތޮޅު ކައުންސިލްގެ3ވަނަ ދައުރުގެ 72 ވަނަ ޢާންމު ބައްދަލުވުމުގެ ޔައުމިއްޔާ Internal Links Dofollow\nހދ. އަތޮޅު ކައުންސިލްގެ3ވަނަ ދައުރުގެ 71 ވަނަ ޢާންމު ބައްދަލުވުމުގެ ޔައުމިއްޔާ Internal Links Dofollow\nހދ. އަތޮޅު ކައުންސިލްގެ3ވަނަ ދައުރުގެ 70 ވަނަ ޢާންމު ބައްދަލުވުމުގެ ޔައުމިއްޔާ Internal Links Dofollow\nހދ. އަތޮޅު ކައުންސިލްގެ3ވަނަ ދައުރުގެ 69 ވަނަ ޢާންމު ބައްދަލުވުމުގެ ޔައުމިއްޔާ Internal Links Dofollow\nރަމަޟާން މަހުގެ ނަމާދު ވަގުތު (ހދ. އަތޮޅު) Internal Links Dofollow\nއިޢުލާނު: ހދ. ކޭލަކުނު ވަގުތީގޮތުން ބަލަހައްޓައިދޭނެ ފަރާތެއް ހޯދުން Internal Links Dofollow\nއިޢުލާނު: ސެކިއުރިޓީ އޮފިސަރެއްގެ މަޤާމަށް މީހަކު ހޯދުން Internal Links Dofollow\nއިޢުލާނު: ހދ އަތޮޅު ރައްވެހިގެ ގޯތިން ހުސްބިން ވިޔަފާރިކުރުމަށް ކުއްޔަށް ދޫކުރުން Internal Links Dofollow\nއިޢުލާނު: ހދ.އަތޮޅު ސްޓޭޓް ހައުސްގެ ސެކިއުރިޓީ ބެލެހެއްޓުން Internal Links Dofollow\nހދ.އަތޮޅު ޤުރުއާން މުބާރާތުގެ ނަތީޖާ 1440 Internal Links Dofollow\nhttps://www.haadhaal.gov.mv/2269 Internal Links Dofollow\nhttps://www.haadhaal.gov.mv/1703 Internal Links Dofollow\nhttps://www.haadhaal.gov.mv/1399 Internal Links Dofollow\nhttps://www.haadhaal.gov.mv/1006 Internal Links Dofollow\nމިޝަން އަދި ވިޝަން Internal Links Dofollow\nhttps://www.facebook.com/HdhAtollCouncil/ External Links Dofollow\nhttps://twitter.com/HdhAtollCouncil External Links Dofollow\nhttps://instagram.com/HdhAtollCouncil External Links Dofollow\nhttps://www.youtube.com/channel/UCC7bJkImBwBunNMWakjaurQ External Links Dofollow\nhttp://donors.haadhaal.gov.mv/ External Links Dofollow\nރައީސުލް ޖުމްހޫރިއްޔާގެ އޮފީސް External Links Dofollow\nސިވިލްސަރވިސް ކޮމިޝަން External Links Dofollow\nދިވެހި ސަރުކާރުގެ ގެޒެޓް External Links Dofollow\nލޯކަލް ގަވަރމަންޓް އޮތޯރިޓީ External Links Dofollow\nމިނިސްޓްރީ އޮފް އިސްލާމިކް އެފެއާޒް External Links Dofollow


Vaheh huttas han reethikuran oi hahlakee kaashitheyo!\nވަހެއް ހުއްޓަސް ހަން ރީތި ކުރަން އޮތް ހައްލަކީ ކާށިތެޔޮ!\nކާށި ތެލޭ ބުންޏަސް ގިނަ މީހުން ހޮޑުލަވާނެ އެވެ. މޭ ނުބައިކުރާނެ އެވެ. އެއީ އެހާވެސް ގިނަ މީހުންގެ ނަފްރަތު ލިބިފައިވާ އެއްޗެކެވެ. އެކަމަކު މިއީ ހަންގަނޑަށް ފައިދާހުރި މޮޅު ފަރުވާއެކެވެ. އެކަން ނުދަންނަ މީހަކުވެސް މަދެވެ. މޮޅަސް އަދި ކިތަންމެ ފަސޭހައިން ލިބުނަސް އޭގައި ދުވާ ވަހަކުން ކައިރިވާން ބޭނުންނުވަނީ އެވެ.\nމޫނު ނުވަތަ ހަންގަނޑުގައި ނަގާ ބިހިތަކާއި ހަންގަނޑު ދޮން ކުރަން ތި އުނގުޅާ ބޭސްތަކާއި ކްރީމްތަކަކީ ކާށިތެލުގެ ކައިރީގައި ހަމަ އެއްވެސް އެއްޗެއް ނޫން ކަމަށް ކަމާބެހޭ މާހިރުން ވިދާޅުވެ އެވެ. ކާށި ތެލަކީ ސެޗުރޭޓެޑް ފެޓުން މުއްސަނދިވެފައިވާ ތެލެކެވެ. މިއީ ހަންގަނޑު އޮމާންކޮށްލަން ވެސް އެވަރެއް ނެތް ފަރުވާއެކެވެ.\nމޫނާއި ހަމުގެ ބިހިތައް\nކުރިން ބުނިހެން މިއީ ހަށިގަނޑުގެ އެތައް މިތާ ތި ނަގާ ބިއްސަށް ވެސް އޮތް އެންމެ އެދެވޭ ހައްލެވެ. ކެމިކަލްތަކާ ދުރު ގުދުރަތީ ތާސީރުން އުފައްދާފައިވާ މި ތެޔޮ ބޭނުންކުރުމުން ކަހާ ކެހުންގަނޑުވެސް މައިތިރި ވެދާނެ އެވެ. ކަހާ ކަހާ ތިހުންނަނީ ލޭ އަރާވަރުވެފައި ނޫން ހެއްޔެވެ؟\nކާށި ތެޔޮ ބޭނުންކޮށްގެން މިކަމަށް އޮތް ފަރުވާ ކިޔާލަދޭނަމެވެ. މާގިނަ އެއްޗެއްސެއް ބޭނުމެއް ނުވާނެ އެވެ. މިއަށް ބޭނުންވާނީ 1/4 ޖޯޑު ބަޓަރާއި، 1/4 ޖޯޑު ކާށި ތެޔޮ އަދި ލެވެންޑާ އާއި ޓީ ޓްރީ އޮއިލްގެ 15 ތިއްކެވެ. މި ތަކެއްޗަކީ ބާޒާރުން ފަސޭހައިން ލިބެން ހުންނަ އެއްޗެއްސެވެ. މި ކްރީމް އުފައްދަން ކުޑަ ތަވައެއްް މެދާ ހަމައަށް ފެން އަޅާފައި ހޫނުކޮށްލާށެވެ. އެއަށްފަހު ބަޓަރު ކޮޅާއި، ތެޔޮ ފޮދު އަޅާލާފައި ރަނގަޅށް އެއްކޮށްލާށެވެ. ދެން ހޫނުފެނަށް އަޅާފައި ރަނގަޅަށް ގިރުމުން ފިނިކޮށްލަން ފްރިޖަށް ލާށެވެ. މާބޮޑަށް ބިހިތައް ހިރުވަން ފެށުމުން މި ކްރީމް އުނގުޅާށެވެ. ހިރުވުން މަޑުވާނެ އެވެ.\nދޮން ވެސް ވާނެ\nޔަގީން ކުރާށެވެ. ދޮންވާން ތި އުނގުޅާ ފާއިޒާ އަކާއި މެލަ ކެއާ އަކާއި އެހެން އެއްޗަކާއި އެހެން އެއްޗަކަށްވުރެ މާ އެފެކްޓިވް ވާނެ އެވެ. ކާށިތެލަކީ ވިޓަމިން އީ އަދި ސީ އިން މުއްސަނދިވެފައިވާ އެއްޗެކެވެ. މިއީ ފެޓި އެސިޑްވެސް ގިނަ މިންވަރަކަށް ހިމެނޭ އެއްޗެކެވެ. ގަބޫލުކުރަން ބޭނުންނުވިއަސ ދޮންވާން ތިއުނގުޅާ ގިނަ އުފެއްދުންތަކުގައި ގިން މިންވަރަކަށް ކާށިތެޔޮ ބޭނުންކޮށްފައި ހުންނާނެ އެވެ. ދެން ފަކުރު ގަންނާނެ ކަމެއް ނެތެވެ.\nކާށި ތެލަކީ އެ ބޭނުންކޮށްގެން ފަސޭހައިން ފޭސް މާސްކު ތައްޔާރުކުރެވިދާނެ އެއްޗެކެވެ. މިއީ ތި ހަރަދުކުރާ ފައިސާތައް ރައްކާކުރެވޭނެ ގޮތެއްވެސް މެ އެވެ. މި މާސްކު ހަދަން ބޭނުންވާނީ އެއް ސައި ސަމުސާ ކާށި ތެލާއި ދެ ސައިސަމުސާ މާމުއި އަދި 1/2 ސައިސަމުސާ ލުނބޯ ހުތެވެ. މި އެއްޗެހި އެއްކޮށްލާފައި ބޯކޮށް މޫނުގައި އުނގުޅާށެވެ. އަދި 10 މިނެޓު ވަންދެން ބަހައްޓާލާފައި ދޮންނާށެވެ. ދުވަސްކޮޅެއް ވާއިރަށް ދޮން ވެދާނެ އެވެ.\nޑްރައި ހަންގަނޑުތަކަށްވެސް އޮތް ހައްލަކީ މިއީ!\nމިއީ ވަރަށް ގިނަ މީހުންނަށް ދިމާވާ މައްސަލަ އެކެވެ. މިއީ ހަންގަނޑަށް ބޭނުންވާ ވަރަށް ވިޓަމިން އީ އާއި ސީ ނުލިބުނީމަ ވާ ގޮތެކެވެ. ކާށިތެލުގައި އިންތިހާއަށް މިދެ މާއްދާ ހުންނަކަމީ ހަންގަނޑު ޑްރައި ވުމަށް އޮތް ހައްލަކީ ކާށިތެލަށް ވުމެވެ. މިއީ ތަފާތު ވައްތަރުގެ ވަައިރަލް އިންފެކްޝަންތަކުން ހަންގަނޑު ސަލާމަތްކޮށް ބަލިތައް ޖެހުމުން ދުރުކޮށްދޭ ކަމެކެވެ. މިކަމަށްވެސް ގޭގައި ބަޓާ އެއް ތައްޔާރުކުރާށެވެ.\nއަދި މިއީ ސަން ލޯޝަނެއްގެ ގޮތުގައި ވެސް ބޭނުން ކުރެވިދާނެ އެއްޗެކެވެ. ދިރާސާތަކުން ދައްކާ ގޮތުގައި 75 ޕަސަންޓް ސަންސްކްރީންތަކުގައި ހަންގަނޑަށް ގެއްލުންހުރި ވިހަ މާއްދާތައް އެކުލެވިގެންވެ އެވެ. ތާޒާ ކަށި ތެލަކީ އިރުގެ އަވިން ހަންގަނޑު އަނދާ އެނދުމުން ދުރުކޮށްދީ ހަމުގެ ކެންސަރު ޖެހުމުން ދުރުކޮށްދޭ އެއްޗެކެެވެ.\nއެހެން ވީމާ ނުބައިވަސް ދުވިއަސް ކާށިތެޔޮ ވަރެއް ނެތެއް ނޫން ހެއްޔެވެ؟ ތިކުރާ ހަރަދުތަކަށްވުރެ ކުޑަ ހަރަދަކުން ގުދުރަތީ މާއްދާތަކުން ހަންގަނޑަށް އާރޯކަމާއި ތާޒާކަން ގެނެސްދެ އެވެ.\nމާލެ ތިޔާގި ވީ ތަރުކާރީއާ މެވާއިން!\nހަކުރުން ހިތާއި ބަނޑުގައި ގިނަ އަދަދަކަށް ސަރުބީ ޖަހާ\nއަތްފައި ނެތް ނަމަވެސް ސިއްހަތު ބަރާބަރު!\nލޮކްޑައުން: ހަކުރު ލެވެލް 20 ޕަސެންޓް މަތި: ދިރާސާ


ދިހަ މީހުންނާއެކު ކުޅެ ބަޔާން ގަދަ ސޯޅައަށް ދިހަ މީހުންނާއެކު ކުޅެ ބަޔާން ގަދަ ސޯޅައަށް\nދިހަ މީހުންނާއެކު ކުޅެ ބަޔާން ގަދަ ސޯޅައަށް\nޗެމްޕިއަންސް ލީގް ފުޓްބޯޅަ މުބާރާތުގައި ޖަރުމަނުގެ އެންމެފަހުގެ ޗެމްޕިއަން ބަޔާން މިއުނިކް މޮޅުވެ މުބާރާތުގެ ގަދަ ސޯޅައިގެ ޖާގަޔަގީން ކޮށްފިއެވެ.\nއަމިއްލަ ދަނޑުގައި ކުޅުނު މެޗު ބާޔާންއިން ކާމިޔާބުކުރީ އޮސްޓްރިޔާގެ ސަލްޒްބާގްއާ ވާދަކޮށް 3-1 ލަނޑުންނެވެ. މެޗުގައި ބާޔާންއަށް ލަނޑުތައް ކާމިޔާބުކޮށްދިނީ ރޮބާޓް ލެވޮންޑެސްކީ، ކިންގްސްލީ ކޯމަންގެ އިތުރުން ލިއޮރީ ސާނޭއެވެ. ސަލްޒްބާގަށް ސުންކަނޑުވާލަ ދިނީ މާގިމް ބެރިޝާއެވެ.\nރޭގެ މެޗުގައި ލެވޮންޑެސްކީ ޖެހި ލަނޑާއެކު އޭނާ ވަނީ މުބާރާތުގެ ތާރިހުގައި ތިންވަނައަށް އެންމެ ގިނަލަނޑުގެ ސްޕެއިންގެ ރައުލް ގޮންޒާލް ހަދާފައިވާ ރެކޯޑާ އަރާހަމަކޮށްފައެވެ. އެއީ 71 ލަނޑުޖަހައިގެން. މެޗުގެ ފަހު 24 މިނިޓު ބަޔާންމިއުނިކުން ފުރިހަމަކުރީ 10 ކުޅުންތެރިންނާއެކުއެވެ. އެއީ އެޓީމުގެ މާކް ރޮކާ އަށް ދެވަނަ ރީނދޫކާޑާއެކު ރަތްކާޑެއް ދެއްކުމުންނެވެ.\nމި ގުރޫޕްގައި ސްޕެއިންގެ އެތުލެޓިކޯ މެޑްރިޑާއި ރަޝިޔާގެ ލޮކޮމޯޓިވް މޮސްކޯ ވާދަކުރި މެޗު ނިމުނީ ލަނޑެއް ނުޖެހި އެއްވަރުވެގެންނެވެ.\nމި ނަތީޖާއެކު މުބާރާތުގެ ގަދަ ސޯޅައިން ބަޔާން މިއުނިކް ޖާގަކަށަވަރުކުރީ ގުރޫޕްގައި ކުޅުނު ހަތަރު މެޗު މޮޅުވެ 12 ޕޮއިންޓް ހޯދައިގެންނެވެ. ގުރޫޕްގެ ދެވަނައިގަ އޮތް އެތުލިޓިކޯ އަށް ލިބެނީ ފަސްޕޮއިންޓެވެ. ތިންޕޮއިންޓާއެކު ލޮކޮމޯޓިވް މޮސްކޯ އޮތީ ތިންވަނައިގައެވެ. ފުލުގައި އޮތް ސަލްޒްބާގަށް ލިބެނީ އެންމެ ޕޮއިންޓެކެވެ. ރޭގެ ހޯދި މޮޅާއެކު ބަޔާންއިން ވަނީ ބަލިނުވެ 15 މެޗުހަމަކޮށްފައެވެ.


Masthuvaa thaketheege mahsalaigai dhivehsaku raheenu kohfi – Iru\nމަސްތުވާ ތަކެތީގެ މައްސަލައިގައި ދިވެއްސަކު ރަހީނު ކޮށްފި\nއޮކްޓޯބަރު މަހުގެ 1 ވަނަ ދުވަހު ހިންގި އޮަޕަރޭޝަންގައި އަތުލައިގަތް މަސްތުވާތަކެއްޗާއި ގުޅިގެން، އެ މަސްތުވާތަކެތި ވިއްކި ފަރާތުން ދިވެއްސަކު ރަހީނުކޮށްފައިވާ ކަމަށް ކޮމިޝަނަރ އޮފް ޕޮލިސް މުހައްމަދު ހަމީދު (އެމްސީ ހަމީދު) ވިދާޅުވެއްޖެއެވެ.\nމި އޮޕަރޭޝަނާއި ގުޅިގެން ފުލުހުން ވިދާޅުވެފައިވަނީ، ސ.ހިތަދޫ/ފިނިފަރު، ޢުމުރުން 33 އަހަރުގެ ޢަބްދުﷲ އިބްރާހިމް އިސްވެ ހުރެގެން ދިވެހިންގެ އިތުރު ބަޔަކާއި ބޭރުގެ ބަޔަކާއި ގުޅިގެން ރާއްޖެއަށް ކަނޑު މަގުން ގިނަ ޢަދަދެއްގެ މަސްތުވާތަކެތި އެތެރެކުރަން އުޅޭ މަޢުލޫމާތު ލިބުމުން އައްޑޫ ސިޓީގައިހިންގި މަސްތުވާތަކެތީގެ އޮޕަރޭޝަނާއި ގުޅިގެން 14 މީހަކު ހައްޔަރުކޮށްފައިވާކަމަށެވެ. އަދި އަތުލައި ގަނެވުނު މަސްތުވާ ތަކެތީގެ ބަރުދަނުގައި 100 ކިލޯ ހުންނާނެ ކަމަށްވެސް ފުލުހުން ވަނީ ވިދާޅުވެފައެވެ.\n300 ކިލޯގެ މަސްތުވާ ތަކެތި ނަތްތާލުމަށް ފަހު ނުސްވެރިންނަށް މައުލޫމާތު ދެމުން ސީޕީ ވިދާޅުވީ، މަސްތުވާ ތަކެތި ރާއްޖެއަށް ވިއްކާ މީހުން އެ ޑީލު ފުރިހަމައަށް ނިމެންދެން އެމީހުންގެ ބެލުމުގެ ދަށުގައި ދިވެއްސަކު ރަހީނުކޮށްފައި ބަހައްޓާ ކަމަށާއި، އޭގެ ހެކިވެސް އެބަހުރިކަމަށެވެ.\n” ކޮންމެ ޑީލެއްގައި ވެސް ދިވެހި ފަރުދަކު އެބަހުރޭ ހޮސްޓޭޖް ވެފައި. މި ގަންނަ ފަރާޓުން އެބަ ޖެހޭ މުޅި ޓްރާންސެކްޝަން ނިމެންދެން، ވިއްކި ފަރާތުގެ ބެލުމުގެ ދަށުގައި ދިވެއްސަކު ބަހައްޓަން. ފާއިތުވެ މިފަދަ އެތައް ބޮޑު އޮޕަރޭޝަނެއްގައި އެތައް ޓްރާންސެކްޝަނެއްގައި މިކަން ހިނގާފައި އެބަ ހުރިކަން އެބަ އެނގޭ. ފޮޓޯ އެބަހުރި ވީޑިއޯ އެބަހުރި. ސޯސް ކަންޓްރީގަ ނުވަތަ ސޯސް އިން ކަނޑައަޅާ ަތނެއްގައި އެބަ ހައްޔަރުވެފައި ހުންނަން ޖެހޭ މީގެ ފުރހަމަ އަގު އަދާކުރެވެންދެން. .” އޭނާ ވިދާޅުވިއެވެ.\nމީގެ އިތުރުން ސީޕީ ވިދާޅުވީ އޮކްޓޯބަރު 1 ވަނަ ދުވަހު އަތުލައި ގަނެވުނު މަސްތުވާ ތަކެތީގެ އަގު 150 މިލިއަން ދިވެހި ރުފިޔާ އަށް އަރާނެ ކަމަށާއި، މިއަށް ވުރެ ބޮޑު އަގުގައި މިތަކެތި ގަޑުބަޑުކޮށްގެން ވިއްކާ ކަމަށެވެ.


BREAKING NEWS: Yameen Ge Shareeaiy November 17 Gai Baavan Ninmaifi - Vaguthu\nޔާމީންގެ ޝަރީޢަތް ނޮވެމްބަރ 17 ގައި ބާއްވަން ނިންމައިފި\nކުރީގެ ރައީސް އަަބްދުﷲ ޔާމީން އަބްދުލްގައްޔޫމް - ވަގުތު އިމޭޖްސް: އިބްރާހިމް ޝާބިލް\nކުރީގެ ރައީސް އަބްދުﷲ ޔާމީންގެ މައްޗަށް ދައުލަތުން ދައުވާކުރާ މަނީލޯންޑްރިން މައްސަލައިގެ ޝަރީޢަތް ނޮވެމްބަރ 17 ގައި ބާއްވަން ނިންމައިފިއެވެ.\nމިމަހުގެ 05 ވަނަ ދުވަހު އެ މައްސަލައިގެ ޙުކުމް ކުރަން ތާވަލްކޮށްފައި ވަނިކޮށް ޝަރީޢަތް ފެށުމުގެ ދެތިން ގަޑިއިރު ކުރިން މައްސަލަ ބައްލަވާ ގާޞީ ސަސްޕެންޑް ކުރުމުން ޝަރީޢަތް ވަނީ ކެންސަލް ކޮށްފައެވެ.\nނޮވެމްބަރ 17 ވަނަ ދުވަހު އެމައްސަލައިގެ ޝަރީޢަތް ބާއްވަން ތާވަލް ކޮށްފައި ވީނަމަވެސް އެދުވަހު އެމައްސަލައިގެ ޙުކުމް އިއްވާނެ ކަމަކަށް ނުބެލެވެއެވެ. އެއީ މައްސަލަ ބެއްލެވުމާއި އާ ފަނޑިޔާރަކު ހަވާލުވެއްޖެނަމަ ޙުކުމް ކުރުމުގެ ކުރިން އިތުރު އަޑުއެހުމެއް ބާއްވާ މައްސަލައިގެ މައުލޫމާތު ސާފު ކުރެއްވުމަކީ އާއްމު އުސޫލެއް ކަމަށް ވާތީއެވެ.\nޖިނާޢީ އިޖުރާޢާތުގެ ޤާނޫނު ބުނާ ގޮތުން މި މައްސަލައިގެ އަޑުއެހުންތައް އަލުން ފަށަން ވެސް ފުރުސަތު އެބައޮތް ކަމަށް ބައެއް ޤާނޫނީ ވަކީލުން ވިދާޅުވެއެވެ.\nނަމަވެސް ޔާމީންގެ ޤާނޫނީ ވަކީލުން ވިދާޅުވާ ގޮތުގައި މައްސަލައިގެ އަޑުއެހުންތައް އަލުން ފެށުމުގެ ފުރުސަތެއް ޤާނޫނަށް ބަލާއިރު ނެތެވެ.\nޖިނާޢީ އިޖުރާޢަތުގެ ޤާނޫނުގެ 152 ވަނަ މާއްދާގައި ވަނީ ފަނޑިޔާރަށް ޝަރީޢަތް ކުރިއަށް ނުގެންދެވޭނެ ހާލަތެއް މެދުވެރިވެއްޖެ ނަމަ، ޢަމަލުކުރަންޖެހޭގޮތް ބަޔާން ކޮށްފައެވެ. އެއީ އެ ކޯޓަށް ހާއްޞަ ކުރެވިފައިވާ އެހެން ފަނޑިޔާރަކު އެ މައްސަލައިގެ ޝަރީޢަތް ކުރިއަށް ގެންދިއުމަށް ކަނޑައެޅުން، ނުވަތަ، އެ މައްސަލައިގެ ޝަރީޢަތް އަލުން ބޭއްވުމަށް ކަނޑައެޅުމެވެ.\nޖިނާއީ އިޖްރާއާތުގެ ގާނޫނު ބުނާ ގޮތުން ކޮންމެ މައްސަލައެއްގެ ވެސް އަޑުއެހުންތައް ނިންމާލާތާ 30 ދުވަހުގެ ތެރޭގައި ހުކުމް އިއްވަން ޖެހޭނެ އެވެ. ޔާމީންގެ މައްސަލާގެ އަޑުއެހުންތައް ނިންމާލީ މިދިޔަ މަހުގެ ނުވަ ވަނަ ދުވަހު ކަމަށް ވާތީ އެ މުއްދަތު އަންނަ ހޮނިހިރު ދުވަހަށް ހަމަވާނެ އެވެ.\nއެހެންކަމުން މިމައްސަލައިގައި ދެން އޮންނަ އަޑުއެހުމެއްގައި އިޖުރާޢީ މައްސަލަތަކެއް ޔާމީންގެ ވަކީލުން ފާހަގަ ކުރުން އެކަށީގެންވެއެވެ.\nނޮވެމްބަރު 7, 2019 10:29\nޝަރީޢަތް ބާއްވާނެ ކަމެއްނެތް. ލިބިފައިވާ ބާރުގެ ބޭނުންނަހަމަ ގޮތުގައި ހިފައިގެން ބޭނުންވާ މުއްދަތަކަށް ޖަލަށްލީމަ ނިމުނީ. މިހާރު އޮތް ދައުލަތުގެ އިންސާފަކީ އެއީ. އިންސާނީ އުޞޫލެއް މިހާރަކުނެތް. މިހާރު އޮތި ސިންގާގެ އުޞޫލު.\nނޮވެމްބަރު 7, 2019 12:57\nއޮއް ހޯ! ކިހާ ތާހިރު ..ބަލަ ކަލޭގެ ބޮލަށް ބެރި ވެއްޓިފަތަ ތިހިރީ؟\nނޮވެމްބަރު 7, 2019 10:59\nނޮވެމްބަރު 17ގަ ހަވާއަރުވަން ރޔާމީން ގުރުބާންކުރަން މިއޮތީނިމިފަ... މިއަށް އަސްލުކިޔަނީ އިންސާފޭދޯ.... ؟މިސުރުގެ ރައީސް ސައްދާމުހުސެއިން ހުސްނީމުބާރަކް ނަވާޒުޝަރީފު ގައްޒާފީ މިފަދަ އެތައްލީޑަރެ ނައްތާލީ ކާފަރުންގެ ރުހުންހޯދަން އެމީހުންގެ އެހީގަ.. އެގޮތުން ރޔާމީން ނައްތާލުމަށް އިންޑިޔާގެ މަދަދާ އެހީހޯދިމީހުންނަ މިއޮތީޖެހިފަ.. ރމައުމޫނު ވިދާޅުވެދެއްވަންޖެހޭ މިއަދުމިކުރަނީ އިންސާވެރި ޝަރީއަތެއްތޯ މިއީތޯ މަނިކުފާނު ރިފޯމްކުރި ވެރިކަމުގަ އަދުލުއިންސާފު ލިބޭގޮތަކީ.. ރޔާމީނަށް ބަސްދެއްނެވޭ އެއްވެސްމީހަކު މިކޮމެންޓްކިޔާފިއްޔާ ދަންނަވާދީބަލަ މިޝަރީއަތް އިންސާފުންބޭރުން ނިންމުމަށް އެހީވި އެކަކަށްވެސް ހިތްހެޔޮނުކުރަން މަހުޝަރުގަވެސް ބަދަލުލިބުމަށް.. މިއަދު ގާސިމަށް ރޔާމީންގެ ދުވަސްދުއްވާލުމުން ވެރިކަންލިބޭނެހެން ހީވަނީ ނުވާނެތިކަމެ ﷲގެވާގިފުޅާއެކު.. ޕޕމގެ ކެންޑިޑޭޓެ ވެރިކަމަށް އަންނާނީ ރޔާމީންގެ ތާއިދާއެކު... ޕޕމގެ އެއްމެހާ ސަޕޯޓަރުން ވަރަށްވިސްނާ ސާބިތުވެތިބޭތި ގާސިމުގެ މަޅީގަނުޖެހި ޕޕމގެ ވެރިކަމެ ޕޕމގެ ކެންޑިޑޭޓެނެރެ ވެރިކަމުގަ ރޔާމީންގެ ހިކުމަތާއެކު ކުރާނެ އިނޝާﷲ...\nނޮވެމްބަރު 7, 2019 11:08\nކެނެރީ ދާއްބަ ބޭނުންވާމީހާ ލިބުނީތަ ހުކުންކުރަން ކޮންމެ ގާޒީޔަކު މައްސަލަ ނިންމިއެއްކަމަކުވެސް ﷲ ގެ މަތިން ހަނދުމަފުޅުކުރެއްވުން އެދެން ފަހުދުހުން ސުވާލް ކުރެވޭނެ އެދުވަހަކު ކެނެރީ ދާއްބަ އެއް ނުހުންނާނެ ﷲ އައް ބިރުވެތިވާތި\nނޮވެމްބަރު 7, 2019 11:22\nއެދުވަސް އެބައޮތް އާޙިރަތް\nނޮވެމްބަރު 7, 2019 12:18\nމޑޕ ހުރިހާ ހިޔަޅުންނާ ކިބުލުންނާ ވިސްނާ އެއްވެސް މީހަކަށް އަނިޔާއެއްދީފަ ތިމާމެންނަ އުފަލެނުލިބޭނެ ބޭއިންސާފަށް މިއަދު ހިއްވަރުދޭ އެއްމެން ﷲގެހަޒުރަތުގަ ހުއްޓިހުންނަންޖެހޭކަން.. އެދުވަހަކުން އަވަސްކުރަން ބޮނޑިބަތެނުކެއްކޭނެ.. ކަލޭމެންގެ ސިނކުޑި ކެކިކެކިހުންނާނީ.. އަނިޔާވެރިކަމަށް ހިއްވަރުދީ ގޮވާކޮއްމެމީހަކަށް ބަދަލުދެވޭނެތަ އާޙިރަތުގަ.. ކަލޭމެން މިއަދު ދެރަކޮއްލާ ނިކަމެތިކޮއްލާ މީހަކީ މާތްﷲގެ ހަޒުރަތުގަ ކިހާ ގަދަރުވެރިއެއްކަން ކަލޭމެންނައެގިދާނެތަ... މާދަން ކަލޭމެން ނިކަމެތިނުވާނެކަމަށް ހީވަނީނަމަ ތިޔައީ ގަޡާގަދަރަށް އީމާނުވާމީހެއް.. ކޮއްމެކަމަކަށްވެސް ނިމުންއާދޭ ކަލޭމެންގެ ބާރުވެސް ނެތިދާދުވަސް ލަހެއްނުވެ ﷲދައްކަވާށި...\nނޮވެމްބަރު 7, 2019 11:31\nމިތަނުގައި މަޖްލިހެއް އޮތުމުގެ ބޭނުމެއްނެތް. ގާނޫނަކީ ބޭކާރު އެއްޗެއް. ނަޝީދު ހުރީމަ އެނިމުނީ. އޭނައަށް އެނގޭނީ އެދުވަހަކު ކަންކަން ކުރާނެ ގޮތެއް. ކޮންބައެއްކަން ޖަލަށްލާނީ. ކޮންބައެއްކަން މަގާމުން ވަކިކުރާނީ. އަދި މިކަލޭނެ ބުނާނެ ކައިވެރި ކޮށްގެން އުޅޭނެ މީހުންވެސް. ގޭގަ ކައިގެން އުޅެންވީ ތަކެތިވެސް ކަނޑައަޅާ މީހަކަށްވާނީ މިކަލޭގެ.\nނޮވެމްބަރު 7, 2019 11:32\nކީއްކުރާ ކޯޓެއް. ކީއްކުރާ ޝަރީއަތެއް. މިތަނަކީ މިހާރު 12 ވަނަ ގަރުނުގައި ޔޫރަޕް. ހަމައެއްލަމައެއް ނެތް. ގާނޫނަކީ އޮތް އެއްޗެއްނޫން. ނަޝީދަކީ ހުރިހާ ކަމެއްގެ ވެރިއަކީ. ގާނޫނަކީ އޭނައެދުވަހު ކަންކުރަން ބޭނުންވާ ގޮތް... ދިވެހިން މިތިބީ ޖާހިލިއްޔަތަށް ގޮސް ނާތަހްޒީބު ދޮގުވެރި މަކަރުވެރި ކަނު ދުވަސްތަކެއް ލިބިގަނެގެން.\nހުކުމް ކުރާނީ ގާނޫނު އޮންނަ ތަނުގައި. މިއަދު މިގައުމުގެ ހާލަތަކީ.. ގާނޫނެއް ގަވާއިދެއް އުސޫލެއް ހަމައެއް ލަމައެއް ނެތް. ގަދަމީހާއަކީ އުސް އޮނޑީގަ2ރައީސް ޖަހައިގެން އެއިންނަ އިބިލީސް. އަނިޔާވެރިކަން ހައްދުން ނެއްޓިފަ.. ވަޒީފާއިން ކަނޑަމުން ގެންދަނީ ބެޗްބެޗަށް. ގާޒީންނަކީ ބޭކާރު ބައެއް. ވެރިމީހާއަކީ ބޭކާރު މީހެއް. ހަމައެކަނި ހިނގަނީ، ނަޝީދުގެ ބަދަލު ހިފުމާއި، އޭނާ ވެރިކަން ހޯދުމަށް ޝައިޠާނާއެކު އެއްބަސްވުމުގައިވާގޮތަށް، އިސްލާމްދީން ނައްތާލުމާޢި، މުސްލިމު ދިވެހިންގެ ދުވަސްދުއްވާލުމުގެ ސިޔާސަތު.\nނޮވެމްބަރު 7, 2019 11:38\nމަސްތޫރު ހަދާންބަހައްޓަތި މިނުން ދުވަހެއްވެސް އޮތްކަމަށް\nނޮވެމްބަރު 7, 2019 12:40\nހިނގާދިޔާ ޝަރީޢަތުގެ މަޖްލިސްތަކަށް ބަލާއިރު އެ ޝަރީޢަތްތަކުގއި ޔާމީނަށް އަދަބެއް ދެވޭނޭ ޙާލަތެއް ނެތްކަން ކަށަވަރެވެ. ބާރު އޮތީތީ ޤާނޫނުތަކުގެބޭރުން ޔާމީން ކަތިވެސް ލެވިދާނެއެވެ. އެހެނަސް އެ ނިމުނީކަމުގައި ނުދެކެއްޗެވެ! ޔާމީނުގެ މައްޗަށް ކުށް ސާބިތުނުވާކަން އެނގުމުން މުޅި ޝަރުޢީދައިރާ އެފުށްމިފުށަށް ފޮރޮޅާ ސަރުކާރުން ޤާޟީންނަށް ބިރުދެއްކިޔަސް ، މައްޞަލަތައް ފައިޞަލާކުރުމުގައި ﷲއަށް ބިރުވެތިވާ ޤާޟީއަކު ތިޔަ ދައްކާ ބިރަކަށް ނުބަލާނެއެވެ.\nނޮވެމްބަރު 7, 2019 12:48\nކޮބާ އިލިޔާސް ގާނޫނު ދަމަހައްޓާތީ އުފާކޮއް ޝުކުރުދެއްނެވީ ގާނޫނުގައޮތީކިހިނެއް އިލިޔާސޫ މައްސަލައެއްގެ އަޑުއެހުންތައްނިމި ކިތައްދުވަހުގެތެރޭގައި ހުކުން އިއްވަންޖެހޭ ކޮބާ ރައީސް ޔާމީންގެ މައްސަލަ މިމަހު 9ޔަކައް 30ދުވަސްހަމަވޭ މިފަހަރު ކާކުއައް ޝުކުރުއަދާކުރާނީ. އިލިޔާސޫ މަހުލޫފުކައިރިޔައް ހިނި އައނަނީ. ކޮބާ މަލީހޫ


Guesthouse viyafaari fulhaakurumakee sarukaaruge enme iss eh amaazu: Raees - One Online\n20 އޮކްޓޯބަރު 2021، އއ. ތޮއްޑޫ، އއ. އަތޮޅަށް ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިން މިއަދު އެ އަތޮޅު ތޮއްޑޫއަށް ވަޑައިގެން އެ ރަށުގެ ގެސްޓްހައުސް ވިޔަފާރިއާއި ދަނޑުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކާއެކު ރައީސް ސޯލިހު ބޭއްވި ބައްދަލުކުރެއްވުމުގައި އެމަނިކުފާނު ވާހަކަފުޅު ދައްކަވަނީ --- ފޮޓޯ: ރައީސް އޮފީސް\nގެސްޓުހައުސް ވިޔަފާރި ފުޅާކުރުމަކީ ސަރުކާރުގެ އެންމެ އިސް އެއް އަމާޒު: ރައީސް\nމި ސަރުކަރުގެ އެންމެ އިސް އެއް އަމާޒަކީ ގެސްޓްހައުސް ވިޔަފާރި ތަރައްގީކުރުން ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް މިހެން ވިދާޅުވީ، އެމަނިކުފާނު އއ. އަތޮޅަށް ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިން މިއަދު އެ އަތޮޅު ތޮއްޑޫއަށް ވަޑައިގެން އެ ރަށުގެ ގެސްޓްހައުސް ވިޔަފާރި އާއި ދަނޑުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކާއެކު ބޭއްވެވި ބައްދަލުވުމެއްގައި ވާހަކަފުޅު ދައްކަވަމުންނެވެ.\nރައީސް ސޯލިހު ވިދާޅުވީ، ފަތުރުވެރިކަމުގެ އާމްދަނީ އެންމެ ފުޅާ ގޮތެއްގައި ރަށްރަށުގެ ރައްޔިތުންނަށް ލިބޭނެ މަގަކީ ގެސްޓްހައުސް ވިޔަފާރި ކަމަށެވެ. އެހެންކަމުން އެ ވިޔަފާރި ތަރައްގީކުރުމަކީ މި ސަރުކާރުގެ އެންމެ އިސް އެއް އަމާޒު ކަމަށް ވިދާޅުވިއެވެ.\nމިބައްދަލުވުމުގައި ދަނޑުވެރިން ވަނީ އެމީހުން އެ މަސައްކަތް ކުރުމަށް ރާއްޖެއަށް އެތެރެކުރާ ގަސްކާނާ ފަދަ ދަނޑުވެރިކަމުގެ ބައެއް ބާވަތްތަކުން ނަގާ ޑިއުޓީއަށް ހެޔޮ ބަދަލެއް ގެނެސްދިނުމަށް އެދިފައެވެ. އަދި ދަނޑުވެރިކަމަށް ދޫކުރާ ބިންތަކުގެ މިލްކުވެރިކަމާ ގުޅޭ ގޮތުންވެސް މަޝްވަރާކުރިއެވެ.\nރައީސް ސޯލިހު މިއަދު ވަނީ ތޮއްޑޫ ބަނދަރުގެ މަސައްކަތް ކުރިއަށްދާ ގޮތް ބައްލަވާލައްވައި، އެސްޓީއޯއިން އަތޮޅު ތެރޭގައި ހެދި ފުރަތަމަ އެގްރިސެންޓަރު ރަސްމީކޮށް ހުޅުއްވައިދެއްވައިފައެވެ. އަދި އެއަށްފަހު ތޮއްޑޫގެ ކައުންސިލާއި އަންހެނުންގެ ތަރައްގީއަށް މަސައްކަތްކުރާ ކޮމިޓީގެ މެންބަރުންނާ ވަނީ ބައްދަލުކުރައްވައިފައެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު އއ. ތޮއްޑޫ ދަނޑުވެރިކަން ގެސްޓްހައުސް


Faruvaa Dhinumugai Bangladesh Meehunnai Dhivehinnai Thafaatheh Nukuraanan - Shahid - Vaguthu\nފަރުވާ ދިނުމުގައި ބަންގްލަދޭޝް މީހުންނާއި ދިވެހިންނާއި ތަފާތެއް ނުކުރާނަން - ޝާހިދު\n12 މަސް ކުރިން ( އޭޕްރީލް 22, 2020 )\nރާއްޖެއިން ކޮވިޑް-19 އަށް ފައްސިވެފައިވާ ބަންގްލަދޭޝް މީހުންނަށް ފަރުވާ ދިނުމުގައި ދިވެހިންނާއި ތަފާތު ނުކުރާނެ ކަމުގެ ޔަގީންކަން ފޮރިން މިނިސްޓަރ އަބްދުﷲ ޝާހިދު ދެއްވައިފިއެވެ.\nމިނިސްޓަރ ޝާހިދު މިގޮތަށް ވިދާޅުވީ، ބަންގަލަދޭޝް އިން ރާއްޖެއަށް އަށް ހަދިޔާ ކުރި ތަކެއްޗާއި ހަވާލު ވުމަށް މިއަދު ބޭއްވި ރަސްމިއްޔާތުގައި ވާހަކަދައްކަވަމުންނެވެ.\nޝާޙިދު ވިދާޅުވީ، މިދިޔަ މަހެއްހާ ކޮވިޑް-19 ފެތުރުން ކޮންޓްރޯލް ކުރެވުނު ނަމަވެސް، މިހާރު އެ ބަލި ފެތުރެން ފަށާފައިވާ ކަމަށާއި، އެ ބައްޔަށް ގިނަ ބަންގްލަދޭޝް މީހުންވެސް ފައްސިވެފައިވާ ކަމަށެވެ.\n"ނަމަވެސް އަޅުގަނޑު ޔަގީންކަން ދެން ފަރުވާ ދިނުމުގައި ދިވެހިންނާއި، ބަންގަލަދޭޝް މީހުންނާއި ތަފާތެއް ނުކުރާނަން. އަދި އެހެން ގައުމުތަކުގެ މީހުންނާއި ތަފާތެއް ނުކުރާނަން". ޝާހިދު ވިދާޅުވިއެވެ.\nޝާހިދު ވިދާޅުވީ، މިދިޔަ ދުވަސްތަކުގައި ބަންގްލަދޭޝް ދިން ދިވެހިންނަށް ވަރަށް ގިނަ އެހީތެރިކަން ފޯރުކޮށްދީފައިވާނެ ކަމަށެވެ. މިނިސްޓަރ ވަނީ މީގެ ދެ ދުވަހެއް ކުރިން ބަންގްލަދޭޝްގެ ސިފައިންގެ އެހީގައި ބަންގްލަދޭޝް އާއި ނޭޕާލްގައި ތިބި ދިވެހިން ރާއްޖެއަށް ގެނައިކަން ފާހަަގަކުރައްވާފައެވެ.\n"އަދި ކޮވިޑް-19 އާ ދެކޮޅަށް ރާއްޖެއެިން ކުރަމުންދާ މަސައްކަތަށް އެހީތެރިވުމުގެ ގޮތުން އަޅުގަނޑުމެންގެ އެދިލެއްވި ގޮތަށް މެޑިކަލް ޓީމެއް ވަނީ ރާއްޖެއަށް ފޮނުވާފައި އަދި މިއަދު ވަނީ 100 ޓަންގެ ހަދިޔާ ބަންގްލްދޭޝްގެ ފަރާތުން ލިބިފައި". ޝާހިދު ވިދާޅުވިއެވެ.\nބަންގްލަދޭޝް އިން ހަދިޔާ ކުރި ކަނާ އާއި ސިއްހީ ހިދުމަތްތަކަށް ބޭނުންވާ ތަކެއްޗަކީ، ރާއްޖެ އާއި އެ ގައުމާއި ދެމެދު އޮތް ގުޅުން ދައްކައިދޭ ކަމެއް ކަމަށެވެ. އަދި މިކަމާއި ރައީސް އިބްރާހިމް މުހައްމަދު ސާލިހު އާއި ރާއްޖޭގެ ރައްޔިތުން ޝުކުރު އަދާ ކުރައްވާ ކަމަށް މިނިސްޓަރ ޝާހިދު ވިދާޅުވިއެވެ.\nއިންޑިއާގެ އެކްސްޓާނަލް މިނިސްޓަރާއި ޝާހިދު ބައްދަލު ކުރައްވައިފި\nމިނިސްޓަރު ޝާހިދު އިންޑިއާ އަށް ފުރާވަޑައިގެންފި\nޗައިނާ ސަފީރުގެ މަސައްކަތް ދިވެހިން ހަނދާން ހުންނާނެ - ޝާހިދު\nއޭޕްރީލް 22, 2020 14:32\nއޭޕްރީލް 22, 2020 15:21\nބްރީފިންގ ދޭން ނަމާދުވަގުތުތައްނޫނީ މިސަރު ކާރަށް ވަގުތު ނުވަނީތޯ . މީ އަޖައިބެއްކަލަކަމެއް. ޙުރިހާ ނަމާދު ވަގުތަކު ބްރީފިންގ ބޯހަލާކު.\nއޭޕްރީލް 22, 2020 17:31\nވަ ކިބަޔަ ކުތަ ރައް ކާތެރި ކަމުގެ ފިޔަވަޅު އަޅަންވީ\nއޭޕްރީލް 22, 2020 19:41\nތިކަންއެގިއްޖެ އެންނު ވިލިވަރައް ގެންގޮސް ބަންގާޅިންތައްލީ އިރު، ފްރެންޗް ކޮލޯނިއަލިޒްމް ޒަމާނުގަ ގައިދީން ގެންގޮސް އުކާލި އެމީހުން ހިފާފަހުރި ފަޅުރައްރަށުގަ ހުރި ޖަލުތައް ހުރިގޮތައް ހުރިތަނެއް، ހައިވާނުންވެސް އެކަހަލަތަނަކައް ނުލާނެ، އެކަމަކު މީހަކު ބަންގާޅި އެކޭ ބުނެގެން ހީވީ ރޯވެދާނެހެން. މިމީހުންކޮއްފިއްޔަ ކޮންމެކަމެއްވެސް ހެޔޮވާނެ.


ހުކުރު , 26 މެއި 2017\nLandhooinfo ފުރަތަމަ ޞަފްހާ\nއަޔޯރާ ގައި ބައިވެރިވުމަށް ރައީސް ނިންމަވައިފި.\nދިރާގުގެ ލޯގޯ އާއި ކުލަބަދަލުކޮށްފި.16 ގަޑިއިރު ކުރިން“ރަޙްމަތުގެ ނަބިއްޔާ” ރަމަޟާންމަހުގެ ކޮންމެ ދުވަހަކު2 ދުވަސް ކުރިން“އާމަގު މައިޒާން” ނަމުގައި ލަންދޫގައި ފިނިމައިޒާނެއް ހުޅުވައިފި.2 ދުވަސް ކުރިން ރިޕޯޓް\nލޯކަލް ކައުންސިލް އިންތިޚާބު – ހަމަޖެހުމާއި އެއްބައިވަންތަކަން ގެއްލިގެން ނުވާނެ!3 ހަފްތާ ކުރިންވޯޓު ދިނުމަށް ނުފޫޒު ފޯރުވައި ބިރު ދެއްކުމަކީ ފަސާދަވެރިކަމަށް ކޮށޭމަގެއްކަން ޔަޤީން1 މަސް ކުރިންމިލަންދޫ ޓީމުގެ ކާމިޔާބީއަކީ ރޭވުންތެރިކަމާއިއެކު ކުރި ބުރަ މަސައްކަތް1 މަސް ކުރިންމިފަހަރު ކައުންސިލަށް ހޮވާނީ ކޮންބައެއް؟1 މަސް ކުރިންހޮޅިބުރިތައް ދިއްލާ – ނިވާލެވޭނެ ގޮތެއް ހޯދުން މުޙިއްމު1 މަސް ކުރިންމާޅެންދޫ – ފަސްއެނބުރި ބެލުމެއްނެތި ކުރިއަށް2 މަސްކުރިން ކުޅިވަރު\nލައިސަންސް ކޯޗިން ޕްރޮގްރާމްގައި ކޯޗް މާއްޓޭ ބައިވެރިވެ ސެޓްފިކެޓް ހާސިލު ކޮށްފި\nލަންދޫސްކޫލްގެ އިންޓަރހައުސް މިނީ ނެޓްބޯޅަ މުބާރާތުގެ ޗެމްޕިއަންކަން ދޮށިމޭނާ ހޯދައިފި.2 ހަފްތާ ކުރިންގުރައިދޫ ފުޓްސަލް ދަނޑު ހުޅުވައިފި3 ހަފްތާ ކުރިންލަންދޫސްކޫލްގެ މިއަހަރުގެ މިނީ ނެޓްބޯޅަ މުބާރާތް އިއްޔެ ފަށައިފި.3 ހަފްތާ ކުރިންއެއްވެސް މެޗަކުން ބަލިނުވެ ޒޯން2ގެ ޗެމްޕިއަންކަން މިލަންދޫ ހޯދައިފި.1 މަސް ކުރިންމާދަމާގެ މެޗަށް ނުކުންނާނީ ޒޯންގެ ތަށި ށ.އަތޮޅަށް ގެނައުމަށް – ކޯޗް1 މަސް ކުރިންމާޅެންދޫޓީމް ނިކުންނާނީ އަތޮޅަށް ރީތިނަމާ ޝަރަފް ހޯދައިދިނުމަށް – ކޯޗް1 މަސް ކުރިން ވިޔަފާރި\nޖަވާއާއި ނާގޭ ހެޓްރިކަކާއި ދިމާއަށް.2 މަސްކުރިންމުޅިން އައު ޗެމްޕިއަނަކާއި ދިމާއަށް.2 މަސްކުރިންދޯނިއެހެލާ ސަރަހައްދަށްވެސް ކުނިއަޅަނީ – މިކަމަށް ހައްލެއް ބޭނުންވޭ2 މަސްކުރިން އަތޮޅުތަކުން\nރުހުމުގެ ލޯ4 ހަފްތާ ކުރިންތެދުވެރި އެކުވެރިން ހާދަ މަދުވެޖެއޭ!1 މަސް ކުރިންމިއީވެސް އިމްތިހާނެއްބާއެވެ.1 މަސް ކުރިންހަފްތާގެ އަރަތް (2)1 މަސް ކުރިންއަހަރެންނަކީ ކާކު؟2 މަސްކުރިންޒަޔާންގެ ޖޯކްތަކުން ކަތީބުގެ ފެކްސް2 މަސްކުރިން ލައިފްސްޓައިލް\nކަޅުކޮފީ ބޮއެގެން ހިކި ދާނެތަ؟\nވީކަމެއް ނޭންގި ގައިގެ ތަންތަނުގައި ރިއްސާތަ؟ މިއޮތީ ފަސޭހަ ޙައްލެއް!2 ހަފްތާ ކުރިންބޮލުން އިސްތަށިފޭބުން ހުއްޓުވުމަށް ޔޯގަޓް ވަރެއްނެތް!1 މަސް ކުރިންބަރާބަރު ހަޓްގެ އިސް މޭސްތިރިޔާ – ޒުވާނުންގެ ނަފީ1 މަސް ކުރިން ސިޔާސީ\nރަމަޟާންމަހާއި ގުޅުންހުރި ވަރަށް ސަޅި ވެބްސައިޓެއް\nއޮންލައިންކޮށް ޤުރްއާން ކިޔެވުމަށް ވަރަށް ފަސޭހަ ވެބްސައިޓެއް.1 ހަފްތާ ކުރިންފާހަގަކޮށްލެވޭ “ސަޅި” އެންޑްރޮއިޑް ފޯނުތައް1 މަސް ކުރިންސެމްސަންގް އެސް 8 އަދި އެސް 8 ޕްލަސް ދައްކާލައިފި2 މަސްކުރިންސެމްސަންގ ގެލެކްސީ އެސް 8 މާދަމާ ޔޫކޭ ގައި ދައްކާލަނީ2 މަސްކުރިންޤުރުއާން ދަސްކުރުމަށާއި، އަޑުއަހާލުމަށް ވަރަށް ސަޅި ސައިޓެއް.3 މަސްކުރިންގެލެކްސީ އެސް7ގެ ކެމެރާ ވާނުވާނޭންގި ހަލާކުވަނީ.5 މަސްކުރިން މަޢުލޫމާތު\nއިރުފާނު ( އިރޭ )5އަހަރު ކުރިން\t1 ޚިޔާލު\nޝެއަރ ކޮށްލައްވާ Tweet ޓެގްއެމްޑީޕީ\nލިޔުނީ: އިރުފާނު ( އިރޭ ) އިރުފާނަކީ އެކިދާއިރާގެ ޚަބަރު ހޫނުކޮށް ގެނެސްދިނުމުގައި ވަކި ފަރާތަކަށް ނުޖެހި ހިވާގިކަމާއެކު ކެރިގެން މަސައްކަތްކުރައްވާ ކުރިއަރަމުން އަންނަ ނޫސް ރިޕޯރޓަރެކެވެ.\tމިލިޔުންވެސް ކިޔާލާ\nmohammamdp aky democratic party ekay buny kaakutha eyahvure hudhu muhuthaaru psrtyen midhunuye mathygaves nuvay\nރިޕްލައި5 އަހަރު 1 މަސް ކުރިން ލިޔުންތެރިޔާގެ އިތުރު ލިޔުންތައް\nރަމަޟާންމަހާއި ގުޅުންހުރި ވަރަށް ސަޅި ވެބްސައިޓެއް ކެނދިކުޅުދޫގެ ދަނޑުތައް ރޯދައަށް ފައްކާވެފައި ހާރުކެއުމުގެ އެންމެ ފަހު ވަޤުތަކީ ކޮބާ ؟ ލަންދޫގައި ހިންގި ނިޔަމި ކޯހުގެ ބައިވެރިންނަށް ސެޓްފިކެޓްދީފި. “އާމަގު މައިޒާން” ނަމުގައި ލަންދޫގައި ފިނިމައިޒާނެއް ހުޅުވައިފި. ފެނަކަ މުވައްޒަފުންނަށް އިތުރު ތަމްރީނު ދެނީ “ރަޙްމަތުގެ ނަބިއްޔާ” ރަމަޟާންމަހުގެ ކޮންމެ ދުވަހަކު ރަމަޟާންމަހުގެ އަސްލު މަޤްޞަދު އޮޅުވާ ނުލައްޗެވެ. އަދި އޮޅުވާލިޔަ ނުދެއްޗެވެ. އަދީބުގެ ބަލިޙާލުބޮޑުވެ ރާއްޖޭން ބޭރަށް ފަރުވާއަށް ދިއުމަށް ޢާއިލާއިން އެދިއްޖެ. ޓީ.ކިއު.އައިގެ ޤުރްއާން މުބާރާތުގައި ބައިވެރިވުމަށް އެދި 112 ފޯރމްހުށަހަޅައިފި ލަންދޫއިންފޯ\nމިއީ 2008 ވަނަ އަހަރުންފެށިގެން ރަޖިސްޓްރީކޮށްގެންނެރޭ އޮންލައިން ނޫހެކެވެ.themetf\tލަންދޫއިންފޯ


3 Inthihaabu ekeegai baahvan feney: Raees Solih\nތިން އިންތިހާބު އެކީގައި ބާއްވަން ފެނޭ: ރައީސް ސޯލިހް\nކަންތައްތައް ކުރިއަށް ގެންދިއުމަށް ލަސްވަނީ އިންތިހާބުތައް ވަކިވަކިން އޮތުން\nހުރިހާ އިންތިހާބެއް އެކީގައި ބޭއްވިއްޖެނަމަ ޤައުމުގެ ތަރައްޤީއަށް އިތުރު ހަލުވިކަމެއް ލިބިގެންދާނެ\nވާދަވެރި ބަޔަކު އޮށްޓަރެއް ނެތް ވާހަކަތައް އެބަ ދައްކާ\nކ. މާލެ | 14 ޖެނުއަރީ 2020 | އަންގާރަ 22:31 | 13,982\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ހދ. ނޮޅިވަރަމްގައި ވާހަކަދައްކަވަނީ - ރާއްޖެއެމްވީ\nރިޔާސީ އިންތިހާބާއި ރައްޔިތުންގެ މަޖިލިސް އިންތިހާބުގެ އިތުރުން ލޯކަލް ކައުންސިލް އިންތިހާބު އެކީގައި ބާއްވަން ފެނިވަޑައިގަންނަވާކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ވިދާޅުވެއްޖެއެވެ.\nއެމްޑީޕީގެ ތިލަދުންމަތީ ދަތުރުގައި ހދ. ނޮޅިވަރަމްއަށް ވަޑައިގެން އެ ރަށުގެ ރައްޔިތުންނާއި ބައްދަލުކުރައްވާ ވާހަކަފުޅުދައްކަވަމުން ރައީސް ސޯލިހް ވިދާޅުވީ މި ސަރުކާރުން ބައެއް ކަންތައްތައް ކުރިއަށް ގެންދިއުމަށް ލަސްވެފައި ހުރެދާނެ ކަމަށާއި އޭގެ އެންމެ ބޮޑު އެއް ސަބަބަކީ އިންތިހާބުތައް ވަކިވަކިން އޮތުން ކަމަށެވެ. އަދި އެ ތިން އިންތިހާބު އެއް ދުވަހެއްގައި, އެއްވަގުތެއްގައި ބޭއްވުމުގެ މަސައްކަތްކޮށް، ހުރިހާ އިންތިހާބެއް އެކީގައި ބޭއްވިއްޖެނަމަ ޤައުމުގެ ތަރައްޤީއަށް އިތުރު ހަލުވިކަމެއް ލިބިގެންދާނެކަމަށް އެމަނިކުފާނު ވިދާޅުވިއެވެ.\nތެދުފުޅެއް ބައެއް ކަންތައްތައް ކުޑަކޮށް ލަސްވެފައި ހުރެދާނެ، އެންމެ ބޮޑު ސަބަބަކަށް އަޅުގަނޑަށް ފެންނަނީ އިންތިހާބުތައް ވަކިވަކިން އޮތުމުން. އަޅުގަނޑުމެން ވެއްޖެ ކޮންމެވެސް ހިސާބެއްގައި މި ތިން އިންތިހާބު އެއްދުވަހެއްގައި އެއްވަގުތެއްގައި ބޭއްވުމުގެ މަސައްކަތް ކުރަން. އެހެން ނޫންނަމަ ކަންތައްތައް ހިންގުމުގައި ލަސްތަކެއް އެބައާދޭ. ހުރިހާ އިންތިހާބެއް އެއްދުވަސްވަރެއްގައި ބޭއްވިއްޖެއްޔާ ޤައުމުގެ ތަރައްޤީއަށްޓަކައި އަޅުގަނޑުމެން މި ކުރާ މަސައްކަތްތަކުގައި އިތުރު ހަލުވިކަމެއް ލިބިގެންދާނެ.\n~ ރައީސް އިބްރާހިމް މުހައްމަދު ސޯލިހް\nރައީސް ވިދާޅުވީ ރިޔާސީ އިންތިހާބާއި މަޖިލިސް އިންތިހާބުގައިވެސް ރައްޔިތުން ސާފުކޮށް މެޖޯރިޓީ ދިނީ އެމްޑީޕީއަށް ކަމަށާއި، އެކަމުން ސާފުކޮށްގެން އެނގި ގެންދިޔައީ އެމްޑީޕީގެ ސިޔާސުތައް ރައްޔިތުން ބަލައިގަތްކަމާއި އެ ސިޔާސުތަކަށް އިތުބާރު ކުރިކަން ކަމަށެވެ. މި އަންނަ ލޯކަލް ކައުންސިލް އިންތިހާބުގައިވެސް ރައްޔިތުން ކުރިން ނިންމި ނިންމުމާއި އިދިކޮޅަށް ނިންމުން ނިންމައިފިނަމަ ރާއްޖޭގެ ތަރައްޤީއަށްޓަކައި ފަށާފައިވާ ހުރި މަސައްކަތްތަކަށް ހުރަސްތަކެއް އެޅިގެންދާނެ ކަމަށް ރައީސް ފާހަގަކުރެއްވިއެވެ.\nރައީސް އިތުރަށް ވިދާޅުވީ ވާދަވެރި ބަޔަކު އޮށްޓަރެއް ނެތް، ހަޤީޤަތެއް ނެތް ވާހަކަތަކެއް ދައްކަމުންދާ ކަމަށާއި އެ ވާހަކަތަކަށް ރައްޔިތުން އަޑު ނޭހުމަށް އެދިވަޑައިގަންނަވާ ކަމަށެވެ. ވޭތުވެދިޔަ ތާނގައި ރަށްރަށުގައި ތަރައްޤީއަށް ވަރަށް ބޮޑަށް ފަސްޖެހިފައިވާކަން ފާހަގަކުރައްވާ ރައީސް ސޯލިހް ވިދާޅުވީ ބާރުތައް އެއްކޮށް، ތަރައްޤީ އެއްތަން ކުރުމުގެ ސަބަބުން ކުރަންޖެހިފައި ހުރި ކަންތައްތައް ވަރަށް ގިނަ ކަމަށެވެ.\nނޮޅިވަރަމަށް ބޭނުންވެފައި ހުރި ކަންތައްތައް ހުރިކަން ފާހަގަކުރައްވާ ރައީސް ސާލިހް ވިދާޅުވީ އެ ރަށު ސުކޫލަށް ބޭނުންވާ ފަސް ކުލާސްރޫމާއި މަލްޓިޕާޕަސް ހޯލް އެޅުމަށް 5.6 މިލިއަން ރުފިޔާ ބަޖެޓުގައި ހިމާނާފައިވާނެ ކަމަށެވެ. އަދި އެ ރަށުގައި ފެނުގެ ނިޒާމު މިއަހަރު ޤާއިމުކުރެވިގެންދާނެ ކަމަށް ވެސް އެމަނިކުފާނު ވިދާޅުވިއެވެ.\nކޮވިޑް-19 އަކީ ރަށްރަށުގެ ސިއްހީ ނިޒާމު ރަނގަޅުކުރުމަށް ލިބިގެންދިޔަ ފުރުސަތެއް: ނަޝީދު\nދައުލަތުން އުޅެނީ ރައީސް ޔާމީނަށް ސިޔާސީ ގޮތުން ބިރު ދައްކަން: ވަކީލުން\nއެއްގަމާއި ކަނޑުމަތީގައި ހިނގާ ނުރައްކާތެރި ހާދިސާތައް މަދުކުރުމާއި ގުޅޭގޮތުން މަޝްވަރާކުރައްވައިފި


14 aharun dhashuge tennis team ge partner akah Dhiraagu!\n14 އަހަރުން ދަށުގެ ޓެނިސް ޓީމުގެ ޕާޓްނަރަކަށް ދިރާގު\nމިމަހުގެ 17 އިން 30 ވަނަދުވަހުގެ ނިޔަލަށް ތައިލެންޑްގައި ކުރިޔަށްދާ އިންޓަނޭޝަނަލް ޓެނިސް ފެޑަރޭޝަން (އައި.ޓީ.އެފް) އޭޝިޔާ އަންޑަރ-14 ޑިވެލޮޕްމަންޓް ޗެމްޕިއަންޝިޕްގެ ޑިވިޝަން ދެއެއް ގައި، ދިވެހިރާއްޖެ ތަމްސީލުކުރާ 14 އަހަރުން ދަށުގެ ޓީމުގެ މެއިން ޕާރޓްނަރަކަށް ދިރާގު ހަމަޖައްސައިފިއެވެ.\nމިއީ ދިވެހިރާއްޖޭގައި ޓެނިސް ކުރިއަރުވާ އާލާކުރުމުގެ ގޮތުން، ހުނަރުވެރި ކުޅުންތެރިން ތަމްރީން ކުރުމަށްޓަކައި ޓެނިސް އެސޯސިއޭޝަން އޮފް މޯލްޑިވްސް އިން ކުރަމުންދާ މަސައްކަތުގެ ތެރެއިން، ދިވެހިރާއްޖޭގެ ތިން އަންހެން ކުޅުންތެރިންނާއި ތިން ފިރިހެން ކުޅުންތެރިޔަކަށް ލިބިފައިވާ ފުރުސަތެކެވެ. އެގޮތުން މި ކޭމްޕުގައި، އެއް ދުވަހުގެ ޓްރެއިނިންގ ކޭމްޕެއްގެ އިތުރުން ފަސް ދުވަހުގެ ދެ މުބާރާތެއްގައި މި ކުދިން ވާދަކުރާނެއެވެ. ބަންގްލަދޭޝް، ކެމްބޯޑިޔާ، ސިންގަޕޯރ، ދެކުނު ކޮރެއާ، ތުރުކްމެނިސްތާން ފަދަ ޤައުމުތައް ހިމެނޭ ގޮތަށް 16 ގައުމެއް މި މި ކޭމްޕުގައި ބައިވެރިވާނެއެވެ.\nމިމުބާރާތަކީ، ހުނަރުވެރި ކުޅުންތެރިން ދުނިޔޭގައި އުފެއްދުމުގެ މަގުސަދުގައި ގާއިމްކުރެވިފައިވާ އިންޓަނޭޝަނަލް ޓެނިސް ފެޑެރޭޝަންގެ ގްރޭންޑް ސްލޭމް ޑިވެލޮޕްމަންޓް ފަންޑުން ސަޕޯރޓްކުރާ އިވެންޓެކެވެ.\nދިރާގަކީ ޒުވާނުން ތަރައްޤީކޮށް ކުޅިވަރުތައް ދިރުވައި އާލާކުރުމަށް އެސޯސިއޭޝަންތަކަށް އެއްބާރުލުން ދިނުމަށް ވަރަށް ހާއްސަ އަހައްމިއްޔަތުކަމެއްދޭ ކުންފުންޏަކަށްވާއިރު، މިއީވެސް އެފަދަ ވިސްނުމެއްގެ ތެރެއިން ވެވުނު އެއްބަސްވުމެއް ކަމަށް ދިރާގުން ބުނެއެވެ. އެގޮތުން މި އެއްބަސްވުމާއި ބެހޭގޮތުން ދިރާގުގެ މާކެޓިންގ ކޮމިއުނިކޭޝަންސް އެންޑް ޕަބްލިކް ރިލޭޝަންސް މެނޭޖަރ މުހަންމަދު މިރުޝާން ހަސަން ވިދާޅުވީ، "ކުޅިވަރުތައް އިތުރަށް ތަރައްގީކޮށް އެފަދަ ކަންކަމުގައި ޒުވާނުންނަށް ހުރި ފުރުސަތުތައް ތަނަވަސް ކޮށްދިނުމަކީ ދިރާގުގެ ވަރަށް މުހިންމު އެއް އަމާޒެއް އެގޮތުން މި އެއްބަސްވުމަކީވެސް ޓެނިސް ކުރިއެރުވުމަށް ކުރެވޭ މަސައްކަތުގައި ދިރާގުން ވާ ބައިވެރިވުމެއް، އަޅުގަނޑުމެންގެ އުންމީދަކީ މިފަދަ ކޭމްޕްތަކުގެ ސަބަބުން ކުރިއަށް އޮތްތަނުގައި ޓެނިހުގެ ކުރިމަގު ރާއްޖޭގައި އުޖާލާވެގެންދިޔުން،"\nޓެނިސް އެސޯސިއޭޝަން އޮފް މޯލްޑިވްސްގެ އޮފިޝަލް އަދި ދިވެހިރާއްޖެ ތަމްސީލުކުރާ 14 އަހަރުން ދަށުގެ ޓީމުގެ މެނޭޖަރ އަހުމަދު އަކުރަމް ވިދާޅުވީ، "ކުޅިވަރުގެ ކަންކަމުގައި، ހާއްސަކޮށް ޒުވާން ކުޅުންތެރިން އުފެއްދުމަށް ދިރާގުން ވެދެއްވާ އެހީތެރިކަން ކުޅިވަރަށް ލޯބިކުރައްވާ އެންމެހާ ފަރާތްތަކުން ފާހަގަކުރަން. އަދި މިފަދަ ކަންކަމުގައި ދިރާގުގެ ފަރާތުން ވެދެއްވާ އެހީތެރިކަމަކީ ރާއްޖޭގައި ޓެނިހުގެ ކުޅިވަރު އެހެން ހަރުފަތަކަށް ގެންދިޔުމަށް ލިބިގެންދާނެ އިތުރު ބާރެއް. އެހެންކަމުން ޓެނިސް އެސޯސިއޭޝަން އޮފް މޯލްޑިވްސްގެ މެނޭޖްމަންޓްގެ ނަމުގައި ދިރާގަށް ޝުކުރުދަންނަވަން."\nދިރާގުން އުންމީދު ކުރަނީ މި ކޭމްޕަކީ، ކޭމްޕްގެ ބައިވެރިންނަށް ވާދަވެރި މާހައުލެއްގައި އަގުހުރި ތަޖުރިބާތަކެއްލިބި، އިތުރު ކުރިއެރުންތަކެއް އެކުދިންނަށް ލިއްބައިދޭނެ މުބާރާތެއް ކަމުގައި ވެގެން ދިޔުން ކަމަށް ދިރާގުން ބުނެއެވެ.


3 mahuge kujjaa ge maraa gulhihen doctor suspend koffi | Mihaaru\nޚަބަރު / ޑރ. އަބްދުއްސަމަދު މެމޯރިއަލް ހޮސްޕިޓަލް\nތިން މަހުގެ ކުއްޖާގެ މަރާ ގުޅިގެން ޑޮކްޓަރު ސަސްޕެންޑް ކޮށްފި\nގދ. ތިނަދޫ ބަނދަރު. އެ ރަށުގައި ތިންމަހުގެ ކުއްޖަކު މަރުވި މައްސަލަ ބަލަން، ޑޮކްޓަރަކު ވަނީ ސަސްޕެންޑްކޮށްފައި. ފައިލް ފޮޓޯ/މިހާރު\n18 އޮކްޓޯބަރ 2021 - 19:29\nގދ. ތިނަދޫ އަބްދުއް ސަމަދު މެމޯރިއަލް ހޮސްޕިޓަލުން ކޮވިޑްް-19 ފެސިލިޓީ އަށް ބަދަލުކޮށް ފަރުވާދެނިކޮށް މިއަދު މަރުވި އުމުރުން އެންމެ ތިން މަހުގެ ކުއްޖާގެ މަރާ ގުޅިގެން އެ ހޮސްޕިޓަލްގެ ޑޮކްޓަރަކު ސަސްޕެންްޑްކޮށްފި އެވެ.\nއަބްދުއް ސަމަދު މެމޯރިއަލް ހޮސްޕިޓަލްގެ މެނޭޖަރު އަހުމަަދު ސައީދު "މިހާރު" އަށް ވިދާޅުވީ މިއަދު ތުއްތު ކުއްޖާ މަރުވީ ކޮވިޑް ޖެހިގެން ކަމަށް ފުރަަތަމަ ރިޕޯޓްކޮށްފައި ވިޔަސް، އެއީ ކޮވިޑް މަރެއް ނޫން ކަމަށް އެޗްޕީއޭއިން ނިންމާފައިވާ ކަމަށެވެ. އޭނާ ވިދާޅުވި ގޮތުގައި ތުއްތު ކުއްޖާ ކޮވިޑަށް ޕޮޒިޓިވްވިތާ މިއަދަށް މިއީ 16 ވަނަ ދުވަހެވެ. އަދި މިއީ އެ ބަލިން ރަނގަޅުވެގެން އެ ކުއްޖާ ހޮސްޕިޓަލުން ދޫކޮށްލަން އޮތް ދުވަސް ކަމަށް ވެސް އޭނާ ވިދާޅުވި އެވެ.\nއެނގިފައިވާ ގޮތުގައި އެ ކުއްޖާ މަރުވީ ހޮސްޕިޓަލްގެ އިހުމާލުން ކަމަށް އާއިލާއިން ތުހުމަތު ކުރެ އެވެ. ސައީދު ވިދާޅުވި ގޮތުގައި ހޮސްޕިޓަލްގެ ބިދޭޭސީ ޑޮކްޓަރު ގޭގައި މަޑުކުރަން އެންގީ އެ މައްސަލަ ބަލައި ނިމެންދެނެވެ.\nގދ. ތިނަދޫ މަރު ޑރ. އަބްދުއްސަމަދު މެމޯރިއަލް ހޮސްޕިޓަލް\nމިކަމުގައި ފުރަތަމަ އޮތީ ހޮސްޕިޓަލުގެ އިދާރީ އިހުމާލު. އެންބޮއުލާންސް ފޮނުވަން ގުޅުމުން ކޮވިޑޭ ކިޔައިގެން ނުފޮނުވުމާއި، އަލިއްލަޔަށް ހޮސްޕިޓަލަށް ގެންދަންއުޅުމުން އެކަމަށް ހުއްދަނުދިނުން. ކޮވިޑް ޖެހޭ މީހުންނާމެދު ކަންކުރަން ހަމަޖައްސާފައިވާ އުޞޫލު ހޮސްޕިޓަލުގެ މުވައްޒިފުންނަށް ނޭގޭކަން. ފެސިލިޓީއަށް ގެންގޮސް ޑޮކްޓަރު ދާންބުނުމުން ޑޮކްޓަރު ނުގޮސް ލަސްކުރިނަމަ ޑޮކްޓަރު ސަސްޕެންޑް ކުރަންވީ. ފުރަތަމަ އިހުމާލު އޮތީ މެނޭޖްމަންޓުގަ.\nގިނައިން ފިޔަވަޅުއަޅަނީ ބޭރު ޑޮކްޓަރުންނަށް، އެމީހުންނަށް ފިޔަވަޅުއަޅައިގެން އެކަނި ޙައްލުކުރެވޭނެ ކަމެއްނެތް، ހިންގުމުގެ ދޯހަޅިކަމުން ނުކުންނަ ނަތީޖާ މިފެންނަނީ، ޑޮކްޓަރުންގެ ކަންކަން އިންތިޒާމުކުރެވި، އެމީހުންގެ ޚިދުމަތްދޭގޮތް ބެލޭ މިންވަރު މި ހާމަވަނީ، ކޮންމެގޮތެއްވިޔަސް، މިކުއްޖާ މަރުވީ ކޮވިޑްމަރެއްގައި ނޫންކަމަށް ނިންމުމުގައި ޓެސްޓް ހެދިފައިވާކަމަކަށް ނުދައްކާ، އަދި 16 ދުވަސްވީއިރު މިކުއްޖާ ބަލިން ރަނގަޅުވިކަމެއްވެސް އަންގާފައިނުވޭ(.)\nނޫނޭ މިކަމާ ގުޅިގެން އިސްތިއުފާ ދޭން ޖެހެނީ ހަމަ ކެރަފާ ނަސީމު. މިއަދު އަމީން މަގާމުގައި ހުރިނަމަ އެމްޑީޕީ މަޖިލީސް މެންބަރުން ދެފައި އެއްތާކު ނުޖެހުނީސް. މިހާރަކަށް އައިސް ހެލްތުގެ އިހުމާލުން ކިތަންމެ ބޮޑު ހާދިސާއެއް ހިނގައި ދިޔައަސް ޒިންމާވާނެ މީހެއް ނުހުރޭ. އެމްޑީޕީ މިނިސްޓަރެއްވަ މުޅި ސެކްޓަރު ހަލާކުވެ ނިމޭއިރުވެސް މިތިބެންޖެހެނީ އަތްޖަހަން\nނޫނޭ! މިކަމުގައި ކަލޭގެ އައްޕަ އިސްތިޢުފާ ދޭންޖެހޭނީ! ތިޔަކަހަލަ މީހަކު ދުނިޔެއަށް އުފަން ކުރަން މަސައްކަތް ކުރީތީ! ކަމެއްވާއިރަށް ޓަސްލާފައި ސިޔާސީ!\nހޫ ޖެރަފާ ނަސީމު އެކުއްޖާ ބަލަން އެއިރު ހުރީ މޮޔަ ވާހަކަ ނުދައްކަބަލަ\nގުދުގުދު ބެއްޔާގެ ބަފާ\nކަލޭ ތިހެން ތިބުނީ ކުޑަކުއްޖަކަށް ކަމެއްވާއިރަށް ޝިދާތާ ފަހަތުން ކަލޭމެން ދުވުނީ އެހުރިހާ ކުދިންގެ އަންމަޔަކީ ޝިދާތާކަމަށް ވާތީތަ؟\nފަރުވާކުޑަވުމުގެ ސަބަބުން ކިތައް ތުއްތު ކުދިން، ކިތައް މަންމައިން މިދުނިޔެއާއި ވަކިވެގެން ދިޔައީ. އެއްވެސް މައްސަލައެއްބަލައި ފިޔަވަޅު އެޅުނުބާ!!! ދެން ވަޒީފާއަށް ނެރޭއިރު މަގާމުގެ ކުރިއެރުން ދިނީމަ އޮންނާނީ އިންސާފުން މައްސަލަ ބެލިފަ. ހިތާމަހުރި ކަންކަން....??


vnews - Dhevana Metro Futsal cup ge gurunagaifi\nދެވަނަ މެޓްރޯ ފުޓްސަލް ކަޕްގެ ގުރުނަގައިފި\nމުބާރާތުގެ ބައެއް ޕާތްނަރުންނާއި ޓީމުތައް\nޒުވާނުންގެ މެދުގައި އެކުވެރިކަން ބަދަހިކޮށް އިޖުތިމާއީ ރޫހާއި ކުޅިވަރުގެ ރޫހު އާލާކުރުމުގެ މަގުސަދުގައި ބާއްވާ ދެވަނަ މެޓްރޯ ފުޓްސަލް ކަޕްގެ ގުރުނަގައިފި އެވެ.\nގަލޮޅުގައި ހުންނަ ކްލަބް 360 ގައި ބޭއްވި ގުރުނެގުމުގެ ރަސްމިއްޔާތުގައި މުބާރާތުގައި ވާދަކުރާ ޓީމުތަކުގެ އިތުރުން ބައެއް ޕާޓްނަރުންނާއެކު ވަނީ ސޮއިކޮށްފަ އެވެ.\nދެ ދުވަހަށް ބާއްވާ މި މުބާރާތް ކުރިޔަށްދާނީ މިމަހުގެ 28 އަދި 29 ވަނަ ދުވަހު އެވެ.\nމި މުބާރާތުގައި މިއަހަރު 16 ޓީމެއް ވަނީ ބައިވެރިވެފަ އެވެ. މުބާރާތް ކުރިއަށްދާނީ 16 ޓީމު ހަތަރު ގްރޫޕަށް ބަހާލައިގެންނެވެ. ގްރޫޕް ސްޓޭޖުން ކޮންމެ ގްރޫޕަކުން އެންމެ ގިނަ ޕޮއިންޓް ހޯދާ ޓީމެއް މުބާރާތުގެ ސެމީފައިނަލަށް ދަތުރުކުރާނެ އެވެ.\nމުބާރާތުގެ ގްރޫޕް އޭ ގައި ހިމެނޭ ޓީމުތަކަކީ ތިލަފުށި އެފްސީ އާއި، މެޓްރޯ ޕެންތާސް އާއި، ޑެސްޕަރާޑޯ އެފްސީގެ އިތުރުން އެފްސީ ޑޮކްސް އެވެ. ގްރޫޕް ބީ ގައި ހިމެނޭ ޓީމުތަކަކީ މެތްރޯ ބްލޫސް އާއި، އެފްސީ ދާއެޅުން އަދި ފޯ ވިންގްސް އެފްސީ އާއި، ސްކޮޑްރާ ސްޕޯޓްސް ކުލަބް އެވެ. ގްރޫޕް ސީ ގައި ހިމެނޭ ޓީމުތަކަކީ މެޓްރޯ ލެޖެންޑްސް އާއި، ރަތަފަންދޫ ސްޕޯޓްސް ކުލަބުގެ އިތުރުން ރެޑް ސްނެޕާސް އާއި، ބަންގްލަދޭޝް އެފްޓީ އެވެ.\nމީގެއިތުރުން ގްރޫޕް ޑީ ގައި ހިމެނޭ ޓީމުތަކަކީ ޑީޖީއެސްސީ އާއި، ޓީމް އިނގުރައިދޫ އާއި، ކުލަބް ޓީނޭޖްގެ އިތުރުން މެޓްރޯ ރޭވަންސް އެވެ.\nމި ރަސްމިއްޔާތުގައި މުބާރާތުގެ ޑިސިޕްލިނަރީ ކޮމިޓީ މެމްބަރުން އައްޔަނުކުރުމުގެ އިތުރުން މުބާރާތުގެ ޕާޓްނަރުން ވަނީ އިއުލާނުކޮށްފަ އެވެ. މި މުބާރާތުގެ މީޑިއާ ޕާޓްނަރަކީ ވީ މީޑިއާ އެވެ. ސްޓްރީމިން ޕާޓްނަރަކަށް ހާފްކޯޓް މޯލްޑިވްސް ހަމަޖެއްސިއިރު ލީގަލް ޕާޓްނަރަކީ ޑީނާޝް އެންޑް ކޯ އެވެ. ސަޕޯޓިން ޕާޓްނަރުންނަކީ ކުލަބް360، ކެލަރީ ކައުންޓަރ، ބޯޅަ.އެމްވީ، ޑީއެންއޭ ރައިޑާސް، ޓްރިޕް ވެރިން، ސޮނީ ސްޕޯޓްސް އެވެ. ފަސްޓްއެއިޑް ޕާޓްނަރަކީ މޯލްޑިވިއަން ރެޑް ކްރެސެންޓް އެވެ.\nމިމުބާރާތުގެ ޗެމްޕިއަން ޓީމަށް 7500 ރުފިޔާގެ އިތުރުން މެޓްރޯފްލެކްސް ޖިމުން 50 އިންސައްތަ ޑިސްކައުންޓާއެކު ހަ މަސްދުވަހުގެ މެމްބަޝިޕް ލިބިގެންދާއިރު ރަނަރަޕް ޓީމަށް 5000 ރުފިޔާގެ އިތުރުން މެޓްރޯފްލެކްސް ޖިމުން 50 އިންސައްތަ ތިން މަހަށް ލިބިގެންދާނެ އެވެ. އަދި ތިންވަނައަށް ދާ ޓީމަކަށްވެސް މެޓްރޯފްލެކްސް ޖިމުން 50 އިންސައްތަ ޑިސްކައުންޓް ދިނުމަށް ވަނީ ހަމަޖެހިފަ އެވެ.\nމިމުބާރާތުގައި މިއަހަރު ފާހަގަކޮށްލެވޭ މޮޅެތި ކުޅުންތެރިން ފެނިގެންދާނެ ކަމަށް މުބާރާތް އިންތިޒާމުކުރާ ފަރާތުން މައުލޫމާތުދެ އެވެ. މުބާރާތުގެ މެޗުތައް ފަށާނީ ބުރާސްފަތި ދުވަހުގެ ރެއެވެ. އަދި ފައިނަލް މެޗު ކުޅޭނީ ހުކުރު ދުވަހުގެ ރެ އެވެ.


vnews - Minivan championshipun ai kulhuntherin squad ah nunegee thafaathu kurumuge usooleh gengulheythy eh noon: Stewart\nމިނިވަން ޗެމްޕިއަންޝިޕުން އައި ކުޅުންތެރިން ސްކޮޑަށް ނުނެގީ ތަފާތު ކުރުމުގެ އުސޫލެއް ގެންގުޅޭތީއެއް ނޫން: ސްޓެވާޓް\nގައުމީ ޓީމުގެ ކޯޗު އޮސްޓްރޭލިއާގެ ޑަރެން ސްޓެވާޓް---\nމިނިވަން ޗެމްޕިއަންޝިޕުން އައި ކުޅުންތެރިން ގައުމީ ސްކޮޑުގައި ނުހިމެނެނީ ތަފާތު ކުރުމުގެ އުސޫލެއް ގެންގުޅޭތީ ނޫން ކަމަށް ގައުމީ ޓީމުގެ ކޯޗު އޮސްޓްރޭލިއާގެ ޑަރެން ސްޓެވާޓް ބުނެފި އެވެ.\nއެފްއޭއެމުން މި ފަހަރުގެ ފުޓްބޯޅަ ކަލަންޑަރަށް ގެނައި އެންމެ ބޮޑު ބަދަލަކީ އުރީދޫ ދިވެހި ޕްރިމިއަރ ލީގުގައި އަތޮޅުތަކުގެ މެދުގައި ކުޅޭ މިނިވަން ޗެމްޕިއަންޝިޕުން އަންނަ ޓީމުތަކަށް ވާދަކުރެވޭ ގޮތް ހެދުމެވެ. މި ބަދަލަށް ގިނަ ބަޔަކު ވަނީ ތާއީދުކޮށްފައެވެ.\nއެކަމަކު ގައުމީ ޓީމު އެންމެ ފަހުން ކުޅުނު ދެ މެޗަށް ނެގި ސްކޮޑުގައި ވެސް މިނިވަން ޗެމްޕިއަންޝިޕުން އައި ޓީމެއްގެ ކުޅުންތެރިއަކަށް ފުރުސަތު ދީފައިނުވާތީ ގިނަ ބަޔަކު އަންނަނީ ފާޑުކިޔަމުން ނެވެ.\nއެފްއޭއެމް ހައުސްގައި މިދިޔަ ބުރާސްފަތި ދުވަހު ބޭއްވި ނޫސްވެރިންގެ ބައްދަލުވުމުގައި ގައުމީ ކޯޗު ޑަރެން ސްޓެވާޓް ބުނީ ރަށްރަށުގެ ކުޅުންތެރިންނަށް އެންމެ މަތީ ފަންތީގައި ކުޅުމުގެ ފުރުސަތު ދިނުމަކީ ވަރަށް ރަނގަޅު ވިސްނުމެއް ކަމަށާއި، އެކަމަކު ޓީމުތަކަށް ފުރުސަތު ދިނީ ސީދާ މި މުބާރާތުގެ ތެރެއިން އެ ކުޅުންތެރިން އެއް ފަހަރުން ގައުމީ ޓީމަށް ގެންނަން ނޫން ކަމަށެވެ. އަދި ހާއްސަކޮށް މި ކަހަލަ ހާލަތެއްގައި ރަށުން ބޭރުގައި ތަފާތު މާހައުލެއްގައި މިމަހުގެ 14 ވަނަ ދުވަހު ފަލަސްތީނާ ދެކޮޅަށް ކުޅޭއިރު، އެ ކުޅުންތެރިންނަށް ފުރުސަތު ދިނުމަކީ އެހާ ރަނގަޅު ކަމެއް ނޫން ކަމަށް ކޯޗު ބުންޏެވެ.\nގިނަ ބަޔަކު އެންމެ ބޮޑަށް ފާހަގަކުރާ ދެ ކުޅުންތެރިންނަކީ ށ. މިލަންދޫއަށް ކުޅޭ ބ.އޭދަފުށީގެ އިޝާން އިބްރާހިމް (ސައްޓު) އާއި، އއ. މާޅޮހުގެ ކީޕަރު އިބްރާހިމް ޒަމީރު (އިބޫ) އަށެވެ.\nސްޓެވާޓް ބުނީ އޭނާއަށް ވެސް 10 ކުޅުންތެރިއަކު ފާހަގަކުރެވިފައިވާ ކަމަށާއި، އެ ކުޅުންތެރިން މާލޭ ލީގުގައި ކުޅެފިނަމަ ގައުމީ ޓީމުން ޖާގަ ލިބޭނެ ފުރުސަތު އެބައޮތް ކަމަށެވެ.\nކޯޗު ބުނީ ގައުމީ ފުޓުބޯޅަ ޓީމަށް ނަގާ ކުޅުންތެރިން ހޮވުމުގައި އެފްއޭއެމްގެ އެއްވެސް ނުފޫޒެއް ނެތް ކަމަށާއި، ޓީމު ލިސްޓު އެކުލަވާލަނީ ގިނަ ކަންތައްތަކަކަށް ބެލުމަށްފަހު އަމިއްލައަށް ކަމަށެވެ.\nފަލަސްތީނާ ދެކޮޅަށް ގައުމީ ޓީމު ނުކުންނައިރު މިދިޔަ މަހު އަމިއްލަ ދަނޑުގައި އޮމާން އަތުން 3-1 އިން ބަލިވެ، އެކުވެރި އަރަބި އިމާރާތުގައި 2019 ވަނަ އަހަރު އޮންނަ އޭއެފްސީ އޭޝިއަން ކަޕަށް ކޮލިފައިވުމުގެ އުއްމީދު ގާތްގަނޑަކަށް ރާއްޖެއަށް ވަނީ ގެއްލިފައެވެ.


Masjidul Nabawi Ge Kureege Imam Jalugai Avahaaravejje - Vaguthu\nމަސްޖިދުއް ނަބަވީގެ ކުރީގެ އިމާމު ޖަލުގައި އަވަހާރަވެއްޖެ\nމަސްޖިދުއް ނަބަވީގެ އިސް އިމާމެއްގެ ގޮތުގައި ހިދުމަތް ކުރެއްވި ސައުދީގެ ޝެއިހް އަހްމަދު އަލް އަމާރީ، ޖަލުގައި އަވަހާރަވެއްޖެއެވެ.\nރިޕޯޓުތަށް ބުނާ ގޮތުގައި އިސްލާމިކް ޔުނިވާސިޓީ އޮފް މަދީނާގެ ޤުރުއާން ކޮލެޖްގެ ޑީން ކަންވެސް ކުރައްވާފައިވާ ޝެއިހް އަހްމަދު އަލް އަމާރީ އަވަހާރަވީ ޖަލުތަކުގެ ހާލަތު ހުރި ގޮތުންނެވެ.\nއުމުރުން 69 އަހަރުގެ ޝެއިހް އަހްމަދު އަލް އަމާރީ އަވަހާރަވުމާއި ގުޅިގެން ސައުދީގެ ކަމާއި ބެހޭ ފަރާތްތަކުން އަދި ރަސްމީ ބަޔާނެއް އާންމު ކޮށްފައެއް ނުވެއެވެ.\nހައްޔަރުކުރެވޭ އިލްމުވެރިންގެ ދިފާއުގައި މަސައްކަތްކުރާ ޖަމިއްޔާ ޕްރިޒަނާސް އޮފް ކޮންސައިންސްއިން ބުނާގޮތުގައި ޝެއިހް އަހްމަދު އަލް އަމާރީ އަވަހާރަވީ، ހައްޔަރުކުރެވުނުތާ ފަސް މަސްދުވަސް ފަހުނެވެ.\nގޭގައި ހުންނަވަނިކޮށް، ސައުދީގެ ކަމާއި ބެހޭ ފަރާތްތަކުން މީގެފަސް މަސްކުރިން ހިންގި އޮޕަރޭޝަނެއްގައި ޝެއިހް އަހްމަދު އަލް އަމާރީ ހައްޔަރު ކުރި އިރު ސައުދީން ފާއިތުވީ5މަހެއްހާ ދުވަސް ޝެއިހް އަހްމަދު އަލް އަމާރީ ބަންދުގައި ބަހައްޓަވާފައިވަނީ އެކަހެރި ޖަލެއްގައި އެވެ.\nސައުދީގެ ކަމާއި ބެހޭ ފަރާތްތަކުން، ގަސްތުގައި ޝެއިހް އަހްމަދު އަލް އަމާރީ އަށް އިހުމާލުވެފައި ވާކަމަށާއި، ނަތީޖާއެއްގެ ގޮތުން މިއަދު އެ އިމާމު އަވަހާރަވީ ކަމަށް ޕްރިޒަނާސް އޮފް ކޮންސައިންސްއިން އިން ބުނެއެވެ.\nޝެއިހް އަހްމަދު އަލް އަމާރީ އަވަހާރަވީ އެކަށީގެންވާ ސިއްހީ ފަރުވާ ނުދެވިގެން ކަމަށް މީސް މީޑިއާގައި ގިނަ ބަޔަކު ދަނީ ބުނަމުންނެވެ.\nޝެއިހް އަހްމަދު އަލް އަމާރީ އަވަހާރަވިއިރު ވަނީ މިމަހުގެ2ވަނަ ދުވަހު، ޛަހްބާން ޖަލުން ކިންގް އަބްދުﷲ މެޑިކަލް ކޮމްޕްލެކްސްއަށް ބަދަލުކުރެވިފައެވެ.\nޖެނުއަރީ 22, 2019 11:52\nޖެނުއަރީ 22, 2019 13:04\nމިވަރުގެ މީހުންވެސް ކުއްވެރިވޭތަ؟\nޖެނުއަރީ 22, 2019 17:02\nޝެޚް އަށް ހެޔޮ ރަަހުމަތް ލައްވާ ފާފަފުއްސަވާ ޖަންތުލް ފިރްދައުސް ދެއްވާށި .. އާމީން\nހައްދަވާ ބޮޑުކުރެއްވި ރަސްކަލާކޮ! ޝައިޚަށް ރަޙުމަތްލައްވާ ސުވަރުގޭގެ ދާއިމީ ނިޢުމަތް ދެއްވާންދޭވެ. އަދި އިސްލާމީ އުއްމަތް އަނިޔާއާއި ފަސާދައިގެ އަހުލުވެރިންގެ ކިބައިން ސަލާމަތްކުރައްވާ ތައުޙީދުގެ މަތީގައި ޘާބިތުވާ ޢަދުލުވެރިން އިސްކޮށްދެއްވާންދޭވެ. އަދި އަޅަމެން މުސްލިމުންކަމުގައިވާ ޙާލު މަރުގަންނަވާންދޭވެ.\nޖެނުއަރީ 23, 2019 07:41\nޖެނުއަރީ 23, 2019 08:53\nސައުދީ އަކީ މުސްލިމް ޤައުމެއްތަ؟\nޖެނުއަރީ 23, 2019 10:20\nސައުދީއަކީ އިސްލާމީ ގައުމެއްނޫން ސައުދީގައި އޮށްނަނީ އަލް ސޫއޫދު އާއިލާ ބޭނުންވާ ވާޝަންގެ ދީނެއް އެޔަކަށް އިސްލާމްދީނޭ ނުކިޔޭނެ\nޖެނުއަރީ 23, 2019 11:06


Cochin - Kulhudhuffushi Ferry: Uthurah iqthisoadhee baaruverikan | Jazeera\tކޮޗިން - ކުޅުދުއްފުށި ފެރީ: އުތުރަށް އިގްތިސޯދީ ބާރުވެރިކަން - Jazeera\nސާއިފް ޝިޔާދު September 15, 2020 87 views0\nއިންޑިއާގެ ބޮޑުވަޒީރު ނަރެންދުރަ މޯދީ މިދިޔަ އަހަރުގެ ޖޫން މަހު ރާއްޖެއަށް ކުރެއްވި ދަތުރުފުޅަކީ ހުރިހާ ގޮތަކުން ވެސް ތާރީހީ ދަތުރުފުޅެކެވެ. ދެ ގައުމުގެ މެދުގައި މުހިންމު އެއްބަސްވުންތަކެއްގައި ސޮއިކުރެވި ދެ ގައުމުގެ ގުޅުން އިތުރަށް ވަރުގަދަ ވެގެންދިޔަ ދަތުރުފުޅެކެވެ. މި ދަތުރުފުޅުގައި އިންޑިއާ ސަރުކާރާއި ރާއްޖޭގެ ސަރުކާރާއި ދެމެދު ވެވުނު އެއްބަސްވުންތަކުގެ ތެރެއިން އެންމެ މުހިންމު އެއް އެއްބަސްވުމަކީ އިންޑިއާގެ ކޮޗިނުން ހދ. ކުޅުދުއްފުށި އަދި މާލެއަށް ފަސިންޖަރުންނާއި މުދާ ހިފައިގެން ދަތުރުކުރާ ފެރީ ދަތުރުތައް ބޭއްވުމާބެހޭ އެއްބަސްވުމެވެ.\nމިހާރު ވެސް މާލެއަށް އިންޑިއާއިން ކާގޯ ބޯޓުތައް ބަނދަރުކުރަމުން ދިޔަ ނަމަވެސް ހދ. ކުޅުދުއްފުއްޓަށް މި އެއްބަސްވުމާއެކު ލިބިގެންދިޔައީ އާ އުއްމީދުތަކެކެވެ. ބައިނަލްއަގްވާމީ ކަނޑުގެ ބަނދަރެއް އެރަށުގައި އޮތް ނަމަވެސް އެ ބަނދަރުގެ ބޭނުން ރަނގަޅު ގޮތެއްގައި މީގެކުރިން ހިފިފައެއް ނުވެއެވެ. އެ ބަނދަރުން ކުޅުދުއްފުށީގެ ރައްޔިތުންގެ ޖީބުތަކަށް ލިބެންޖެހޭ ލުއިތަކެއް އެންމެ އެދެވޭ ގޮތެއްގައި ލިބިގެން ގޮސްފައެއް ނުވެއެވެ. އެހެން ނަމަވެސް މި އެއްބަސްވުމާއެކު މި އުއްމީދުތައް އާވެގެންދިޔައީއެވެ.\nކުޅުދުއްފުއްޓަށް ކުރާ މި ފެރީ ދަތުރުތަކުން ލިބިގެންދާނެ ފައިދާތަކަށް ބަލާލުމުގެ ކުރިން މިދިޔަ އަހަރުގެ ތެރޭގައި އިންޑިއާއިން ރާއްޖެއަށް އެތެރެކުރި މުދަލުގެ ތަފާސް ހިސާބުތަކަށް ބަލާލާނަމެވެ. މިދިޔަ އަހަރުގެ ތެރޭގައި އިންޑިއާއިން 4.47 ބިލިއަން ރުފިޔާގެ މުދާ އިންޑިއާއިން ރާއްޖެއަށް އިމްޕޯޓްކޮށްފައިވެއެވެ. އޭގެ ތެރޭގައި ބޭހާއި، ކޮންސްޓްރަކްޝަން ސާމާނާއި، ކާބޯތަކެއްޗާއި، އަންނައުނާއި، ދަގަނޑު އަދި އެހެނިހެން ބާވަތްތައް ވެސް ހިމެނެއެވެ. މި ހުރިހާ މުދަލެއް ވެސް ރާއްޖޭގެ އެކި ކަންކޮޅުތަކަށް، އުތުރުގެ އަތޮޅުތައް ހިމެނޭހެން ފޯރުކޮށްދެވިފައިވަނީ މާލޭގެ ބަނދަރަށް މުދާތައް ބާލައިގެންނެވެ.\nއިންޑިއާއިން ގެންނަ މުދާ މާލެ ނުގެނެސް ސީދާ އުތުރަށް ބޭލުން ވެގެންދާނީ އިންތިހާއަށް ހަރަދު ކުޑަވެގެންދާނެ ކަމަކަށެވެ. ހަމައެހެންމެ މުދާ ލިބުމަށް ރައްޔިތުން ކުރަން ޖެހޭ އިންތިޒާރު ކުޑަވެގެންދާނެއެވެ. ކުދި އަދި މެދު ފަންތީގެ ވިޔަފާރިތައް ކުރިއެރުވުމަށް މި ސަރުކާރުން ހާއްސަ އަހަންމިއްޔަތު ކަމެއް ދޭއިރު މި ފެެރީ ވެގެންދާނީ އަގުބޮޑުކޮށް ކޮންޓެއިނަރު ގަނެގެން ނުވަތަ ބަޔެއްގެ ޝިޕިން ލައިނަކަށް ބޮޑު ފީދައްކައިގެން މުދާ ގެނައުމަށް ކުދި އަދި މެދު ފަންތީގެ ވިޔަފާރިތަކުން ކުރާ މަސައްކަތްތައް ނިމިގެންދާނެ ކަމަކަށެވެ. އުތުރުގެ ރަށްތަކަށް ނިސްބަތްވާ ވިޔަފާރިވެރިންނަށް މުދާ ގެނައުން ފަސޭހަވުން ވެގެންދާނީ މުދަލުގެ އަގުހެޔޮ ވެގެންދާނެ ކަމަކަށެވެ. އާހިރުގައި ލުއިވެގެންދަނީ ރައްޔިތު މީހާގެ ޖީބަށެވެ.\nރާއްޖެއަކީ އުފެއްދުންތެރިކަން ކުޑަ ގައުމެއް ނަމަވެސް މިދިޔަ އަހަރުގެ ތެރޭގައި ރާއްޖެއިން ވަނީ އިންޑިއާއަށް އަށް މިލިއަން ރުފިޔާގެ ތަކެތި އެކްސްޕޯޓްކޮށްފައެވެ. މީގެ ތެރެއިން 7.6 މިލިއަން ރުފިޔާގެ ތަކެއްޗަކީ ބާދަގަނޑު ކަމަށްވީ ނަމަވެސް މި ފެށިގެންދާ ފެރީ ދަތުރުތަކާއެކު ރާއްޖޭގެ އުފެއްދުންތައް އިންޑިއާގެ މާކެޓަށް ފޯރުކޮށްދިނުމުގެ ދޮރު ވަނީ ހުޅުވިގެން ގޮސްފައެވެ. މީގެ އެތައް ސަތޭކަ އަހަރެއް ކުރިން ވެސް އިންޑިއާއަށް ރާއްޖޭގެ މުދާ އެކްސްޕޯޓް ކުރި ގޮތަށް އަނެއްކާ ވެސް ދިވެހިންގެ ދިވެހި އުފެއްދުންތައް އިންޑިއާގެ މާކެޓްތަކުން ފެނިގެންދާނެއެވެ.\nއިންޑިއާއިން ރާއްޖެއަށް އާއްމު ގޮތެއްގައި އެންމެ ގިނައިން އެތެރެކުރަނީ ކާބޯތަކެތި ކަމަށްވާއިރު މާލެއަށްވުރެ އުތުރުގެ ރަށްތަކުގައި މި އެއްޗެހީގެ އަގުބޮޑެވެ. އެހެން ދިމާވާން މެދުވެރި ވަނީ ވެސް މި އެއްޗެހި އެންމެ ފުރަތަމަ އަންނަ ތަނަކީ މާލެ ކަމަށްވުމާއެކު ދައްކަން ޖެހޭ ޑިއުޓީ އާއި ޓެކްސްގެ ރޭޓް އިތުރުވާތީއެވެ. އަދި ރަށަށް ގެންދިޔުމަށް އިތުރު ހަރަދުތަކެއް ކުރާތީއެވެ. އެހެން ނަމަވެސް މި ފެރީގެ ހިދުމަތްތަކާއެކު އުތުރުގެ ރަށްތަކަށް މިފަދަ ތަކެތި ސަޕްލައި ކޮށްދޭ ރާއްޖޭގެ ކުންފުނިތަކުން މާލެއަށް މުދާ ގެނައުމުގެ ބަދަލުގައި އުތުރަށް ބޭނުންވާ މުދާތައް ކުޅުދުއްފުށީ ބަނދަރަށް ބޭލުމުގެ މަގުފަހި ވެގެންދާނެއެވެ. ޑިއުޓީ މާފްކުރެވި ޓެކްސް ދައްކަން ނުޖެހި މުދާ ބޭރުކުރުން ވެގެންދާނީ އުތުރުގެ ރަށްތަކުގައި މިފަދަ މުދަލުގެ އަގު އިންތިހާއަށް ތިރިވެގެންދާނެ ކަމަކަަށެވެ. މިއާއެކު އާއްމު ރައްޔިތު މީހާގެ ޖީބަށް ލުއިވެގެންދާނެކަމީ ޝައްކެއް އޮތް ކަމެއް ނޫނެވެ.\nރާއްޖޭގެ އުތުރުގައި ފަތުރުވެރިކަން ފުޅާކުރުމަކީ މި ސަރުކާރުގެ އަމާޒެއް ކަމަށްވާއިރު މި ފެށިގެންދާ ފެރީ ދަތުރުތަކާއެކު އިންޑިއާއިން ރާއްޖެއަށް އަންނަ ފަތުރުވެރިންގެ އަދަދު އިތުރުވެގެންދާނެއެވެ. މިހާރު ވެސް ރާއްޖެ އަންނަ ކްރޫޒް ލައިނާ ތަކުން އިންޑިއާއަށް ނިސްބަތްވާ ގިނަ އަދަދެއްގެ ފަތުރުވެރިން އާދެއެވެ. އަދި އިންޑިއާއަކީ ރާއްޖެއަށް އެންމެ ގިނަ ފަތުރުވެރިން އަންނަ ގައުމުތަކުގެ ލިސްޓްގެ ކުރީގައި އުޅޭ ގައުމެކެވެ. އެހެންކަމުން އުތުރުގައި ހިންގާ ގެސްޓް ހައުސްތަކާއި ރިސޯޓްތަކުގެ އޮކިއުޕަންސީ ރޭޓްތައް މި ފެރީ ދަތުރުތަކާއެކު އިތުރުވެގެންދާނެއެވެ. ސީދާ ރައްޔިތު މީހާގެ ޖީބަށް ޑޮލަރު ވަންނަ މަގު ފަހިވެގެންދާނެއެވެ.\nމާލޭގެ ވިޔަފާރި ބަނދަރަށް ނުކަތާ ވަރަށް މިހާރު ވެސް މުދާ ރާއްޖެ ގެންނައިރު ކުޅުދުއްފުއްށީ ބަނދަރަށް އިންޑިއާއިން މުދާ ގެންނަން ފެށުން ވެގެންދާނީ އެތައް ވަޒީފާއެއް އެކަމުގެ ސަބަބުން އުފެދިގެންދާނެ ކަމަކަށެވެ. މާލޭގައި ބޮޑު ކުއްޔަށް އާއިލާ ދޫކޮށްލުމަށްފަހު އައިސް ވަޒީފާ އަދާކުރަމުންދާ އުތުރުގެ ރައްޔިތުންނަށް ރަށުގައި ތިބެގެން އާމްދަނީ ހޯދޭނެ އެތައް ދޮރެއް މިކަމުގެ ސަބަބުން ހުޅުވިގެންދާނެއެވެ. މި ފެރީ ވެގެންދާނީ އުތުރުގެ ރަށްތަކަށް ފައިސާ ވަންނަ މަގުތައް އިތުރުވެގެންދާނެ ކަމަކަށެވެ. އުތުރުގެ އިގްތިސާދު ހަލުވިކަމާއެކު ކުރިއަރައިގެންދާނެ ކަމަކަށެވެ. އުތުރުގައި ހިންގާ ކުދި އަދި މެދު ފަންތީގެ ވިޔަފާރިތަކަށް އެމީހުންގެ ވިޔަފާރިތައް ފުޅާކުރުމަށް ލިބޭ ރަނުގެ ފުރުސަތަކަށެވެ.\nމި ފެރީގެ ސަަބަބުން ރާއްޖޭގެ އިގްތިސާދު ހަލާކުވެގެންދާނެ ކަމަށް ބަޔަކު ބުނި ކަމުގައި ވިޔަަސް ހަމަ ބުއްދިން ވިސްނާ ކޮންމެ މީހަކަށް ވެސް މިއީ އުތުރުގެ ރައްޔިތުންނަށް އިގްތިސާދީ ގޮތުން ބާރުވެރިކަން ލިބިގެންދާނެ ކަމެއް ކަމަށް ގަބޫލުކުރެވޭނެއެވެ. ހަމަ ގައިމުވެސް ކުރިން މަނާކޮށްފައި ވާ އެއްވެސް އެއްޗެއް ހުއްދަ އެއްޗެއްގެ ގޮތުގައި ކުޅުދުއްފުށީ ބަނދަރަށް ނުބޭލޭނެއެވެ. އެއީ އެތަނުގައި ވެސް ހިނގާނީ މާލޭގައި ހިނގާ ގާނޫނާއި ގަވާއިދުތައް ކަމަށްވާތީއެވެ. ކޮންމެއަކަސް ރާއްޖެއިން ރަސްމީކޮށް ފުރަތަމަ ފަހަރަށް ކަނޑުގެ މަގުން ގައުމަކާއި ދެމެދު މިފަށާ ފެރީގެ ހިދުމަތަށް އުތުރުގެ ރައްޔިތުން ތިބީ ކެތްމަދުވެ، އުއްމީދުގައެވެ.


Ras Online - ހޯމްސްޓޭ ޓޫރިޒަމުން މުޅި ޤައުމަށް ފައިދާ ކުރާނެ - މިނިސްޓަރ މައުސޫމް\nއަހުމަދު ޝާހް 19 ޖޫން 2021 - 16:58\nފަތުރުވެރިކަމާބެހޭ ވަޒީރު ޑރ. ޢަބްދުﷲ މައުސޫމް\nހޯމްސްޓޭ ޓޫރިޒަމުން މުޅި ޤައުމަށް ފައިދާ ކުރާނެ ކަމަށް ފަތުރުވެރިކަމާބެހޭ ވަޒީރު ޑރ. ޢަބްދުﷲ މައުސޫމް ވިދާޅުވެއްޖެއެވެ.\nމިނިސްޓަރ މިމޭރުމުން ވިދާޅުވެފައި މިވަނީ، ސަރުކާރުން ވަޢުދުވެފައިވާ ގޮތަށް ހޯމްސްޓޭ ޓުއަރިޒަމް ފަށަން މިއީ އެންމެ ރަނގަޅު ވަގުތު ނޫންކަމަށް ގެސްޓް ހައުސް އެސޯސިއޭޝަން އޮފް މޯލްޑިވްސް، ގޭމުން ބުނެފައިވާ ދަނޑިވަޅެއްގައެވެ. ގޭމުން މިއަދު ބުނެފައިވަނީ، ކޮވިޑު-19 ގެ ސަބަބުން ޓުއަރިސްޓުން އައުން މަދުވެ މުޅި ޓުއަރިޒަމް ސިނާއަތަށް ހީނަރުކަމެއް އައިސް މި ސިނާއަތަށް ބޮޑެތި އިންވެސްޓްތައްކޮށް ޚިދުމަތްދެމުންދާ ރިސޯޓްތަކާއި، ލިވަބޯރޑްތަކާއި އަދި ގެސްޓްހައުސްތަކަށް ކުރިމަތިވެފައިވާ ގޮންޖެހުންތަކުން އަރައިގަތުމަށް ނުހަނު ގިނަ ދަތިތަކާއި ކުރިމަތިލާންޖެހިފައިވާތީ މިއީ ހޯމްސްޓޭ ޓޫރިޒަމް ފެށުމަށް އެންމެ ރަނގަޅު ވަގުތު ނޫން ކަމަށެވެ.\nގޭމްގެ ބަޔާނާއި ގުޅިގެން ސަރުކާރުގެ ސިޔާސަތު ދިފާޢުކުރަށްވަމުން މިނިސްޓަރ މައުސޫމް މިއަދު ވިދާޅުވީ، މުސްލިމުންގިނަ، އާދަކާދަފިސާރި މެލޭޝިއާފަދަ ގައުމުތަކުގައިވެސް "ހޯމްސްޓޭ" ފަތުރުވެރިކަން ކާމިޔާބު ކަމާއެކު ކުރިއަށް ގެންދާ ކަމަށެވެ. އަދި ހަރުދަނާކަމާއެކު ކުރިއަށްގެންދެވިއްޖެ ނަމަ އެއީ ކާމިޔާބު ކޮންސެޕްޓެއްކަމަށް މިނިސްޓަރ ވިދާޅުވިއެވެ.\n"ހޯމްސްޓޭ ޓޫރިޒަމުން ރިޒޯޓުތަކަށް، ހޮޓެލް (ގެސްޓްހައުސްތަކަށް) އަދި ސަފާރީތަކަށާއި ރައްޔިތުންނަށް ވެސް ފައިދާލިބޭނެ. މުހިންމީ ހަރުދަނާ ތަންފީޒުކުރެވޭ ގަވާއިދުތަކާއެކީގަ ކަންކުރުން." މިނިސްޓަރ މައުސޫމް ވިދާޅުވިއެވެ.\nމުސްލިމުންގިނަ، އާދަކާދަފިސާރި މެލޭސިއާފަދަ ގައުމުތަކުގައިވެސް "ހޯމްސްޓޭ" ފަތުރުވެރިކަން ކާމިޔާބު. ހޯމްސްޓޭ ޓޫރިޒަމުން ރިޒޯޓުތަކަށް، ހޮޓެލް (ގެސްޓްހައުސްތަކަށް) އަދި ސަފާރީތަކަށާއި ރައްޔިތުންނަށް ވެސް ފައިދާލިބޭނެ. މުހިންމީ ހަރުދަނާ ތަންފީޒުކުރެވޭ ގަވާއިދުތަކާއެކީގަ ކަންކުރުން.\n— Abdulla Mausoom (@Mausoom_Maus) June 19, 2021\nމިނިސްޓަރ މައުސޫމްގެ ވާހަކަތަކަށް ބާރު ދެއްވަމުން ޓޫރިޒަމް މިނިސްޓްރީގެ ސީނިއަރ އެގްޒެކެޓިވް ޑިރެކްޓަރ ޢަލީ ރައްޒާން ވިދާޅުވީ، ހޯމްސްޓޭ ޓޫރިޒަމަށް ހުއްދަ ދެވޭނީ ހަރުދަނާ ރެގިއުލޭޓްރީ ފްރޭމްވޯކެއް އެކުލަވާލުމަށްފަހު ކަމަށާއި، ސީދާ ކައުންސިލްތަކުން ރެގިއުލޭޓްކޮށް، ސަލާމަތާ ރައްކާތެރިކަން ކަށަވަރު ކުރެވޭނެ ކަމަށެވެ. އަދި ގޭމް ގެ ކަންބޮޑުވުމާ އެއްވަރަށް، ރަށްފުށު ރައްޔިތުންވެސް ހޯމްސްޓޭ ޓޫރިޒަމް ލަސްވާތީ ކަންބޮޑުވާ ކަމަށް ރައްޒާން ވިދާޅުވިއެވެ.\nގޭމުން މިއަދު ނެރެފައިވާ ބަޔާނުގައި ވަނީ އެއް ގެއެއްގައި ގިނަ ގޭބިސީތަކެއް ދިރިއުޅޭގޮތަށް ގެތައް އިމާރާތްކުރެވިފައިވާ ރާއްޖޭގައި، ހޯމްސްޓޭގެ ސަބަބުން ދިމާވެދާނެ އިޖްތިމާއީ މައްސަލަތަކުގެ އިތުރުން، މިހާރު ރާއްޖެ މިއޮތް ޙާލަތުގައި ހޯމްސްޓޭއިން ފަތުރުވެރިންނާއި އެގޭބިސީތަކުގައި ދިރިއުޅޭ އާއިލާތަކުގެ ސެކިއުރިޓީއަށް ކުރިމަތިވެދާނެ ގޮންޖެހުންތަކާމެދު ކަންބޮޑުވާކަމަށެވެ.\nއަދި އެމައްސަލަތަކަށް ފުރިހަމައަށް ކުރިމަތިލާ ހައްލު ހޯދައިދެވޭނެ ހަރުދަނާ ޕޮލިސީތަކާއެކު ތަންފީޒީ އިދާރާތައް ފުރިހަމައަށް ތައްޔާރުނުވެވެނީސް އަދި ހޯމްސްޓޭގެ ސަބަބުން އާމްދަނީ އިތުރުވާ މިންވަރާއި، އޭގައި ހުރި ގޮންޖެހުންތައް ރަނގަޅަށް ދިރާސާނުކޮށް ހޯމްސްޓޭ ތަޢާރަފްވެގެން ގޮސްފިނަމަ އޭގެ ސަބަބުން ރާއްޖެއަށް ޒަމާނުއްސުރެ ބުރަމަސައްކަތުން ލިބިފައިވާ ރީތިނަން ހުތުރުވެ ރައްކާތެރިނޫން ގޮތުގައި ރާއްޖެ ފާހަގަވެ، ފެންވަރުދަށް ޓުއަރިޒަމެއް އޮތް ގައުމަކަށް ރާއްޖެ ބަދަލުވެގެންދިއުމުގެ ބިރު އެބައޮތްކަމަށްވެސް ގޭމްގެ ބަޔާނުގައިވެއެވެ.


MNDF in anhenunge dhuvas faahagakoffi - vNews.mv\nއަންހެނުންގެ ދުވަސް ފާހަގަކުރުމަށް ދިވެހި އަންހެން ސިފައިން ޕްރޮގްރާމްތަކެއް ފަށައިފި\nއަހުމަދު ހަމީދު އާދަމް 08 March 2016, 11:49\nބައިނަލްއަގްވާމީ އަންހެނުންގެ ދުވަސް ފާހަގަކުރުމުގެ ގޮތުން އަންހެން ސިފައިނަށް ހާއްސަކޮށްގެން މިއަދު ހެނދުނު ޕްރޮގްރާމްތަކެއް ފަށައިފިއެވެ.\nއަންހެން ސިފައިން ބާރުވެރި ކުރުވުމަށް އެމްއެންޑީއެފްގެ ލީޑަރޝިޕްގެ އިސްނެންގެވުމާއެކު ކުރިއަށް ގެންދާ މި ޕްރޮގްރާމް ފެށުމުގެ ގޮތުން ބޭއްވި ރަސްމިއްޔާތު ޝަރަފުވެރިކޮށްދެއްވީ ބްރިގޭޑިއަރ ޖެނެރަލް ޒަކަރިއްޔާ މަންސޫރެވެ.\nމިއަދު ހެނދުނު ހެންވޭރު އާޓިފިޝަލް ބީޗް ސަރަޙައްދުގެ ބީޗް ވޮލީ ކޯޓުގައި ފެށި މި ޕްރޮގްރާމްގައި ތަފާތު ކުޅިވަރުގެ ހަރަކާތްތައް ވަނީ ބާއްވާފައެވެ. އަދި މިއަދު ކުރިއަށްގެންދިއުމަށް ހަމަޖެހިފައިވާ އިތުރު ހަރަކާތްތަކުގެ ތެރޭގައި "ޖިންސީ ފުރައްސާރަ ކުރުމާއި ގޯނާ ކުރުމުގެ ޤާނޫނު" އަށް އަންހެން ސިފައިން އަހުލުވެރިކުރުވުމަށް ހާއްސަ ކުއިޒް މުބާރާތެއް ބޭއްވުމާއި، އަންހެނުން ބާރުވެރިކުރުވާ ޒިންމާ އުފުލުމުގެ ރޫހު އަށަގެންނެވުން އިތުރުުކުރުމަށް ހާއްސަ ކްލާސްތަކެއްގެ ބޭއްވުމަށް ވެސް ހަމަޖެހިފައިވާކަމަށް އެމްއެންޑީއެފުން ބުނެއެވެ.\nބައިނަލްއަގްވާމީ އަންހެނުންގެ ދުވަސް ފާހަގަކުރުމުގެ ގޮތުން ސިފައިންގެ އަންހެނުންގެ ކޮމެޓީއިން އިންތިޒާމްކޮށްގެން ކުރިއަށް ގެންދާ މި ޕްރްގްރާމްތައް އަމާޒުކޮށްފައިވަނީ އަންހެން ސިފައިނަށެވެ. މިޕްރޮގްރާމް ތަކުގައި ގިނަ އަދަދެއްގެ އަންހެން ސިފައިން ވަނީ ބައިވެރިވެފައެވެ.


Madaveli - Hoandedhdhoo Aa Causeway Ge Ebbasvumugai Anna Hafthaagai Soikuraane - AO News\nމަޑަވެލި – ހޯނޑެއްދޫ އައު ކޯސްވޭގެ އެއްބަސްވުމުގައި އަންނަ ހަފްތާގައި ސޮއިކުރާނެ\nމެމްބަރު ފިރުޝާން: ފޮޓޯ މަޖިލިސް\nގދ. މަޑަވެލި އަދި ހޯނޑެއްދޫ ގުޅުވާލުމަށް އަލުން ހަދާ ކޯސްވޭގެ އެއްބަސްވުމުގައި އަންނަ ހަފްތާގައި ސޮއިކުރާނެ ކަމަށް ޕްލޭނިންގ މިނިސްޓަރ ވިދާޅުވެއްޖެއެވެ.\nކުރީގެ ސަރުކާރުން ގދ. މަޑަވެލި އަދި ގދ. ހޯނޑެއްދޫ ގުޅުވާލާ، އަޅާފައިވާ ކޯސްވޭގެ ސަބަބުން އެ ދެރަށަށް ގެއްލުންތަކެއް ލިބެމުންދާތީ ކޯޒްވޭ އަލުން ހަދާ އެއްބަސްވުމުގައި ސޮއިކުރުން މިއަންނަ ހަފްތާގައި އޮންނާނެ ކަމަށް ޕްލޭނިންގ މިނިސްޓަރު މުހައްމަދު އަސްލަމް ވަނީ ވިދާޅުވެފައެވެ.\nރައްޔިތުންގެ މަޖިލީހުގައި މިނިސްޓަރާ ސުވާލު ކުރުމަށް ހުޅުވާލި ފުރުސަތުގައި މަޑަވެލި ދާއިރާގެ މެންބަރު ހުސައިން ފިރުޝާން ކުރެއްވި ސުވާލަކަށް ޖަވާބުދެއްވަމުން އަސްލަމް ވިދާޅުވީ، އެމަސައްކަތުގެ ޓެންޑަރ މަރުހަލާ މިހާރު ނިމިފައިވާ ކަމަށާއި ދެން އޮތީ ޕްރޮޖެކްޓް ބަޔަކާއި ހަވާލުކޮށް ކޮންޓްރެކްޓަރ އާއިއެކު ސޮއިކުރުމުގެ މަރުހަލާ ކަމަށެވެ.\n“ޓެންޑަރ ޕްރޮސެސް ވަނީ ނިމިފައި. ކޮންޓްރެކްޓްގައި ސޮއިކުރުމަށް ތައްޔާރުވެގެން މިހާރު މިތިބީ. އަޅުގަނޑު ރާއްޖެއިން ބޭރުގައި ހުއްޓާ ޓެންޑަރ ޕްރޮސެސް ނިމުނީ. ހުއްދަ ލިބުމާއި އެކު އެ މަސައްކަތް ކުރަންޖެހިފައި މިއޮތީ. ހިތް އޮތީ އަންނަ ހަފްތާގައި ސޮއިކުރާނަމޭ.” މިނިސްޓަރ ވިދާޅުވިއެވެ.\nދައުލަތުގެ ބަޖެޓުން 29 މިލިއަން ރުފިޔާ ހަރަދުކޮށްގެން ފުރަތަމަ ފަހަރަށް 2016 ވަނަ އަހަރު މަސައްކަތް ފެށި، މަޑަވެލި އަދި ހޯނޑެއްދޫގައި ތަރައްގީކުރި އެ ކޯސްވޭގެ ދިގުމިނުގައި 440 މީޓަރު ހުންނަ އިރު ފުޅާމިނުގައި 07 މީޓަރު ހުރެއެވެ.\nމިހާރުގެ ކޯޒްވޭ އެއްކޮށް ބަދަލުކުރަން ނިންމާފައިވާއިރު އެ މަސައްކަތްކުރަން ހަމަޖެހިފައި ވަނީ ފެންބޮޑުވުމުގެ ފުރުސަތު ކުޑަ ޑިޒައިނަކަށް ކަމަށް އެ މިނިސްޓްރީން ވަނީ ފާހަގަކުރައްވާފައެވެ.\nމަޑަވެލި ހޯނޑެއްދޫ ކޯޒްވޭގދ. ހޯނޑެއްދޫގދ. އަތޮޅުގދ. މަޑަވެލި\nހުވަދޫ 05 ރަށެއްގައި ޓޮޕޮގްރަފިކް ސަރވޭއަށް އީ.އޯ.އައި ހުށަހެޅުމުގެ މުއްދަތު 05 ވަނަ ފަހަރަށް އިތުރުކޮށްފި\nޕީ.ސީ.އާރު ޓެސްޓު ނަހަދާ ދަތުރުކުރެވޭ ރަށްތަކުގެ ލިސްޓަށް ގދ. ގެ އިތުރު ރަށެއް\nގައްދޫއަށް ދަތުރުކުރި ބޯޓަކުން މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ދަޅެއް\nފިޔޯރީ ކައުންސިލުން މުދައްރިސުންގެ ދުވަހާއި ގުޅުވައިގެން 40،000 ރުފިޔާ ފިޔޯރީ ސްކޫލަށް ހަދިޔާކޮށްފި


Nolhivaramfaru ge 52 ge, aailaa thakaa havaalukuran thayyaaru vanee | ThePress\nނޮޅިވަރަންފަރުގެ 52 ގެ، އާއިލާތަކާ ހަވާލުކުރަން ތައްޔާރުވަނީ\n07 December 2020, 12:58\nހދ. ނޮޅިވަރަންފަރުގައި އަޅާފައިވާ ހައުސިން ޔުނިޓްތައް\nހދ. ނޮޅިވަންފަރުގައި އިމާރާތް ކުރަމުން އަންނަ ހައުސިން ޔުނިޓް ހަވާލު ކުރުމަށް މި މަހުގެ 18 ވަނަ ދުވަހު ހައުސިން މިނިސްޓްރީގެ އޮފިޝަލުން ދިއުމަށް ތާވަލް ކޮށްފިއެވެ.\n'ދަ ޕްރެސް' އަށް މައުލޫމާތު ދެމުން ހައުސިން މިނިސްޓްރީން ބުނީ، ހދ. ނޮޅިވަރަންފަރު ހައުސިން ޔުނިޓްގެ މަސައްކަތް ގާތްގަނޑަކަށް ނިމިފައިވާ ކަމަށެވެ. މިހާރު ކުރަމުންދާ މަސައްކަތްތަކަކީ އެ ހައުސިން ޔުނިޓްތައް ބިނާކުރި ސަރަހައްދު ސާފުކުރުމާއި، ކަރަންޓުލުމުގެ މަސައްކަތާއި، ސައިޓް ހަވާލު ކުރުމަށް ކުރެވޭ އިދާރީ އިންތިޒާމުތަކުގެ މަސައްކަތައް ކަަމަށް އެ މިނިސްޓްރީން ބުނެއެވެ.\nއެގޮތުން އެ ރަށުގައި އަޅާފައިވާ 52 ހައުސިން ޔުނިޓް އާއިލާތަކަށް ހަވާލު ކުރުމަށް މި މަހުގެ 18 ވަނަ ދުވަހު އެ މިނިސްޓްރީގެ އޮފިޝަލުން ނޮޅިވަރަންފަރަށް ދިއުމަށް ވަނީ ތާވަލުކޮށް ކަމަށް ހައުސިން މިނިސްޓްރީން ބުނެއެވެ.\nނޮޅިވަރަންފަރުގެ ހައުސިން ޔުނިޓްތަކާ ބެހޭގޮތުން މަޖިލީހުގައި ނޮޅިވަރަމް ދާއިރާގެ މެންބަރު މުހައްމަދު ނަޝީދު ކުރެއްވި ސުވާލަކަށް ޖަވާބު ދެއްވަމުން ހައުސިން މިނިސްޓަރު އަހުމަދު އަސްލަމް ވިދާޅުވެފައި ވަނީ މި މަހުގެ ތެރޭގައި އެ ގެތައް ނިންމައި އާއިލާތަކަށް ހަވާލު ކުރެވޭނެ ކަމަށެވެ.\nނޮޅިވަރަންފަރުގައި އިމާރާތް ކުރަމުން އަންނަ 52 ހައުސިން ޔުނިތަކީ، 2011 ވަނަ އަހަރު ސަރުކާރުން ހިންގި އެއްފަސް ކުރުމުގެ ޕްރޮގްރާމްގެ ދަށުން ހދ. ފަރިދޫ، ކުނބުރުދޫ، އަދި މާވައިދޫ އިން ނޮޅިވަރަންފަރަށް ބަދަލުވި އާއިލާތަކުގެ ތެރެއިން މިހާތަނަށް ބޯހިޔާވައިކަން ހަމަޖެހިފައި ނުވާ 52 އާއިލާއަށް އިމާރާތްކުރާ ހައުސިން ޔުނިޓުތަކެވެ.\nހދ. ނޮޅިވަރަންފަރު ހަބަރު ހައުސިން މިނިސްޓްރީ އޮފް ނެޝަނަލް ޕްލޭނިން، ހައުސިން އެންޑް އިންފްރާންސްޓްރަކްޗާ


ޔޫރަޕުން 737 މެކްސް މަރުކާގެ ބޯޓުތަކުގެ ޓެސްޓު ފްލައިޓްތައް ފަށަނީ – DhiDaily\nޔޫރަޕުން 737 މެކްސް މަރުކާގެ ބޯޓުތަކުގެ ޓެސްޓު ފްލައިޓްތައް ފަށަނީ\nއިޔޫ ރެގިޔުލޭޓަރުން ބޮއިންގް 737 މެކްސް މަރުކާގެ ބޯޓުތަކުގެ ޓެސްޓް ފްލައިޓްތައް ފެއްޓުމަށް ތާވަލުކޮށްފިއެވެ.\nޔޫރަޕިއަން އޭވިއޭޝަން ސޭފްޓީ އޭޖެންސީ (އިއާސާ) އިން ބުނާ ގޮތުގައި، ކެނެޑާގެ ވެންކޫވާގައި މި ޓެސްޓު ފްލައިޓްތައް ފެށުމަށް ހަމަޖެހިފައިވަނީ އަންނަ ސެޕްޓެމްބަރ މަހުގެ7ވަނަ ދުވަހުން ފެށިގެންނެވެ. މިދިޔަ އަހަރު ދުއްވުން މަނާ ކޮށްފައިވާ 737 މެކްސްއަކީ ބޮއިންގްގެ އެންމެ މަޤުބޫލު އެއް ފްލައިޓްއެވެ. ނަމަވެސް، މިދިޔަ އަހަރު ތެރޭގައި ވެއްޓުނު ދެ ބޯޓުން އެކަނި 346 މީހުން ވަނީ މަރުވެފައެވެ.\nޔޫރަޕުން މި ޓެސްޓު ފްލައިޓްތައް މި ފަށާފައިވަނީ އެމެރިކާގެ އެފްއޭއޭ އިން ޓެސްޓް ފްލައިޓްތައް ފެށިތާ2މަސް ވީ ފަހުންނެވެ. އިއަސާ އިން ބުނާ ގޮތުގައި، މަޑު މަޑުން ނަމަވެސް އެ އޭޖެންސީ އިން މަސައްކަތްތައް ދަނީ ކުރަމުންނެވެ. އަދި އެ އޭޖެންސީ އިން ދަނީ އެމެރިކާގެ އެފްއޭއޭ އަދި ބޮއިންގްއާއި އެއްކޮށް ވީހާވެސް އަވަހަކަށް ޔޫރަޕުގައި މި ފްލައިޓް ދުއްވޭނެ ގޮތެއް ހަދަމުންނެވެ. ނަމަވެސް، މި ހުއްދަ ދޭނީ އެ އޭޖެންސީއަށް މިއީ ރައްކާތެރި ފްލައިޓްއެއްކަން ކަށަވަރު ވުމުން ކަމަށް އެ އޭޖެންސީއިންވަނީ ބުނެފައެވެ.\nއެ އޭޖެންސީއިން ބުނާ ގޮތުގައި، ގިނަ މަސައްކަތްތަކެއް ހުއްޓި ލަސްވެފައިވަނީ މިހާރު ފެތުރެމުންދާ ބަލި މަޑުކަމާއި ހެދިއެވެ. ބޮއިންގްގެ ފަރާތުން އެންމެ ފަހުގެ ކުދި މަސައްކަތްތަކެއް ހުރި ކަމުގައި ވީ ނަމަވެސް، އިއާސާއިން އަލުން ޑިޒައިނިންގް އަށް ގެނެސްފައިވާ ބަދަލުތައް ބެލުމަށް ފަހު ނޫނީ ޓެސްޓް ފްލައިޓްއަކަށް ނުދާނެއެވެ. ސިމިޔުލޭޓާރ ޓެސްޓިންގ ކުރިއަށް ދާނީ ސެޕްޓެމްބަރ 1 އިން ފެށިގެން ގެޓްވިކް އެއާޕޯޓުގައެވެ.


Demand thah haasil nuve muzaaharaa ninmaalaifi\nޑިމާންޑުތައް ހާސިލް ނުވެ މުޒާހަރާ ނިންމާލައިފި\nއެމްޑީޕީ އިން ބުނަނީ މުޒާހަރާ ކާމިޔާބުކަމަށް\nލަފާކުރި އަދަދާ ކައިރިއަށް ވެސް މީހުން ބައިވެރިނުވޭ\nދެން އަޅާނެ ފިޔަވަޅެއް އެމްޑީޕީގެ ގައުމީ މަޖިލީހުން ނިންމަނީ\nމުޒާހަރާ ނިންމާލުމުގެ ގޮތުން ބައިވެރިން ފޮތިގަނޑެއްގައި ސޮއިކޮށް ޝުއޫރުތައް ލިޔަނީ. -- އަވަސް ފޮޓޯ: މޫސާ ރަޝީދު\nއެމްޑީޕީގެ ފަރާތުން ސަރުކާރަށް ހުށަހެޅި އެއްވެސް ޑިމާންޑެއް ހާސިލްނުވެ އެމްޑީޕީ އިން "މިިންޖުވާން" ގެ ނަމުގައި ބޭއްވި މުޒާހަރާ ނިމިއްޖެ އެވެ.\nމިދިޔަ ހުކުރު ދުވަހު ހަވީރުން ފެށިގެން އެމްޑީޕީ އިން 73 ގަޑިއިރާއި 13 މިނެޓަށް ކުރިއަށް ގެންދިޔަ މިންޖުވާން މުޒާހަރާ ނިންމާލީ މިއަދު ހަވީރު 5:43 ގަ އެވެ. އެމްޑީޕީ އިން ބުނެފައި ވަނީ އެ ޕާޓީ އިން ސަރުކާރަށް ހުށަހެޅި ތިން ޑިމާންޑް ވެސް 73 ގަޑިއިރު ތެރޭގައި ސަރުކާރަށް ފުއްދޭނެ ކަމަށެވެ. އެހެން ބުނި ނަމަވެސް އެޕާޓީ އިން އެދުނު އެއްވެސް ކަމެއް ސަރުކާރުން ކޮށްދީފައެއް ނުވެ އެވެ.\nއެމްޑީޕީގެ ޑިމާންޑު ތަކަކީ:\nރައީސް މުހައްމަދު ނަޝީދު ދޫކޮށްލުން.\nކުރީގެ މިނިސްޓަރު ނާޒިމާއި އިމްރާނާއި އެ ނޫން ވެސް 1700 އަށް ވުރެ ގިނަ މީހުންނަށް ކުރެވޭ ތުހުމަތުތަކާއި ޑރ. އަފްރާޝީމާއި\nރިލްވާންގެ މައްސަލަ ރަނގަޅަށް ތަހުގީގުކުރުން.\nކޮރަޕްޝަން ހުއްޓުވައި ގައުމު ހަމަ މަގަށް އެޅުވުމަށް ސިޔާސީ ޕާޓީތަކާ މަޝްވަރާކުރުން.\nމުޒާހަރާ ނިންމާލުމުގެ ގޮތުން އާޓިފިޝަލް ބީޗްގައި މިއަދު ބޭއްވި ހަރަކާތްތަކުގައި އެމްޑީޕީގެ ސްޕޯކްސް ޕާސަން އިންތިޔާޒް ފަހުމީ (އިންތި) ވިދާޅުވީ މިމުޒާހަރާ އަކީ މި ގައުމުގައި މިހާގިނަ ވަގުތަކަށް ސުލްހަވެރިކަމާއެކު ގިނަ ރައްޔިތުން ބައިވެރިވެގެން ކުރިޔަށް ގެންދިޔަ ފުރަތަމަ މުޒާހަރާ ކަމަށާއި މި މުޒާހަރާގައި ފުލުހުން ވަރަށް ގިނަ ގޮތްގޮތަށް އުންދަގޫތަކެއް ކުރިމަތި ކުރުވި ކަމަށެވެ.\n"މިއީ ދައުލަތުގެ އެންމެ ބޮޑު ފިއްތުންތަކާއި އެކު ކުރިޔަށް ދިޔަ މުޒާހަރާ. އެހެން ނަމަވެސް މި މުޒާހަރާއިން އަންގާދެނީ ކިތަންމެ ގޮންޖެހުމެއް އޮތަސް އަޅުގަނޑުމެންގެ ހަރަކާތްތަކެއް ނުހުއްޓާނަން ކަމަށާއި އަދި އަޅުގަނޑުމެންގެ މަގުސަދު ހާސިލް ވަންދެއް އަބަދުވެސް ދާނީ ކުރިޔަށް ކަން. އެހެން ކަމުން މިފަދަ މުޒާހަރާތަށްކުރިޔަށް އޮތްތާވެސް ބާއްވާނަން،" އިންތި ވިދާޅުވި އެވެ.\nމިންޖުވާން މުޒާހަރާ ނިންމާލައިފާވަނީ މުޒާހަރާގައި ހުރިހާ ބައިވެރިން ފޮތިގަނޑެއްގައި އެމީހެއްގެ ހިޔާލު ލިޔެ ސޮއިކުރުމަށް ފަހު އެވެ. އަދި މުޒާހަރާ ނިންމާލާފައި ވަނީ، "އަނިޔާވެރިކަމުން ސަލާމަތްކޮށްދިނުމަށް އެދި" މަގުމަތީގައި މަޑުކޮށް ދުއާ ކުރުމަށް ފަހު އެވެ. މުޒާހަރާގެ ބައިވެރިން މަގުމައްޗަށް ނުކުމެ ދުއާކުރި ނަމަވެސް ފުލުހުން އެކަމަކަށް އެއްވެސް ހުރަހެއް ނާޅައެވެ.\nމުޒާހަރާގެ ބައިވެރިން އެ މީހުންގެ ޝުއޫރުތައް ލިޔަނީ. -- އަވަސް ފޮޓޯ: މޫސާ ރަޝީދު\nއިމްތިޔާޒު ވިދާޅުވެފައި ވަނީ އެމްޑީޕީގެ މުޒާހަރާއަށް ފަހު ދެން އެ ޕާޓީ އިން ބާއްވާނެ ހަރަކާތްތަކާ މެދު، ގައުމީ މަޖިލީހުގައި މަޝްވަރާކޮށް ގޮތްތަކެއް ނިންމާނެ ކަމަށެވެ. އަދި ނަޝީދު މިނިވަން ކުރުމަށް ގެންދާ ހަރަކާތްތައް މި ނިމުނީ ނޫން ކަމަށް ވެސް އެ ޕާޓީ އިން ބުންޏެވެ.\nއެމްޑީޕީ އިން ކުރި ޑިމާންޑް ތަކަށް ސަރުކާރުން ބުނެފައި ވަނީ ރައީސް ނަޝީދު ދުލެއް ނުުރާނެ ކަމަށެވެ. އަދި ކުރީގެ މިނިސްޓަރު މުހައްމަދު ނާޒިމް އާއި އަދާލަތު ޕާޓީގެ ރައީސް އިމްރާން އަބްދުﷲ އަދި އެހެން ވެސް ކުށްވެރިންގެ މައްސަލައަކީ ސަރުކާރާ ބެހުމެއް ނެތް ޝަރުއީ ދާއިރާގެ ކަމެއް ކަމަށް ވެސް ބުނެފައިވެ އެވެ. އަދި ރިލްވާންގެ މައްސަލަ އާއި އަފްރާޝީމްގެ މަރުގެ ހަގީގަތް ހޯދުމުގެ ތަހުގީގު ހުއްޓާނުލައި ކުރިއަށް ދާނެ ކަމަށް ވެސް ބުންޏެވެ. މީގެ އިތުރުން ސަރުކާރުން ވަނީ އެމްޑީޕީ އިން މަޝްވަރާ ކުރަން ބޭނުން ނަމަ އެކަމަށް މަރުހަބާ ކިޔާނެ ކަމަށް ބުނެފަ އެވެ.\nއިދިކޮޅު ފަރާތްތަކުން ބޭއްވި ހަރަކާތް ހުއްޓުވައިފި\nހިޔާލު ފާޅުކުރަން އޮތް ހުރަސްތަކާ ދެކޮޅު ހަދައިދޭން ގައުމުތަކަށް އެމްޑީޕީން ގޮވާލައިފި\nމުޒާހަރާތަކުގައި ޔޫއެންގެ ލޯގޯ ބޭނުން ނުކުރަން އަންގައިފި


BML In Community Fund Ah Proposal Hushahelhumuge Furusathu Mi Mahuge 30 Ge Niyalah ބީއެމްއެލް އިން ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު މިމަހުގެ 30 ގެ ނިޔަލަށް – Huvadhoo News BML In Community Fund Ah Proposal Hushahelhumuge Furusathu Mi Mahuge 30 Ge Niyalah Huvadhoo News\nބީއެމްއެލް އިން ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު މިމަހުގެ 30 ގެ ނިޔަލަށް\nބޭންކް އޮފް މޯލްޑިވްސް އިން ‘އަހަރެންގެ ބޭންކް’ ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު ހުޅުވާލައިފިއެވެ.\nބީއެމްއެލް ކޮމިއުނިޓީ ފަންޑަށް އެދި ހުށަހެޅުމުގެ ފުރުސަތު އަމިއްލަ ފަރުދުންނާއި ރަޖިސްޓްރީކޮށްފައިވާ ޖަމިއްޔާތަކަށް ވަނީ ހުޅުވާލެވިފައެވެ. އަދި މިއަހަރުގެ ހަތަރު ވަނަ ފިޔަވަހީގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލެއް ހޮވުމަށް ވަނީ ހަމަޖެހިފައެވެ.\nތައުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހަޅާ ޕްރޮޖެކްޓްތަކުގެ ތެރެއިން ހޮވޭ ކޮންމެ ޕްރޮޕޯސަލްއެއްގައި ހިމެނޭ ހަރަކާތް ހިންގުމަށްޓަކައި 50،000ރ. ދިނުމަށް ވަނީ ކަނޑައަޅައިފަ އެވެ.\nކޮމިއުނިޓީ ފަންޑަށް ޕްރޮޕޯސަލް އާއި ގުޅޭ ލިޔެކިއުންތައް ހުށަހެޅުމުގެ ސުންގަޑި އަކީ 30 ނޮވެމްބަރު 2021 ގެ ރޭގަނޑު 11.59 އެވެ. ޕްރޮޕޯސަލް އާއި އެޕްލިކޭޝަން ފޯމު community@bml.com.mv އަށް އީމެއިލް މެދުވެރިކޮށް ހުށަހެޅޭނެއެވެ.\nކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް މާލީ އެހީތެރިކަން ފޯރުކޮށްދިނުމަށް ހުޅުވާލެވިފައިވާ ފަންޑެކެވެ. މިހާތަނަށް ކޮމިއުނިޓީ ފަންޑުގެ ދަށުން 55 ޕްރޮޖެކްޓް ހިންގުމަށް ފައިސާގެ އެހީ ވަނީ ފޯރުކޮށްދެވިފައެވެ.\nބީއެމްއެލް ކޮމިޔުނިޓީ ފަންޑު


Arsenal in fahathun arai Tottenham aa evvarukoffi - vNews.mv\nއިސްމާޢީލް ޝާހު (ކުޑަ ޝާހު) 02 September 2019, 08:59\nއިނގިރޭސި ޕްރިމިއާ ލީގުގައި ރޭ އާސެނަލް އާއި ޓޮޓެންހަމް ހޮޓްސްޕާސް ބައްދަލުކުރި މެޗު އެއްވަރުވެގެން ނިމިއްޖެ އެވެ.\nއާސެނަލްގެ ދަނޑުގައި ކުޅުނު މި މެޗުގައި ޓޮޓެންހަމުން ދެ ގޯލުގެ ލީޑެއް ނަގާފައިވަނިކޮށް، އާސެނަލުން ނަތީޖާ އެއްވަރުކުރީ ފަހަތުން އަރައި ޖެހި ދެ ގޯލާއެކު އެވެ.\nމެޗުގައި އާސެނަލްގެ ފަރާތުން މޮޅު ކުޅުމެއް ފެނިގެންދިޔަ ނަމަވެސް، ޓޮޓެންހަމުން ވަނީ ފުރަތަމަ ހާފުގައި ދެ ގޯލު ޖަހާފަ އެވެ. އެގޮތުން 10 ވަނަ މިނެޓުގައި ކްރިސްޓިއަން އެރިކްސަން ވަނީ ޓޮޓެންހަމަށް ލީޑު ނަގައިދީފަ އެވެ. އަދި ފުރަތަމަ ހާފު ނިމެން ފަސް މިނެޓަށް ވެފައި ވަނިކޮށް ޓޮޓެންހަމްގެ ކެޕްޓަން ހެރީ ކޭން ވަނީ ލިބުނު ޕެނަލްޓީއަކުން އެޓީމަށް ލީޑު ފުޅާކޮށްދީފަ އެވެ. މި ޕެނަލްޓީ ލިބުނީ ޓޮޓެންހަމްގެ ސޮންއަށް އޭރިއާ ތެރެއިން ކުރި ފައުލަކާއި ގުޅިގެންނެވެ. އެކަމަކު ފުރަތަމަ ހާފު ނިމުމުގެ ކުރިން އާސެނަލުން ވަނީ ފަރަގު ކުޑަކޮށްފަ އެވެ. 45 ވަނަ މިނެޓުގައި ނިކޮލަސް ޕެޕޭ ދިން ބޯޅައަކުން މި ގޯލް ކާމިޔާބުކޮށްދިނީ ފޯވާޑް އެލެކްޒެންޑާ ލަކަޒެޓް އެވެ.\nމެޗުގެ ދެވަނަ ހާފުގައި އާސެނަލްގެ ފަރާތުން ގިނަ ހަމަލާތަކެއް ފެނިގެންދިޔައިރު، މެޗުގެ 71 ވަނަ މިނެޓުގައި އެޓީމުން ވަނީ ނަތީޖާ އެއްވަރުކޮށްފަ އެވެ. މަޓެއޮ ގުއެންޑޫޒީ ދިން ބޯޅައަކުން މި ގޯލު އާސެނަލަށް ކާމިޔާބުކޮށްދިނީ ޕިއޭ އެމެރިކް-އޮބަމަޔަން އެވެ. އަދި އޭގެ ފަހުން އާސެނަލްގެ ޑިފެންޑަރު ސޮކްރަޓިސް ގޯލުގެ ތެރެއަށް ވައްދާލި ބޯޅައެއް، ވީޑިއޯ އެސިސްޓެންޓް ރެފްރީ (ވީއޭއާރު)ގެ އެހީ ހޯދުމަށް ފަހު ރެފްރީ ވަނީ އެއީ ގޯލެއް ނޫން ކަމަށް ނިންމާފަ އެވެ.\nރޭގެ މެޗަށްފަހު ލީގު މެދުކަނޑާލިއިރު، ތާވަލުގެ އެއްވަނައިގައި ކުޅުނު ހަތަރު މެޗުން މޮޅުވެ 12 ޕޮއިންޓާއެކު އޮތީ ލިވަޕޫލް އެވެ. ދެވަނައިގައި 10 ޕޮއިންޓާއެކު އޮތީ ޗެމްޕިއަން މެންޗެސްޓާ ސިޓީ އެވެ. ހަތަރު މެޗުން ލިބުނު7ޕޮއިންޓާއެކު އާސެނަލް ފަސްވަނައިގައި އޮތްއިރު،5ޕޮއިންޓް ލިބިފައިވާ ޓޮޓެންހަމް އޮތީ ތާވަލުގެ ނުވަވަނައިގަ އެވެ.


Neydhemey Vakivumeh Haadhahaa Loabivey - 33 | Vaahaka\nމަރިޔަމް ހުސައިން June 25, 2018\t15 Comments\nViews: 9517\t162\n" އެހެންތަ......" ނަވީނަށް ހަމައެކަނި ބުނެވުނީ އެހެންނެވެ. ޖޫލީ އައިސް ނަވީންގެ މޭގެތެރޭގައި ބޮނޑިވެގަނެއްޖެއެވެ. އެއާއެކު ޖޫލީ އަޑުންއަޑުނަގާ ރޯންފަށާފިއެވެ.\nނަވީންގެ ދުލުން އިވުނީ ލައިބާ އުއްމީދުކުރި ޖަވާބެއްނޫނެވެ. ލައިބާ ހީކުރީ ނަވީން އުފަލުން ހިތުގައިވާ ހުރިހާ އިހްސާސެއް ބަންޑުން ކޮއްލާނެކަމަށެވެ. ނަވީން ފޯނު ކަނޑާލައި ނަވީން ދެއަތުގެ ހިމާޔަތް ދިނީ އެވަގުތު ޖޫލީއަށެވެ. ލައިބާ ކަންފަތުގައި ޖައްސާފައިވާ ފޯނު ކަންފަތާއި ދުރުކޮށްލިއިރު ދެލޮލުގެ ތިރިން ރޮނގަކަށް ކަރުނަ ފައިބަމުން ދިޔައެވެ. ދެލޯމަރާ ބާރުކޮށްލަމުން ތުންފަތުގައި ދަތްއަޅާލެވުނުއިރު ހިތުގައިވަނީ އިންތިހާ ޝަކުވާއެވެ. ހިތުގައިވި ޖަޒްބާތުތަކުގައި ހީވީ ހުޅުރޯވެދާނެހެންނެވެ. އަތުކޮޅަށް ފޯނު ހޫރާލެވުނީ ވީ ދެރައެއްގެ ބޮޑުކަމުންނެވެ.\nފޯނުގޮސްޖެހުނީ ކުރުނބާފެންތައްޓެއް ހިފައިގެން ކޮޓަރިއަށް ވަންނަން އައީ ބަޝީރާގެ ފައިބުޑަށެވެ. އެއްފަހަރު ލައިބާއަށް އަނެއްފަހަރު ބިންމަތީ އޮތް ފޯނަށް ބަލާލާފައި ބަޝީރާ ދެފަރާތަށް ބޯހޫރާލީ ހިތްހަމަނުޖެހި ހުރެއެވެ. އެއީ އެންމެ އާދައިގެ ފޯނަކަށް ވިޔަސް ބަޝީރާމެން ކަހަލަ ނިކަމެތި ބަޔަކަށް އެފޯނުގެ އަގަކީވެސް ބޮޑުއެއްޗެކެވެ.\n" ލައިބާ........" ބަޝީރާއަށް ލައިބާއަށް ގޮވާލެވުނީ ތަންކޮޅެއް ބާރަށެވެ. ޒާތަކަށް ފިލިތަކަށް ދަމާލާފައެވެ. މޭޒުމަތީގައި ގެނައި ކުރުނބާފެންތަށި ބެހެއްޓުމަށްފަހު ބަޝީރާ އަވަސްވީ ދެބަޔަށް ވަކިވެފައި އޮތް ފޯނުގެ ބައިތައް ނެގުމަށެވެ.\n" މީދެން ހިތްހަމަ ނުޖެހިގެން ކުރާ ކަހަލަ ކަންތައްތަ؟ އުމުރު ހުސްވަންދެން އުޅުނަސް އަހަރެމެންނަށް މިއެއްޗެހި ހޯދޭނެތަ........" ބަޝީރާ ކުދިކިޔާލިއެވެ. ލައިބާގެ ޅަކަމާއި މެދު އެއްޗެއް ނުބުނެ ބަޝީރާއަށްވެސް ނުހުރެވުނީއެވެ.\n" ފޯނު ނުނެގޭ ފަހަރުވެސް އަންނާނެ........ލައިބާތީ ކުޑަކުއްޖެއް ނޫނެއްނު އެވަރު ނޭގޭކަށް......" ބަޝީރާ ހީކުރީ ލައިބާ ފޯނު އެއްލާލީ ނަވީން ފޯނުނުނަގާތީ ކަމަށެވެ. އިތުރަށް ލައިބާއާ ދިމާއަށް އެއްޗެހި ކިޔަން ބަޝީރާއަކަށް ނުކެރުނެވެ. ލައިބާގެ ގިސްލުމުގެ އަޑު ބަޝީރާގެ ހިތް ޒަހަމްކޮށްލަން ދަމާލި ތޫނު ތަކިތަކެއް ފަދައެވެ.\n" މަންމައަށް ލައިބާ ރޯވަރު އެއްޗެއް ބުނެވިއްޖެތަ.؟ " ދެއަތުން އެނދުގައި އަޅާފައިވާ މިލަފޭލި ބޮނޑިކޮށްލައިގެން ލައިބާ އިނެވެ. އިސްޖަހާލައިގެން ގިސްލަ ގިސްލައެވެ. ލޮލުގެ ހިމަކޮޅުން ބަޝީރާއަށް ބަލާލައިފާ ލައިބާ ދެފަރާތަށް ބޯހޫރާލީ ބަޝީރާ ލޯއަޅާއިގެން އިންގޮތުންނެވެ.\n" ފޯނު ހަލާކު ވީނުން......." ދެރަވެފައި ބަޝީރާ ލައިބާގެ އަތަށް ލައިދިނީ ފޯނުގެ ބައިތަކެވެ. ލައިބާ ރަނގަޅަށް ފޯނަށް ބަލާލިއެވެ. އާދައިގެ ނޮކިޔާ ފޯނެއްކަމުން ލައިބާ އެއްލައިލުމުން ފޯނުގެ ބެޓެރި އޮތީ ވަކިވެފައެވެ. ދެލޯ ފޮހެލާފައި އަވަސްއަވަހަށް ލައިބާ ބެލީ ފޯނު ހެދާލެވޭތޯއެވެ.\nޖޫލީ ލޮލުން ފައިބަމުން ދިޔަ ކަރުނަތައް ނަވީންގެ ގަމީސް ތެއްމަމުން ދިޔައެވެ. ވީގޮތެއް އަހާއަހާ ޖޫލީއަށް ވާހަކަ ދެއްކޭވަރުވީ ވަރަށް އިރުންނެވެ ނަވީންގެ ލޯބިވެތި ފިރުމުންތަކުން ޖޫލީ ހަމައަކަށް އެޅެން ވަގުތު ނެގިއެވެ.\n"....އަބަދު މިޝަކުވާ ކުރެވޭތީ ނަވީން ދެރަވެސް ވާނެ ކަންނޭގެ............" ޖޫލީއަށް ވާހަކަ ދައްކަން އުނދަގޫވެގެން ހުއްޓާލެވުނެވެ. އެހިސާބަށް ބުނުމުން ނަވީނަށްވެސް ޖޫލީ ދެރަވެގެން އެރޮނީ ކޮންކަމަކުކަން އެނގިއްޖެއެވެ.\n" ފަހަރެއްގަ އަހަރެން ދެކެ ފޫހި........." ލައިބާގެ އަނގަމަތީ ނަވީންގެ ޝަހާދަތް އިނގިލި ޖައްސާލިއެވެ. އިތުރަށް ދައްކަން އުޅުނު ވާހަކަ މެދު ކަނޑާލުމުގެ ގޮތުންނެވެ.\n" ސް..............ސް ދުވަހަކުވެސް ތިހެން ނުބުނައްޗޭ......ޖޫލީ ވާހަކައެއް ދައްކައިގެން އަހަރެން ފޫއްސެއް ނުވާނެ.......ރުޅިއެއްވެސް ނާންނާނެ.......އަހަރެން އެއަށްވުރެން މާބޮޑަށް ޖޫލީ ދެކެ ލޯބިވޭ........" ނަވީންގެ މޭމަތީގައި ބޯއަޅާލައިގެން އޮތް ޖޫލީ ބޯކުޑަކޮން އުފުލާލައި ނަވީންގެ މޫނަށް ބަލާލިއެވެ. ނަވީންގެ ދެލޮލުން ޖޫލީއަށް ފެނުނީ ލޯތްބެވެ. އުއްމިދާއި ޔަގީންކަމެވެ.\n" އަހަރެން ދިރިއުޅުން ޖޫލީ އާ ނުލައި ފުރިހަމައެއް ނުވާނެ...........ތީ އަހަރެންގެ ހުރިހާވެސް މީހަކީ ........ތީ އަހަރެންގެ އުފަލަކީ ......." ނަވީން ޖޫލީގެ ބޮލުގައި ފިރުމާލަމުން ވާހަކަދެއްކިއެވެ. ޖޫލީ އޮތީ ނަވީން ދައްކާވާހަކަ އަޑުއަހާށެވެ. ހިމޭންކަން އިހްތިޔާރުކޮށްގެން އޮތް ނަމަވެސް ދެލޮލުން ފައިބަމުންދާ ކަރުނައަކަށް ބަދަލެއްނާދެއެވެ. އެހިތަށް ކޮށްފައިވާ ފުންއަސަރެއްގެ ބޮޑުކަމުން ހުއްޓާލެވޭތޯ ކުރިމަސައްކަތްވީ ބޭކާރެވެ.\n" އިރާދަކުރެއްވިއްޔާ ޖޫލީގެ ތިއެދުން މާލަސްތަކެއް ނުވެ ފުރިހަމަކޮއްދޭނަން............." ނަވީން ޖޫލީގެ ދަތްދޮޅިކޮޅުގައި ހިފާލަމުން ބުނެލިއެވެ. ޖޫލީގެ މޫނުމަތިން އުފާވެރިކަން ނުފެނު ނަމަވެސް ހިތްހަމަޖެހުނެވެ. އޭނާގެ ދުލުން ހާމަނުކޮށްވެސް ނަވީނަށް ޖޫލީ ރުއީ ކޮންކަމަކާކަން އެނގުނީތީ ހިތަށް ފިނިކަމެއްލިބުނެވެ. އަދިވަކިން ބޮޑަށް ނަވީންގެ މޭގެތެރޭގައި ބޮނޑިވެގަތެވެ.\nއެހެން ބުނެފައި ނަވީން ކުއްލިއަކަށް ހަނދާންވީ މީގެ ދާދި ކުޑަކުޑައިރުކޮޅެއް ކުރިން ލައިބާ އެދިން އުފާވެރި ޙަބަރެވެ. ނަވީންގެ ތުންފަތްމައްޗަށް ވެރިވި އުފާވެރި ހިނިތުންވުމާއެކު ދެލޮލުން އުފާވެރިކަމުގެ ކަރުނަ މީރާލި ވަގުތު ދެލޯމަރާލީ މާތްﷲއަށް ހިތާހިތުން ޝުކުރުކުރަމުންނެވެ.\nސަޖާއަށް އެޕޮއިންޓްމެންޓު ލިބުނީ އިރުއޮއްސި ހަތެއް ޖަހާއިރަށެވެ. ކުލިނިކަށްދާން ފެންވަރައިގެން ނިކުމެ ލޯގަނޑު ކުރިމަތީގައި ފުނާއަޅަން ހުރިއިރުވެސް ސަޖާގެ މޫނުމަތިން ފެންނަނީ މޮޅިވެރިކަމެވެ. ލައިގެންހުރި ހެދުމުގެ މަތިން ބަނޑުގައި އަތްޖައްސާލިއިރު ތުންފަތުގައިވީ ލުއި ހިނިތުންވުމެވެ. އެހެނަސް އެހިނިތުންވުން ދެމިގެންދިޔައީ މަދު ސިކުންތުކޮޅަކަށެވެ. މާހިލްގެ ނަން ހިތަށް އެރުމާއެކު ސަޖާގެ ދެލޮލަށް ކަރުނަގިނަވީ އަމިއްލަ އިހްތިޔާރެއްގައި ނޫނެވެ. އަމިއްލަ ނަސީބާއިމެދު މާޔޫސްވުން ނޫން ގޮތެއް ސަޖާއަކަށް ނެތެވެ. ފިރިމީހާގެ ލޯތްބާއި އަޅާލުން އެންމެ ބޭނުންވީ ވަގުތު އެއެހީތެރިކަމުންވެސް އޭނާ އެވަނީ މަހްރޫމްވެފައެވެ. ދުވަހުގެ ބޮޑުބައި ސަޖާ ހޭދައެކުރަނީ މާހިލްގެ މަތިން ހަނދާންކޮށް ކަރުނަ އެޅުމުގައެވެ. މުޅިދުނިޔެއާއި މައިންބަފައިންނާއި ސިއްރުންނެވެ. މޫނުމަތިން ހިނިތުންވެފައިވާކަން ދައްކައިގެން އެތެރެއިން ރޯލަރޯލައެވެ.\nކޮޓަރީގެ ދޮރުހުޅުވާލައިފާ ސަރުމީލާ ކޮތަރިތެރެއަށް ބަލާލީ ސަޖާ ކޮބައިތޯއެވެ. ސަޖާ ރީތިވާން ހުއްޓާފެނުމުން ސަރުމީލާ ބުނެލިއެވެ.\n" ދަރިފުޅު ތައްޔާރުވަނީދޯ.........މަންމަ މިދަނީ ފެންވަރަން.............." ގަޑިއަށް ބަލާލާފައި ސަރުމީލާ ހަދިޔާކުރީ ސަޖާއަށް ހިނިތުންވުމެކެވެ.\n" މަންމާ.........." ލޯގަނޑުން ފެންނަން ހުރި ސަރުމީލާގެ ސޫރައަށް ބަލާލާފައި ސަޖާ އާދާއިގެ ވަރަކަށް ގޮވާލިއެވެ. އެއަޑުގައިވެސް މާބޮޑު ދިރުމެއްނެތެވެ. ސަރުމީލާ ދޮރުލައްޕާލަން އުޅެނިކޮން ސަޖާ ގޮވާލުމުން އޭނާ ހުއްޓުނެވެ.\n" މަންމާ.........ކުލިނިކަށް ދަނީ މާ........މާހިލް އެކީ......." މަންމަ ދޭނެ ޖަވާބަކަށް ޖެހިލުންވެ ހުރެ ސަޖާ ބުނެލިއެވެ.\n" މަންމައަށް އެންމެ ރަނގަޅު.........." ސަރުމީލާގެ މޫނުމަތިން ފެނުނީ ފުޅާ ހިނިތުންވުމެކެވެ.\n" އަސްލު ދެކުދިން އެކީ ދިއުން ރަނގަޅުވާނީވެސް......" ސަރުމީލާ އިތުރަށް ބުނެލިއެވެ. ސަރުމީލާ އެނބުރި ދިއުމުން ސަޖާއަށް ދޫކޮށްލެވުނީ ފުންނޭވާއެކެވެ. ބޯއޮމާންކުރަން ގެންގުޅުނު ފުނާ ޑުރެސިންގ ޓޭބަލް މަތީ ބާއްވާފައި ލޯގަނޑު އަމިއްލަ މޫނަށް ބަލާލިއެވެ.\n" ކީއްވެ އަހަންނަށް މަންމައަށް ދޮގުހެދުނީ............." ސަޖާއަށް ހިތާހިތުން ބުނެލެވުނެވެ. ސަޖާ ބޭނުންވީ އޭނާގެ މަންމައަށް މާހިލާއި ސަޖާގެ މެދުގައިވާ ގުޅުން ހަމަޖެހޭކަން ދައްކާށެވެ. މިހާރުވެސް މަންމައަށް އެވަނީ ޝައްކުވެފައެވެ. ގަޑިއަށް ބަލާލައިފާ ސަޖާ އަވަސްއަވަހަށް ކޮޓަރިން ނިކުތީ ޓެކްސީއަކަށް ގުޅުމަށްފަހުއެވެ. ކޮޓަރިން ނިކުތްއިރު މަންމަ ފެންނަން ނެތުމުން ސަޖާއަށް ކޮންމެވެސް ވަރެއްގެ ހިތްހަމަޖެހުމެއް ލިބުނެވެ. މާގިނައިރު ޓެކްސީއަށް އިންތިޒާރު ކުރާކަށްވެސް ނުޖެހުނެވެ. ދޮރުމައްޗަށް ނިކުތްއިރު ޓެކްސީވެސް އައިސް މަޑުކޮށްލަނީއެވެ. ސަޖާ އޭގެތެރެއަށް ދެމިގަތީ މަންމަޔަށް ނޫނީ ބައްޕައަށް ފެނިގެން އެކަނިދާތީ ސުވާލުކޮށްދާނެތީއެވެ.\nޑޮކްޓަރ އާޝާގެ ކޮޓަރިއާ ހަމައަށް ދެވުނުއިރު ސަޖާ ބިރުން ދާހިތްލައެވެ. އަލަށް މިކަހަލަ ކަމެއްގައި ޑޮކްޓަރަށް ދައްކަން އަންނަން ވުމުން ހިތްނުތަނަވަސްވަނީއެވެ. އަދި އަމުދުން މަންމައަށް ދޮގެއް ހަދާފައި އައުމުން އެކަމާވެސް އުނދަގޫވަނީ މާބޮޑަށެވެ.\nމަޑުމަޑުން ކޮޓަރީގެ ދޮރު ހުޅުވާލުމުން ފޯނެއްގައި އިން ޒުވާން ޑޮކްޓަރ ހިނިތުންވެފައި އެތެރެއަށް ވަންނަން ދައުވަތުދިނެވެ. އެހެނަސް ސަޖާ ހީވަނީ ހިނިތުންވާންވެސް ހަނދާންނެތިފައިވާހެންނެވެ. އެމޫނުމަތިން ފެންނަނީ ނުތަނަވަސްކަމާ ކަންބޮޑުވުމެވެ.\nޑޮކްޓަރ ކޮޓަރިއަށް ވަދެގެންދިޔައިރު ނަޒަރު އެއްލަމުންދިޔައީ އެކޮޓަރީގެ އެކިދިމަދިމާލަށެވެ. ހުދު ފާރުތަކުގެ އެތެރެއިން މުޅިންހެން ފެންނަނީ ހުދާއި ހުދާކުޅޭފަދަ މަޑުމަޑު އަޅިކުލައެކެވެ.ޑރ. އާޝާއަށް އެންމެރީތިކުލައިގެ އެއްޗެއްސެވެ. ހުދުލޭހުގެ ދޮރުފޮތިތަކާއި ހުދުގޮނޑިއެވެ. އަޅި މޭޒާއި އެކުލައިގެ ކަބަޑްތަކެވެ. މަޑުގޮދަނޑިޖެހި ގޮނޑިސެޓުވެސް ހުދުކުލައިންނެވެ. ސިލްވަރކުލައިގެ ވެލިފޮތީގެ ވިދުންހުރި ކުޝަންތަކެވެ. މޭޒުމަތީގައި ބަހައްޓާފައިވާ މާޓުކުރިއަށް ފުރިހަމަކަމެއް އަންނަނީ ތާޒާ ހުދުކުލައިގެ އޯކިޑްމާޖަހާފައިވުމުންނެވެ. ހުދާއި އަޅިކުލައިން ސަޖާއަށް ރަމްޒުކޮށްދިނީ ސާފުތާހިރުކަމެވެ.\nއާޝާ އިޝާރާތްކުރި ގޮނޑީގައި އިނދެވެސް ސަޖާއިނީ ދެއަތް ދެއަތާ މޮޑެލަ މޮޑެލައެވެ. ޖެހިލުންވުމާއި ކަންބޮޑުވުން އޭނާގެ ކޮންމެ ހަރަކާތަކުންވެސް ހެކިދެއެވެ. އާޝާ ބެލީ ވީއެންމެ އަވަހަކަށް ފޯނު ބާއްވައި ކުރިމަތީގައި އިން ސަޖާއަށް ޙިދުމަތްދެވޭތޯއެވެ.\n" ހަލޯ......ހާދަ ރީއްޗޭ...........ކޮންނަމެއް ކިޔަނީ..........." ކަންބޮޑުވެގެން ދެއަތްދެއަތާ މޮޑޭތަން ފެނި އާޝާ ވާހަކަދެއްކީ ވަރަށް ގާތްކޮންނެވެ.\n" ސަ.....ސަޖާ ޖަލީލް......" އާޝާގެ މޫނަށް ބަލާލުމުން ސަޖާއަށް ދަންނަ ފާޑުޖެހިއެވެ.\n" ސަޖާ ނަންވެސް ވަރަށް ރީތި......." ސަޖާ ހިނިތުންވެލީ ނުތަނަވަސްކަން ފޮރުވުމަށެވެ.\n" އެކަނިތަ ތިއައީ............" އާޝާ ބޭނުމަކީ އާދައިގެ މަތިން އޭނާގެ ހުރިހާ ޕޭޝަންޓުންނާ ބަހައްޓާ ގާތްކަން ސަޖާއާވެސް ބެހެއްޓުމެވެ.\n" ހޫމް.........." ހިތިބޭސްގުޅައެއްކާންވެސް އެހާ އުނދަގުނުވާނޭކަން ޔަގީނެވެ. ބޭރުގައި މީހުން އެމީހުންގެ ފިރިންނާއެކު އައިސްތިބިތަން ފެނުމުން ސަޖާ ދެރަވިއެވެ. އެމަންޒަރުބަލަން އޭނާއަށްވެސް ފަސޭހައެއްނޫނެވެ. އެކަމާ ހިތްކުދިކުދިވެފައިވާ ހުއްޓާ އެކަނިތޯ އައީ އެހުމުން ސަޖާއަށް ވަކިން އުނދަގޫވިއެވެ.\n" ފުރަތަމަ ދަރިފުޅުދޯ..........." ސަޖާގެ ރިޕޯޓްތައް ބަލަން އިނދެފައި އާޝާގެ ނަޒަރު ހުއްޓުނީ ސަޖާގެ މޫނަށެވެ. އާޝާ ވާހަކަދައްކަމުން ދިޔައީ ހިނިތުންވެފައި އިނދެއެވެ. ސަޖާ މިފަހަރު ހަމައެކަނި ބޯޖަހާލީއެވެ.\n"އެއްވެސް ކަހަލަ އުނދަގުލެއްވޭތަ......؟ " ސަޖާގެ މޫނުން ނަޒަރު ވަކިކޮށްނުލާ ޑޮކްޓަރ ސުވާލުކުރިއެވެ.\n" ވަރަށް ބޯއަނބުރާ........" ނުކެރިފައި ބުނާފަދަ ގޮތަކަށް ސަޖާ ބުނެލިއެވެ.\n" އެއްޗެއް ކާލާއިރަށް ހޮޑުލެވެނީ.........." ސަޖާ އެންމެކަންބޮޑުވާކަންތައް ބުނެލިއެވެ.\n"ފަސްޓް ޓުރިމެސްޓަރގަ ތީ ހަމަ ނޯމަލް ކަމެއް........ބޯއަނބުރަންޏާ ގިނައިންވާނެ ދިޔާތަކެތި ބޭނުންކުރަން........ހޮޑުލެވޭއިރު ބޮޑަށް ހިކި އެއްޗެއް ކޭމަ ތަންކޮޅެއް ފަސޭހަވާނެ މިސާލަކަށް ލޮނުބިސްކޯދު ކަހަލަ .........." ޑޮކްޓަރ ވާހަކަދައްކަމުން ދިޔައިރު ސަޖާއިނީ ވަރަށް ކަނުލައި އަހާށެވެ. ހިތުގައި އުފެދޭ ސުވާލުތަކަށް ޖަވާބު ލިބެމުންދިޔައިރު މޫނުމަތިން ހިތްހަމަޖެހުން ފެންނަންފެށިއެވެ. ސަޖާ ބަނޑުގައި އެވަނީ މާހިލްގެ ލޯބީގެ ނިޝާނެވެ. އޭނާ ހަށީގައި ފުރާނަހުރިޙާ ހިނދަކު އެދަރިފުޅު ގެންގުޅޭނީ އުފަލުގައެވެ. ބައްޕަގެ ލޯބިނުލިބުނަސް ސަޖާގެ ލޯބިލިބިގެންނެވެ. ސަޖާ އެންމެކަންބޮޑުވަމުން ދިޔައީ ހޮޑުލެވޭތީ ދަރިފުޅަށް ގެއްލުމެއް ލިބިދާނެތީއެވެ. އެހެނަސް އެސުވާލަށް ޖަވާބުލިބުމުން ސަޖާގެ ހިތަށް ކޮންމެވެސް ވަރެއްގެ ލުޔެއްލިބުނެވެ.\nޖޫލީ ނިދާނެ އިރަކަށް ބަލަބަލާއޮތް ނަވީން ހީވަނީ ވައްކަމެއް ކުރަން އުޅޭހެންނެވެ. ވަރަށް ސިއްރުން ކޮޓަރިން ނުކުމެގެން ޓެރެހަށް ނިކުތެވެ. އޭރު ވައިގަދަކަމުން ހީވަނީ ތޫފާނެއް އައިސްގެން އުޅޭހެންނެވެ. ވައިކަފާލާފައި ދާއިރު އިވޭ "ބޫން" އަޑުން ބިރުގަންނަހާވެއެވެ. ނަވީން ގޮސް އިށިއިނީ އުނދޯލީގައެވެ. ފޯނުނަގާ ލައިބާގެ ނަންބަރަށް ޑައެލްކޮށްލިއެވެ. އެއްފަހަރު ދެފަހަރު ގުޅިއިރުވެސް ޙަބަރެއް ނުވެއެވެ. މާޔޫސްވެފައި ނަވީނަށް އިނދެވުނީއެވެ. ނަވީނަށް ހީކުރެވުނީ ލައިބާ ހިތްހަމަނުޖެހިގެން ފޯނުނުނަގަނީ ކަމަށެވެ. ނަވީން ގަބޫލުކުރާ ގޮތުގައި ލައިބާ ރުޅިއައުން ހައްގެވެ. އެހާ އުފާވެރިކަން ގެނުވާފަދަ ހަބަރަކުންވެސް ނަވީންގެ ދުލުން ލައިބާ އުފާވާނެފަދަ ބަހެއްބުނަން ނޭނގުނީތީ އޭނާ ދެރަވިއެވެ.\nކޭނަމަ ކޭހުރިހާ އެއްޗެއް ލައިބާއަށް ލެވުނީ ހޮޑަށެވެ. ގިފިލިން އައިސް ލައިބާއަށް ފުރަތަމަވެސް ބަލާލެވުނީ ފޯނެއް އައިތޯއެވެ. ނަވީންގެ ދެކޯލް މިސްވެފައި އިނުމުން ނުގުޅާ ނުހުރެވުނެވެ. ނަވީންގެ މައްޗަށް ހިތްހަރުކުރާނެ ހިތްވަރެއް ލައިބާގެ ނެތެވެ. އެހިތުގައިވީ ނަވީނަށް މާސާފު ލޯތްބެކެވެ.\n" ހަލޯ........" ނަވީންގެ އަޑިޖެހުމުންވެސް ލައިބާވެފައިވާ ވަރުބަލިކަން ހަނދާންނެތްފަދައެވެ.\n" ހިތްހަމަނުޖެހިފަތަ؟ ސޮރީ ދޫނީ.........." ލައިބާގެ އަޑެއް ނީވުމުން ނަވީންގެ ދުލުން އެބަސްތައް ނިކުތީ އަމިއްލަ އިހްތިޔާރެއްގައި ނޫނެވެ. ލައިބާއަށް ދެލޯމަރާލެވުނެވެ. ހީވީ ނަވީންގެ ދެއަތުން އެހިތުގައި ފިރުމާލަދިންހެންނެވެ.\n" އުހުން......" ލައިބާ އެހުރިގޮތަށްހުރެ ބުނެލިއެވެ. އިތުރަށް އެފަދަ ލޯބިބަސްތަކެއް އަޑުއަހަން ލައިބާވަނީ ކެތްމަދުވެފައެވެ.\n" އެގަޑީގަ ވާހަކަ ނުދެއްކުނީ ..........ސޮރީ އިނގޭ........." އަނެއްކާވެސް ނަވީން ލައިބާގެ ކިބައިން މައާފަށްއެދުނެވެ. އެވަގުތު ޖޫލީ އެހާ ގާތުގައި ހުރިވާހަކަ ނަވީނަށް ބުނަން ނުކެރުނީއެވެ.\n" އެހެންވެސް ވާނެދޯ..........." އޯކަށް ދެމި ހޮޑުލެވުނުވަރުން ލައިބާގެ އަޑުވެސްވަނީ ކުރެހިފައެވެ.\n" ކިހިނެތްވެފަ ތިހިރީ........ބަލީތަ.....؟ " ލައިބާ ހުރީ އިންތިހާއަށް އޯގާތެރިކަމާއި އަޅާލުން ބޭނުންވެފައެވެ.\n" އާން.....ހޮޑުލެވުނީ........." ދެރަވެފައި ލައިބާ ބުނެލިއެވެ.\n" ކީއްވެ ؟ ނުއެއްކަންދޯ..........." މިފަހަރު ނަވީންގެ އަޑުގައިވީ ކޮންމެވެސް ވަރެއްގެ ހަރުކަށިކަމެވެ. ނަވީނަށް ލައިބާ ކުށްވެރިކުރެވުނެވެ. ކުރިންވެސް ނަވީން މާލެއައުމުން ލައިބާ ނުކައި ބަލިވި ވާހަކަވަނީ ލައިބާގެ މަންމަ ބުނެފައެވެ. އެހެންވެ މިފަހަރުވެސް ނަވީން ހީކުރީ އެހެންނެވެ. ބަލިވެ އިނދެގެން މީހުން ހޮޑުލާކަމެއް އޭނާ ނުދެނަހުއްޓެވެ.\n" އުހޫން ކަން...........ކޮންމެފަހަރަކު ކާއެތިކޮޅު ހޮޑަށްލެވެނީ ގޮހޮރުގަ ހަރުލާގޮތެއް ނުވޭ............." ލައިބާ ފޯނު ހިފައިގެން ނިކުތީ ބޭރަށެވެ. ލައިބާ ވާހަކަދައްކާ އަޑަށް ބަޝީރާއަށް ހޭލެވިދާނެތީއެވެ.\n" ކީއްވެ އެހެންވަނީ.........ދެން ޑޮކްޓަރަކަށް ނުދައްކަންތަ؟............." ނަވީންގެ އަޑުގައިވީ ކަންބޮޑުވުމެވެ.\n" ނޫން ދެއްކިން ޑޮކްޓަރ ބުނީ ބައެއް މީހުން ތިންމަސްވަންދެން ހޮޑުލެވޭނޯ އެކަމަކަށް އިތުރު ފަރުވާއެއް ނޯންނާނޯ......" ޑޮކްޓަރ ދެއްކިވާހަކަ ހަނދާން ކުރަމުން ލައިބާ ކިޔާދިނެވެ.\n" ތިންމަސްވަންދެން ފަރުވާއެއް ނެތޭ ކިޔާފަ ހޮޑުލައިލާ ހުންނާނީތަ؟ ލައިބާވެސް ހާދަ ފަރުވާ ކުޑައޭ......ބޭބީއަށް ކިހާ ގެއްލުމެއްވާނެ..........." ލައިބާ ގާތަށް އައީ ލާނެތް ހިންޏެކެވެ.އެހިނިގަނޑު ހިފަހައްޓާލައިގެން ލައިބާ ހުރީ ނަވީން ދައްކާވާޙަކަ އަޑުއަހަން ވަރަށް ޝައުގުވެރިވެފައެވެ. ދަރިފުޅަށް ކަމެއްވެދާނެތީ ހާސްވާވަރު އެނގުމުން ލައިބާގެ ދެލޯފެންކަޅިވިއެވެ. ނަވީންގެ ހިތުގައި ދަރިފުޅަށް ލޯބިއޮތް މިންވަރު ލައިބާއަށް އިހްސާސްކުރެވުނެވެ.\n" އެންމެ އަވަހަށް ފުރާއެއްޗަކުން މާލެ އަންނަންއުޅޭ...........ތިހެން ފަރުވާއެއްނެތޭ ކިޔާލަ ކިޔާލަ ހުންނާނެ ކަމެއްނެތް........" ކަންބޮޑުވެފައިވާވަރުން ނަވީން ވާހަކަ ދައްކަނީވެސް ވަރަށް ބާރަށެވެ.\n" ސާބަސް........." ލައިބާއަށް ބުނަންވީ އެއްޗެއް ނޭނގުނެވެ. ނަވީނަށް ވިސްނައިދޭން ވާހަކަދައްކަންވީ ކޮންމޭރުމަކުންކަން ލައިބާގެ ވިސްނުމަކަށް އެއްގޮތަކަށްވެސް ނައެވެ. ހިންދާލައިގެން ހުރި ހިނިގަނޑު ކޮންޓުރޯލުން ނެއްޓީއެވެ. ނަވީން ލައިބާގެ ހުނުގެ އަޑުއަހަން ހުރީ ހިތްހަމަނުޖެހި ރުޅިއައިސްފައެވެ. ދަރިއަކު ލިބުމަށްއެދި އެކުރާ ދިގުއިންތިޒާރުގެ ނިމުން ހިތިވާކަށް އޭނާ ނޭދެއެވެ.\n" ނޫޅެމޭ ހޭކަށް އަހަންނަކަށް މަޖަލެއްނޫންނޭ..........." ރުޅިއައިސްގެން ނަވީން ހީވަނީ ހުޅުހިފައިދާނެހެންނެވެ. މީހާ ތުރުތުރު އަޅައެވެ.\n" އަހަރެންގެ ބޭބީއަށް ކަމެއްވެއްޖެއްޔާ ލައިބާއަށް މައާފެއް ނުކުރާނަން......އޭރަށް ލައިބާއަށް ޖެހޭނީ އަހަރެންގެ ދިރިއުޅުމުން އަލްވަދާއު ކިޔަން" ނަވީންގެ ދުލުން އެބަސްތައް ނިކުތީ އަމިއްލަ އިހްތިޔާރެއްގައި ނޫނެވެ. ރުޅިވެރި އެބަސްތަކުން ހީވީ ސުވިޗަކުން ކަރަންޓު ކަނޑާލިހެންނެވެ. ވަގުތުން ލައިބާ ހުނުމުގެ އަޑު މެދު ކެނޑުނެވެ. ނަވީންގެ އެޖުމްލައިގެ މާނަފުންކަން ހިތުގެ އެންމެ ފުނަށް ފޯރައްޖެއެވެ. ލައިބާ ދެތުންފަތް ހަރަކާތް ކޮއްލިނަމަވެސް އަޑުބޭރެއް ނުވިއެވެ. ހިތުގައި ޖެހުނީ މާބޮޑަށެވެ. ނަވީން އެއްޗެއް ނުބުނެހުރީ ބުނެވޭ އެއްޗެއްގެ ބަރުކަމުން ލައިބާ ދެރަކޮށްލަން ބޭނުން ނުވާތީއެވެ. މިހާރުވެސް އޭނާއަށް ލައިބާ ދެރަވެއްޖެކަން އިހްސާސް އެބަކުރެވެން ފެށީ ލައިބާގެ އަވަސްނޭވާތަކުގެ އަޑުންނެވެ.\n" ސޮރީ ............" ލައިބާ ހިތުގައި ކޫރުމެއް އެޅިފައިވިޔަސް ނަވީން ބޭނުންވީ އެކޫރުންވެސް ފޮހެލާށެވެ.\n" އެހާ ކެއާރ ލެސްނުވެބަލަ..........އަހަންނަށް ތިހުވަފެން ހަގީގަތަކަށް ހަދައިދެވޭނީ ހަމައެކަނި ލައިބާއަށް.......އަހަރެން ބޭނުމެއްނޫން ބޭބީއަށް ކުޑަނަމަވެސް ގެއްލުމެއް ވާކަށް..........." ދެލޯމަރާ ބާރުކޮށްލިއިރު ދެލޮލުގައި ގިނަވެފައިވާ ކަރުނަތައް ލައިބާގެ ކޯތާފަތް މައްޗަށް ފައިބައިގަނެއްޖެއެވެ.\n" ތީ ހާދަ ދިގު އިންތިޒާރެކޭ.................ޖޫލީ އެކީ ފުރިހަމަނުވި ހަވަފެނެއްގަ ލައިބާ ތިކުލަޖައްސައިދިނީ ތޭންކިޔު ސޯމަޗް....." ނަވީންގެ ދުލާހަމައަށް އިތުރަށް ބުނާނެ ލަފްޒެއްވެސް ނައެވެ. އެދެލޯވެސް ކަރުނުން ތެންމާލިއެވެ. ނަވީންގެ އަޑަށް އަންނަމުން ދިޔަ ބަދަލުން ލައިބާއަށް ނަވީން ރޯކަން ޔަގީންކުރެވުނެވެ.\n" މާދަމާ ދަތުރު ހަމަޖައްސާފަ ގުޅާނަން........ތައްޔާރު ވޭ މިކޮޅަށް އަންނަން..........." މިވަގުތު ނަވީން އެންމެ ބޭނުންވެފައިވަނީ ލައިބާއަށް ރަނގަޅު ސިއްހީ ޙިދުމަތެއް ފޯރުކޮށްދިނުމަށް މާލެ ގެނައުމަށެވެ. ލައިބާ ހޮޑުލެވޭ ވާހަކަ ބުނުމުން ނަވީން މާބޮޑަށް ކަންބޮޑުވެ ޖެހިލުންވީއެވެ. ނަވީން ފޯނުބޭއްވީ ލައިބާ މާލެގެންނަން އެއްބަސް ކުރުވާފައެވެ. ނަވީންގެ އެދުމަކަށް ލައިބާވެސް ދެކޮޅު ހަދާކަށް ނޫޅެއެވެ. އެއީ ކިތަންމެ އާދައިގެ ކަމަކަށް ވިޔަސް ލައިބާ ބޭނުންވީ ނަވީންގެ އެކަންބޮޑުވުން ފިލުވާލުމަށް މާލެގޮސް ޑޮކްޓަރަށް ދައްކާށެވެ.\nލައިބާއަށް އެންމެ އުނދަގޫ ކަމަކަށްވާނީ އޭނާގެ މަންމަ މާލެދާން އެއްބަސްކުރުމެވެ. ބަޝީރާ މާލެމަތިން ވަނީ އިންތިހާއަށް ފޫހިވެފައެވެ. މާލޭ މީހުންނަށް އޭނާ ނަފްރަތުކުރާއިރު ލައިބާ މާލޭ މީހަކާ ކައިވެނިކުރަން ގަބޫލުވީވެސް ހަމައެކަނި ލައިބާގެ އުފަލަށްވިސްނާފައެވެ.\nލައިބާގެ ފޯނުކޯލަށްފަހު ނަވީން އަވަސް އަވަހަށް ފޯނުނަގާ ޑައެލްކޮށްލީ ކުއްލިއަކަށް މީހެއްގެ މަތިން ހަނދާންވެގެނެވެ. އެމީހަކީ ލައިބާއަށް ދިމާވެގެން އުޅޭ މައްސަލައަށް ހައްލު ހޯދައިދޭން އެފަދަ ދެވަނަ ދެވަނައެއް ނުވާފަދަ މީހެކެވެ. އެއީ................\nވާހަކަ ވަރަށް ރީތި. ޝުކުރިއްޔާ މަރިޔަމް.\nޝުކުރިއްޔާ ފާއިޒާ 3>\nކީއްވެ ޢެހާ ލަހުން ވާހަކަ ގެނެސްދެނީ\nޙާދަޙާ ދުވަހަކުން އަޑޭޓްވާ ވާހަކައެއް.\nމިހާރު މިވާހަކަ އަޕްވާނީ ހަފްތާއަކު އެއްދުވަހު 🙂\nކެތްތެރިކަން ކޮޅުންލާގެން ފިލްމެއް ހަދަންވެސް ހިތަށް އަރާ އެބަ\nހަފްތާއަކު އެއްދުވަހުވެސް ނުވޭ. އެއަށްވުރެ ގިނަ ދުވަސްވޭ…\nBt tegan bunefa up kuraney varah lahun ey keeve ta\nVarah reeti mi vaahaka bt maa lahey up kuraatee\nIgey inshaaney veygiyaa busy vaanekahn bt try kohba avaha up koh dhey\nVarah varh reeti mi vaahaka love it\nއަދިވެސް އަޕް ކުރެވޭ ވަރެއް ނުވޭތަ…\nމިވާހަކަ ފޮތެއްގެ ގޮތަށް ކިޔާލަން ވަރަށް ބޭނުނުން\nރޯމިޔޯ ފިލްމުވެސް ހަދަންވީ ހަމަ\nވާހަކަ ރީއްޗޭބުނާމީހުންގެ ކޮމެންޓަށް ދޯ ރިޕްލައި ކުރެވެނީ؟ ވާހަކަ ކިޔޭނީ ކިހިނެތް އަޕް ކުރަނީ އަހަރުން ހިޔަރަކާތެއް އަންނަހެން ވިއްޔާ. ގަޓު ހުރިޔާ މި ކޮމެންޓްއަށް ނިކަން ރިޕްލައިކޮބަ. ވާހަކަ ލިޔަން އިނގޭ އެކަމް އަޕް އެއްނުކުރެވޭ ގަވާއިދަކުން. ބިޒީ މީހުންވެސް ފެނޭ އެކަމް މިއީ ލައްކަ ބިޒީ މީހެއް. ވިހި ކުދިންގެ މަންމަ ދޯ؟\nގަރުނަކު އެއްފަހަރު ޕާޓް އެއް ގެނެސްދެނީ ކިޔާފައިން ބައި ހަނދާންނެތޭހާ ދުވަސްކޮށްފަ ހަފްތައަކު އެއްފަހަރުވެސް އަޕް ނުކުރެ\nވާހަކަ ކިތަންމެހާވެސް ރީތި — ބުނާބަހުގެ އިތުބާރު ހިފެހެއްޓުމަށް ނުހަނު ލޯތްބާއެކު ލިޔުންތެރިޔާއަށް ނަސޭހަތްތެރިވަން!\nމަނޫޅެން މިވާހަކަ ކިޔާކަަށް..ރައިޓާ ދެކެ ވަރަށް ފޫހިވެއްޖެ.


Sihuru hadhaafaivaa kamah belevey kihavakeh aasaharaage mahaana...\nސިހުރު ހަދާފައިވާ ކަމަށް ބެލެވޭ ކިހަވަކެއް އާ ސަހަރާގެ މަހާނައަކުން ނަގައިފި\nއެ ކިހައް ނަގާފައި ވަނީ މިމަހުގެ 19 ވަނަ ދުވަހު\nފުލުހުން ވެސް ވަނީ އެފަދަ ކަމެއް ބަލަމުންދާކަން ކަށަވަރުކޮށް ދީފައި\nމިދުވަސްވަރު އެފަދަ ތަކެތި ވަޅުލާން ގެންދާވަރު ވަނީ އިތުރުވެފައި\nކ. މާލެ | 27 އޯގަސްޓް 2018 | ހޯމަ 10:43 | 5,950\nއާސަހަރާއިން ފުލުހުން ނެގިކަމަށް ބުނާ ކިހަވަކުގެ ފޮޓޯ - މުހައްމަދު ޝަރުހާން\nސިހުރު ކަމަށް ބެލެވޭ ގޮތަކަށް ލިޔެފައިވާ ކިހަވަކެއް އާ ސަހަރާގެ މަހާނައެއްގައި ވަޅުލާފައި އޮއްވާ ފުލުހުން ނަގައިގެން ގެންގޮސްފިއެވެ.\nރާއްޖެ އެމްވީއަށް ވެސް ވަނީ އޭގެ ފޮޓޯއެއް ލިބިފައެވެ.\nރާއްޖެ އެމްވީއަށް އެނގިފައިވާ ގޮތުގައި ފުލުހުން އެ ކިހައް ނަގާފައި ވަނީ އާސަހަރާގެ މަހާނައެއްގައި ވަޅުލާފައި ވަނިކޮށެވެ. އަދި އެކިހައް ފުލުހުން ވަނީ ގެންގޮސްފައެވެ.\nމިމަހު 19 ވަނަ ދުވަހު ފުލުހުން އާ ސަހަރާއަށް ގޮސް އެ ކިހައް ނަގާފައިވާކަމުގެ މައުލޫމާތު ރާއްޖެ އެމްވީއަށް ލިބިފައިވާއިރު، ފުލުހުން ވެސް ވަނީ އެފަދަ މައްސަލައެއް ބަލަމުންދާކަން ކަށަވަރުކޮށްދީފައެވެ. ނަމަވެސް އިތުރު ތަފްސީލެއް ފުލުހުން ނުދެއެވެ.\nމައުލޫމާތު ލިބިފައިވާ ގޮތުގައި މި ދުވަސްވަރު ވަރަށް ގިނައިން އެފަދަ ގޮތް ނޭނގޭ ބާވަތުގެ ތަކެތި އާސަހަރާގައި ވަޅުލުމަށް ގެންދެއެވެ. އަދި އާސަހަރާގައި އުޅޭ ބިދޭސީންނަށް ލާރި ދީގެން ވަޅުލާ ކަމުގެ މައުލޫމާތު ވެސް ރާއްޖެ އެމްވީއަށް ލިބިފައި ވެއެވެ. މީގެ އިތުރުން ސަރުކާރުގެ އިސްވެރިން އަންގައިގެން ކަމަށް ބުނެ ވަޅުލުމުގެ ހުއްދަ ހޯދާ ކަމަށް ވެސް ރާއްޖެ އެމްވީއަށް ވަނީ މައުލޫމާތު ލިބިފައެވެ.\nއެގޮތަށް ވަޅުލާން ގެންދާ ތަކެތީގެ ތެރޭގައި ގަބުރު ގޮތަށް ކަފުންކޮށްފައިވާ ބައެއް ތަކެތި ވެސް ހިމެނޭކަން އެނގިފައިވާއިރު ވަކި ނަމެއް ކިޔާ މީހުންގެ މަހާނަތަކުގައި އެފަދަ ތަކެތި ވަޅުލުމަށް މަސައްކަތް ކުރާ ކަމަށް ވެސް ރާއްޖެ އެމްވީއަށް ވަނީ އެނގިފައެވެ.\nސިހުރު ހަދާ ކަމަށް ބުނެ މިދިޔަ ހަފުތާގެ ތެރޭގައި ހދ. ކުޅުދުއްފުށިން ވެސް ވަނީ ބަޔަކު ހައްޔަރުކޮށްފައެވެ. ސިހުރު ހެދިކަމުގެ ތުހުމަތުގައި މިދިޔަ ހަފުތާގައި ހައްޔަރުކުރީ އެރަށު ކައުންސިލްގެ ޒިންމާދާރު ވެރިޔާ އިސްމާއީލް އިބްރާހީމާއި އެ ކައުންސިލްގެ ސީނިއާ އެޑްމިން އޮފިސަރު ހުސައިން އަލީގެ އިތުރުން އާންމުންގެ ދެ މީހެކެވެ. ހަތަރު މީހުންގެ ބަންދު މުއްދަތު ކުރިން އިތުރު ކުރުމަށް ފަހު، ހޮނިހިރު ދުވަހު ދޫކޮށްލީ އިސްމާއީލް އާއި އާންމުންގެ ދެ މީހުންގެ ތެރެއިން އެކަކެވެ.\nސިއްހީ ކުއްލި ނުރައްކަލުގެ ހާލަތު އޮތްހާ ހިނދަކު އިންތިހާބުގެ ކަންކަން ކުރިއަށް ގެންދަންވާނީ އެޗްޕީއޭގެ އިރުޝާދާއެކު\nރިސޯޓުތަކުގައި ކޭސްތައް އިތުރުވަނީ، ޓޫރިޒަމް މިނިސްޓްރީއާއެކު ޚާއްސަ މަޝްވަރާތަކަކަށް!\nދެއްވަދޫ ކްލަސްޓަރއާ ގުޅިގެން މިހާތަނަށް 69 މީހަކު ޕޮޒިޓިވްވެއްޖެ\nކަޝްމީރުގެ ޕާކިސްތާނާވީ ފަޅީގައި ޗައިނާއިން މަގު ހަދާތީ އެކަމުގެ ނުރުހުން!\n130 ކިލޯގެ މަސްތުވާތަކެތީގެ މައްސަލަ: އަނިޔާކުރި މައްސަލައެއް ފެންމަތިވެ، އަނެކަކު ރިމާންޑް ޖަލަށް ބަދަލުކުރަން އަމުރުކޮށްފި\nޝަފާ ފުރުވާލި މައްސަލަ: ދަށު ކޯޓުން ނިންމިނިންމުން އިސްތިއުނާފުކުރުމަށް ފުރުސަތުދިނުމަށް އަޑުއެހުން ކެންސަލްކޮށްފި\nއިންޑިއާއިން ވަރަށް އަވަހަށް ރާއްޖެއަށް ވެކްސިން ފޯރުކޮށްދޭނެ


Bidheysee anhen meehaa ah insaafu hoadhai dheyn govaalaa tweet thakun dhivehi tourism ge hashtag thah furihje\nބިދޭސީ އަންހެން މީހާއަށް އިންސާފު ހޯދައިދޭން ގޮވާލާ ޓްވީޓްތަކުން ދިވެހި ޓޫރިޒަމްގެ ހޭޝްޓެގްތައް ފުރިއްޖެ\n- 1 week ago 1 - ރިމާހް އިސާ\nހުޅުމާލޭގެ ފަޅުތެރޭގައި އަޅާފައި އޮތް ސަފާރީއެއްގައި ޖިންސީ ގޯނާ ލިބުނު ބިދޭސީ އަންހެން މީހާއަށް އިންސާފު ހޯދައިދޭން ގޮވާލާ ޓްވީޓްތަކުން ދިވެހި ޓޫރިޒަމްގެ ހޭޝްޓެގްތައް ފުރިއްޖެއެވެ.\nފާހަގަކޮށްލެވޭ ގޮތުގައި ސަފާރީގައި އަންހެންމީހާއަށް ޖިންސީ ގޯނާ ލިބުނު މައްސަލަ ފެންމަތިވުމާއި އެކުގައިވެސް، ގިނަ ބަޔަކު މީސް މީޑިޔާގައިވަނީ މިކަމުގެ ސަބަބުން ދިވެހިރާއްޖެއާއި މެދު ބޭރުގެ ފަރާތްތަކުން ދެކޭ ތަޞައްވުރު ހަޑިވެގެންދާނެކަމަށް ބުނެފައެވެ. އަދި އަންހެނުންނަށް ރައްކާތެރިކަމެއް ނެތް ގައުމަކަށް ދިވެހިރާއްޖެ ވެފައިވާކަމަށްވެސް ބުނެ ބައެއް ފަރާތްތަކުން ވަނީ ޝުއޫރު ފާޅުކޮށްފައެވެ.\nނަމަވެސް މި އަޑުތައް އިތުރަށް ގަދަވެފައިވަނީ ޖިންސީ ގޯނާ ލިބުނުކަމަށް ބުނާ ބިދޭސީ އަންހެންމީހާގެ ބަސް ހިމަނައިގެން ދިވެހިރާއްޖޭގެ އޮންލައިން މީޑިޔާއަކުން ގެނެސްދިން ރިޕޯޓަކާއި ގުޅިގެންނެވެ. އެ ރިޕޯޓްގައިވާ ގޮތުގައި ރޭޕްކުރި ފަރާތްތަކުން ވަނީ އެ އަންހެންމީހާގެ ނަސްލުގެ ގޮތުން ދިވެހިން އޭނާ ދައްކާ ވާހަކަތައް ގަބޫލުނުކުރާނެކަމަށް ބުނެ، އެފަރާތްތަކަކީ މުޖުތަމައުގައި ބާރުއޮތް ބައެއްކަމަށް ބުނެފައެވެ.\nމިއާއި އެކު މީސް މީޑިޔާގެ ޕްލެޓްފޯމެއްކަމަށްވާ ޓްވިޓަރގައި ދިވެހި ފަތުރުވެރިން އިޝްތިހާރުކުރުމަށް ބޭނުންކުރާ ތަފާތު ހޭޝްޓެގްތައް ބޭނުންކޮށްގެން ގިނަބަޔަކު ވަނީ މި ޖިންސީ ގޯނާގެ މައްސަލަ ދުނިޔޭގެ ސަމާލުކަމަށް ގެންނަން މަސައްކަތް ފަށާފައެވެ. އެގޮތުން ދިވެހިރާއްޖޭގައި ރޭޕިސްޓުން މުޖުތަމައުއަށް ދޫކޮށްލެވޭ ކަމަށާއި، މިއީ އަންހެނުންނަށް ރައްކާތެެރި އަދި އިންސާފު ނުލިބޭ ގައުމެއްކަމަށް ޓްވީޓްކުރާ ފަރާތްތަކުން ދަނީ ބުނަމުންނެވެ.\nއިޖްތިމާއީ މައްސަލަތަކުގައި އިންސާފު ހޯދައިދޭން ގޮވާލާ، މުހިންމު ހޭޝްޓެގްތައް ހައިޖެކް ކުރުމަކީ ދުނިޔޭގެ ގިނަ ގައުމުތަކުގައި ކުރާ ކަމެކެވެ.\nފާހަގަކޮށްލެވޭ ގޮތުގައި ބައެއް ފަރާތްތަކުން ދަނީ ބިދޭސީ އަންހެން މީހާއަށް އިންސާފު ހޯދައިދޭން ގޮވާލާ ޓްވީޓްތަކުން ދިވެހި ޓޫރިޒަމްގެ ހޭޝްޓެގްތައް ފުރުމަކީ އެހާ ރަނގަޅު ގޮތެއް ނޫންކަމަށް ބުނަމުންނެވެ. އެފަރާތްތަކުން ބުނާ ގޮތުގައި ކޮވިޑް-19 އާއި ގުޅިގެން އިގްތިސާދީ ގޮތުން ގިނަ ދަތިތަކާއި ދިވެހިރާއްޖެ ކުރިމަތިލަމުންދާއިރު، ދިވެހިރާއްޖެއަކީ ފަތުރުވެރިން އަންނަން ހެޔޮނުވާވަރުގެ ތަނެއްކަމަށް ދެއްކުމުން އެކަމުގެ ނޭދެވޭ އަސަރު ގިނަ އާއިލާތަކަކަށް ކުރުމަކީ އެކަށީގެންވާ ކަމެކެވެ.\nނަސީދު މިމަސައްކަތް ކުރިއިރު ނުވިސްނޭތަ ދިވެހި އާއިލާތައް ބިކަވާނެވަރު. މިނޫހުން ވެސް މިއުޅެނީ ރޭޕްކޭހުގައި މަތިއަޅަން ...


ޕަބްލިޝްކުރި ތާރީޚް: 04 ނޮވެންބަރު 2014\nޕަބްލިޝްކުރި ގަޑި: 0915\nސުންގަޑި: 10 ނޮވެންބަރު 2014 1400\nމޯލްޑިވްސް އެއަރޕޯޓްސް ކޮމްޕެނީ ލިމިޓެޑް\nޝޯ ޕްރޮޓެކްޝަން (ޕެކޭޖް 03) އިމާރާތްކޮށްދޭނެ ފަރާތެއް ހޯދުމާބެހޭ\nމޯލްޑިވްސް އެއަރޕޯޓްސް ކޮމްޕެނީ ލިމިޓެޑް (އެމް.އޭ.ސީ.އެލް) އިން ހިންގަމުން އަންނަ އިބްރާހީމް ނާޞިރު އިންޓަރނޭޝަނަލް އެއަރޕޯޓްގެ ޝޯ ޕްރޮޓެކްޝަން (ޕެކޭޖް 03) މަސައްކަތް ކޮށްދޭނެ ފަރާތެއް ހޯދަން އަންދާސީހިސާބު ހުށަހެޅުމުގެ ފުރުޞަތު ހުޅުވާލަމެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 10 ނޮވެންބަރު 2014 ވާ ހޯމަ ދުވަހުގެ 14:00 އަށް މިކުންފުނީގެ އިދާރީ އޮފީހަށް (އެމް.އޭ.ސީ.އެލް ކޯޕަރޭޓް އޮފީސް) ވަޑައިގެން މަޢުލޫމާތު ސާފުކުރެއްވުން އެދެމެވެ. މިކަމާބެހޭ މަޢުލޫމާތު ދިނުމަށް ހަމަޖެހިފައިވަނީ މަތީގައި ދެންނެވިފައިވާ ގަޑިއަށް ހާޒިރުވާ ފަރާތްތަކަށް އެކަންޏެވެ. މަޢުލޫމާތު ސާފުކުރެއްވުމަށް ވަޑައިގަންނަވާ ފަރާތް ފިޔަވައި އެހެން ފަރާތެއްގެ ނަމުގައި މަޢުލޫމާތު ނުނެގޭނެ ވާހަކަ ދެންނެވީމެވެ. އަދި މަޢުލޫމާތު ސާފުކުރައްވަން ވަޑައިނުގަންނަވާ ފަރާތްތަކުގެ އަންދާސީހިސާބު ބަލައިނުގަނެވޭނެ ވާހަކަ މަޢުލޫމާތަށްޓަކައި ދެންނެވީމެވެ.\nއަންދާސީހިސާބު ހުށަހެޅުމުގެ ސުންގަޑިއަކީ 24 ނޮވެންބަރު 2014 ވާ ހޯމަ ދުވަހުގެ 14:00އެވެ. އަންދާސީހިސާބުތައް ހުޅުވުމަށް ހަމަޖެހިފައިވަނީ މިކުންފުނީގެ މައި އިދާރާ (އެމް.އޭ.ސީ.އެލް ކޯޕަރޭޓް އޮފީސް) ގައި ބީލަން ހުށަހަޅާ ފަރާތްތަކުގެ ހާޒިރުގައެވެ. ގަޑި ޖެހުމަށްފަހު ހުށަހަޅާ އަންދާސީހިސާބުތައް ބަލައިނުގަނެވޭނެ ވާހަކަ ދެންނެވީމެވެ.\nފަންނީ އަދި މާލީ ދިރާސާއެއް ހެދުމަށްފަހު، ބިޑްގައި ކަނޑައެޅިފައިވާ އުސޫލުތަކުގެ މަތިން މިކުންފުންޏަށް އެންމެ ފައިދާހުރި އަންދާސީހިސާބެއް ހުށަހަޅާފައިވާ ފަރާތެއް ބަލައި، ބިޑް އެވޯޑްކުރާނެ ފަރާތެއް ނިންމާނީ ޓެންޑަރ އިވެލުއޭޝަން ކޮމެޓީންނެވެ.\nއިތުރު މަޢުލޫމާތު ސާފުކުރެއްވުމަށް ގުޅުއްވާނީ 3337279 /3337236 960، ފެކްސް 3331772 960، އީމެއިލް [email protected] ، ވެބްސައިޓް www.macl.aero\n11 މުޙައްރަމް 1436


ބަޑި ބުރާސްފަތީގެ ހަނދާންތައް! – Faanooz\nބަޑި ބުރާސްފަތީގެ ހަނދާންތައް!\nNovember 3, 2019 | އީމާ ވަހީދު\nނަސްރުގެ ދުވަހަކީ 1988 ވަނަ އަހަރުގެ ނޮވެމްބަރު މަހުގެ3ވަނަ ދުވަހު އުދުވާނީ ހަމަލާގައި ޝަހީދުވެގެން ދިޔަ އަބުޠާލުންގެ ޒިކުރާ އާކުރުމުގެ މަތިވެރި މަގުސަދުގައި ފާހަގަ ކުރަމުން އަންނަ ދުވަހެކެވެ. ނޮވެމްބަރ މަހުގެ3ވަނަ ދުވަހަކީ ދިވެހިން ހާއްސަކޮށް މާލޭގެެ ރައްޔިތުން މި ފަހުގެ މާޒީއެއްގައި ކުރިމަތިލި އެންމެ ބިރުވެރި ދުވަހެވެ. ހަމަ ހިމޭންކަމާއި އަމާންކަމުގެ ތަންމައްޗެއްގައި ފުން ނިންޖަކުން ނިދާލާފައި ތިބި މާލޭގެ ރައްޔިތުންނަށް ނޮވެމްބަރު މަހުގެ3ވަނަ ދުވަހުގެ ފަތިސްވީ ބަޑީގެ ގަދަފަދަ އަޑުތަކުން ކަންފަތްތައް ފަޅަމުންނެވެ.\nމާލެ އައުމަށްޓަކައި ދުޝުމިނުން ލަންކާގެ މުއްލިކުލަމުން ފުރީ އޮކްޓޫބަރު މަހުގެ 29 ވަނަ ދުވަހުއެވެ. ފަސް ދުވަސް ކަނޑުމަތީގައި ހޭދަކުރުމަށް ފަހު ދުޝުމަނުންނަށް މާލެ އާދެވުނީ ނޮވެމްބަރު މަހުގެ ތިންވަނަ ދުވަހުގެ ފަތިހުގެ ވަގުތެއްގައެވެ. އެއީ 870 ކިލޯމީޓަރު ދިގު ރާސްތާއަކަށް ފަހުގައެވެ. އެމީހުން މާލެ އަރައި ކުޑަ ހިނދުކޮަޅެއްގެ ތެރޭގައި މާލޭގެ ހަމަހިމޭންކަން ބަޑީގެ އަޑުތަކާއި އެކީ ނާމާން ކޮށްލިއެވެ. އެ ހަމަލާގައި ދުޝްމަނުންގެ އެންމެ އިސް މީހަކަށް ހުރީ ހެންވޭރު ހާޖަރާގޭ އަބްދުﷲ ލުތުފީއެވެ.\n80 އެއްހާ އަދުއްވުން ހިމެނޭ މި ގުރޫޕުގެ ފުރަތަމަ އަމާޒަކަށް ވީ ބަންޑާރަ ކޮށީގެ މައި ދޮރާށްޓެވެ. އެދޮރާށީގައި ފޯރިމަރަން ހުރި އެެއް ބޭކަލަކީ ޝަހީދު ހުސެއިން އާދަމްއެވެ. ދެފަރާތުގެ ދެމެދުގައި އެދުވަަހު ވަނީ ބަޑީގެ ވަރުގަދަ ހަމަލާތަކެއް ބަދަލުކުރެވިފައެވެ. އެދުވަހު ދުޝްމިނުން ވަނީ ރާއްޖޭގެ އިސްވެރިން ރަހީނުކުރުމަށް ރާވާފައެވެ. އެކަން ކާމިޔާބު ނުވިނަމަވެސް ދުޝުމަނުން ވަނީ ދިވެހިން ތަކެއް ރަހީނު ކޮށްފައެވެ. ރަހީނު ކުރި ދިވެހިން ސަލާމަތް ކޮށް އަދުއްވުން އަތުލައިގަނެވުނީ އިންޑިއާ ސިފައިންގެ އެހީތެރިކަމާއި އެކުގައެވެ.\nދުޝްމަނުންގެ ހަމަލާތައް ނިމުނު އިރު ދިވެހި ސިފައިންގެ 8 ބޭކަލުންނާއި އެއްވެސް ކުށެއް ނެތް ދިވެހި ރައްޔިތުންގެ ތެރެއިން 11 ޢާންމުންނާއެކު ޝަހީދުވި 19 ދިވެހިންގެ ލެއިން މިދިވެހި ފަސްގަނޑު ރަތްކޮއްލިއެވެ. އެ ޢުދުވާނަށް މިއަދަށް 29 އަހަރު ފުރުނު ނަމަވެސް އެދުވަހުގެ އެ ހަނދާންތައް ދިވެހިންގެ ކަންފަތުގައި ތާއަބަދަށް ހަރުލާފައި ހުންނާނެ ކަމާމެދު އެއްވެސް ޝައްކެތްނެތެވެ.\nމި ހަމަލާތަކުގައި ޝަހީދުވެގެން ދިޔަ ސިފައިންނަކީ ޝަހީދު ކޯޕްރަލް ހުސެއިން އާދަމް، ޝަހީދު ލެފްޓިނަޓް ކުޑަނެވި ތުއްތު މަނިކު، ޝަހީދު ކޯޕްރަލް މުހައްމަދު ހަސަން، ޝަހީދު ކޯޕްރަލް މުހައްމަދު އިބްރާހިމް، ޝަހީދު ސާރޖަންޓް އާދަމް ނަސީރު، ޝަހީދު ކޯޕްރަލް ހުސެއިން މުހައްމަދު، ޝަހީދު ކޯޕްރަލް ﷲއަބްދު ޒާހިދު އަދި ޝަހީދު ސާރޖަންޓް ކުޑަ އާދަމް ތުއްތު އެވެ.\nއެދުވަހު ޝަހީދުވި އަބްޠާލުންގެ ހަނދާންތައް ދިވެހިންގެ ހިތްތަކުން ދުވަހަކުވެސް ފިލައިގެން ނުދާނެވެ. އެދުވަހު ދިވެހި ސިފައިން އަޅުގަނޑުމެންގެ މުސްތަގުބަލަށްޓަކައި އެވީ ގުރުބާނީއަށް ހިތުގެ ފުންމިނުން ޝުކުރު އަދާކުރުން ހައްގެވެ. ދިވެހި ގައުމަށްޓަކައި އެބޭފުޅުންގެ ހަށިކޮޅު އައްޑަނަ އަކަށް ހެއްދެވީ ޖެހިލުންވުމެއް ނެތިއެވެ.\nނަސްރުގެ ދުވަހުގެ ނަމުގައި ދުވަހެއް ފާހަގަކުރިއަސް އަދި ނިމުނީ އެއް ނޫނެވެ. އެދުވަހު ޝަހީދުވި ދިވެހި ސިފައިންގެ ކިބައިން ދިވެހި ޒުވާނުން މިއަދު އިބުރަތް ހާސިލުކުރަން ލަސްވެއްޖެެވެ. އެ ބޭކެލުން ހިންގެވި މަގުން ހިންގަން ފަށަން ވެއްޖެއެވެ. އެބޭކަލުން ދިވެހި ގައުމު ދެކެ ލޯބިވި ފަދައިން ގައުމު ދެކެ ލޯބިވާން ދަސްކުރަން ވެއްޖެެއެވެ.\nމި ބަވަނަވެފައިވާ ދުނިޔޭގައި އަޅުގަނޑުމެންގެ މިކުޑަ ކުޑަ ދިވެހި ރާއްޖެއަށް ވެސް އެތައް ބައެއްގެ ދަހިވެތި ލޯތައް ދަނީ އަމާޒުވަމުންނެވެ. އެހެންކަމުން މިފަދަ ދުވަހެއްގައި އަޅުގަނޑުމެން އެންމެން އަޒުމު ކަނޑައަޅަންވީ ދިވެހި ގައުމުގެ މިނިވަންކަމަށް ދިމާވާ ކޮންމެ ނުރައްކަލަކުން ދިވެހި ގައުމު ސަލާމަތް ކުރުމަށް ތިމާގެ ހަށިގަނޑާއި ފުރާނަ ގުރުބާން ކޮށްލުމަށެވެ. މާތް ﷲ ނޮވެމްބަރު ތިނެއްގެ އުދުވާނީ ހަމަލާގައި ޝަހީދުވި ހުރިހާ ދިވެހިންނަށް ސުވަރުގޭގެ ދާއިމީ ނިއުމަތް މިންވަރު ކުރައްވާށި. އާމީން.\nފުރާނައިން މި ޤުރްބާން އެއީ މާތް ދަރީންނޭ.. ކުރާނީ ވެދުން ރީތި ފިނިފެން މަލުންނޭ.. 🌹